އައިރީން3| Esfiya - Dhivehi Vaahaka Site\n”ތެންކު ޔޫ ސޯ މަޗް.. ފޯ ދިސް އެކުސްޕެންސިވް ގިފްޓް…” އަނިލް އަށް އައިރީން އުފަލާއެކު ޝުކުރު އަދާ ކުރިއެވެ.”ދާކަްށް ނުވޭ..” އަޒާން ފޫހި ވާން ފެށުމުން އަހާލިއެވެ.”އުހުން.. ހިނގާ މި އައިރީން އާ ޖެހިއްޖާ ނިމުނީ ކަންތައްް ” އަނިލް ވެސް އެއްލޯ މަރާލަމުން ބުނެލިއެވެ. ”އަނިލް އަންނަޗޭ މިރޭ ކާން…” އައިރީން ބުނެ ލިއެވެ.”އިރާދު ކުރެވިއްޔާ އަންނާނަން…” އަނިލް ހީލަމުން ބުނެލިއެވެ. ”ދަނީޔޭ” އަޒާން ބުނެލިއެވެ. ”ހޫމް” އައިރީން ހޫމް އޭ ބުނެލިއެވެ. އަޒާން އާއި އަނިލް ދިޔުމުން އައިރީން ގޮސް ފާޙަނާއަށް ވަނެވެ .\nރޭގަނޑު ވަގުތެވެ. ގަަޑިން އައްގަޑި ބައިވާން ކައިރި ވަނީއެވެ. އައިރީން ބަދިގެ ތެރޭގައި މަސައްކަތް ކުރަމުން ދިޔައީ އަނިލް އާއި އަޒާން އަންނަން ވާއިރަށް ކާއެެްޗެއް ހެދޭތޯއެވެ. އައިރީން ކައްކަމުން ދިޔައީ ފުރައިޑް ނޫޑްލުސް އެވެ. އަބަދު ވެސް އައިރީން ކައްކާ ފުރައިޑް ނޫޑްލިސް ވަރަށް މީރު ވާނެވެ. ހުރިހާ ކަމެއް ނިންމާލުމަށްފަހު ކާކޮޓަ ރިއަށް ދިޔައީ ތަށިތައް އެތުރުމުގެ ބޭނުމުގަ އެވެެ.ތަށި އަޅާ ހަރުގަނޑުން ހަ ތަށި ހިފައިގެން އައިސް ކާމޭޒް ދޮށުގައި އަތުރާލިއެވެ.އެއަށްފަހު ހަ އުލާއި ސަމުސާ ތަށި ކައިރީގައި ބޭއްވިއެވެ. ދެން ބޮޑު ތަބަކަކަށް ކެއްކި ނޫޑްލިސް ކޮޅު އަޅައިގެން އައިސް ހުރިހާ ތައްޓަކައް މަދު ނުވާނެ ފަދައިން އެޅިއެވެ.\nއަދި ނޫޑްލިސްތަށް މަތީ ބިސްގަނޑެށް ބޭއްވިއެވެ. އަދި ސޮސެޖެއް ތަށީގެ އެއްގފަރާތެއްގައި ބޭއްވި އެވެ.\nއައްގަޑި ސާޅީސް ފަހެއް ވާން ވެފައި ހުއްޓައި އަނިލް އާއި އަޒާން އައެވެ. އެމީހުން އައުމުން ބައްޕަ،މަންމަ އަދި އައިލީން ގޮވައިގެން ކާކޮޓަރިއަށް އައެވެ. އެއަށްފަހު އެންމެން ކެއުމައް އިންސާފް ކުރަން ފެށިއެވެ. ”އޭ ރީން މަ ނުކަން މިހާ މީރު ނޫޑްލިސް އެއް… އަދި އެއްރަޔަކު ވާނެ މިކަހަލަ ނޫޑްލިސް ގަނޑެއްހަދާދޭން…” އަނިލް ބުނެލިއެވެ. ”ހޫމް.. އެކަމް ދެން މިކަހަލަ ނޫޑްލިސް ގަނޑެށް ލިބޭނީ ޓެސްޓަށްފަހު…” އައިރީން ބުނެލިއެވެ.”އަސްލުވެސް ހަމަ ވަރަށް މީރު” އަޒާންް ވެސް އިނީ ބުނާނެ އެއްޗެއް ނޭނގި ފައެވެ. އެހާ ވެސް މީރެވެ.\nއަމާން އޮމާން ކަން މަތީ ރޭގަނޑުގެ ކެއުން ނިންމާލިއެވެ. އަޒާން އާއި އަނިލް ވެސް ކުޑަ ވަގުތު ކޮޅަކު އައިރީން އާ ވާހަކަ ދައްކަން ތިބުމަށްފަހު ގެއަށް ދިޔައީ މާ ލަސް ވާން ފެށީމައެވެ. އައިރީންވެސް އަވަހަށް ހޭލަން ޖެހޭތީ އެދެ މީހުން ދިޔުމުން ނިދަން ދިޔައެވެ.\nއައު ދުވަހަކަށް އިރު އެރީ އެކި މީހުންނަށް ތަފާތު ގޮތް ތަކަށެވެ. އެއްބައި މީހުންނަށް އުފާ ލިބެމުން ދާއިރު އަނެއްބައި މީހުންނަށް ހިތާމަ ލިބެމުންނެވެ.\nސްކޫލަށް ދިޔުމައް ތައްޔާރު ވަމުން ދިޔަ އަންހެން ކުއްޖާގެ މޫނުގައި ވީ ނުލަފާ ހިނިތުންވުމެކެވެ. ލޯ ގަނޑު ކުރިމަތީ ހުރެ އޭނާގެ ރީތި ދޮން މޫނަށް ބަލާލިއެވެ. ސިފަ ހުތުރެއް ނޫނެވެ. އޭނާގެ ރަތް ކުރެވިފައި ވާ އިސްތަށިގަނޑު ފޮރުވުމައްޓަކައި ކަޅު ކުލައިގެ އިސްތަށިގަނޑެއް ޖަހާފައި ވެއެވެ.\nއަތުގެ އެތަން މިތަނުގައި ޓެޓޫ އާ އޭތި މީތި ކުރު ހާފައި ހުރި ކަމަކު ޔުނީފޯމުގެ އަތް ދިގު ކަމުން ވަނީ އެ ހުރިހާ ތަނެއް ފޮރުވިފައެވެ.\nކައިރީގައި ހުރި ދަބަސް ތެރެއަށް ފޯނު ލިއެވެ. އަދި ކޮޓަރިން ބޭރަށް ނިކުތެވެ.އެއަށްފަހު ބޫޓަށް އަރައިގެން ގެއިން ނިކުމެގެން ސްކޫލަށް ދިޔުމަށް ހިނގައި ގަތެވެ.\nHere is third part of aireen. Feel free to comment and point out the mistakes. And next part in sha allah vv avahah up kohdheynan ?\nHaadha kurey…mi sitega vaahaka liyaameehun vaahaka up kuraakah nukkereyey dho…mihaaru kurin genai vaahakathahkahveeegithehvex neynge\nAlhuganddu fahun liyan feshi story mii.. alhugandu mi stiry ninmaale veytho vv masakkai kuraanan\nMi part varah loabi\n❤Thank u ❤\nMi bai vec aneh hn goaheh noon?…But mistake ebahuri ingey…Sukun kurumaa baskoshaaru beynun kurumugaivec…\nMisaalakah noodles kolheh,noodles gandeh nukiyaane..yuh can write noodles hama ekani ekahala thankolhuga..ekahala kanthah ebahuri..But if yuh try yuh can correct those silly ones..Good luck ishaa ishu dear?….\nYEAH try kuraanan rangalhu kuran\nއަބަދުވެސް ލޯބި ދޭނަން….3


Adhaalathu ge massala eh court aku neh: AP\nއިމްރާން އަބްދުﷲ --\nއަދާލަތު ޕާޓީގެ ތިން ވަނަ ދައުރަށް އެޕާޓީގެ ރައީސާއި ނާއިބު ރައީސް އިންތިހާބު ކުރުމަށް ކުރިއަށް ގެންދިޔަ އެތެރޭގެ އިންތިހާބު ބާތިލުކޮށް ދިނުމަށް އެދި ސިވިލް ކޯޓަށް ހުށައަޅާފައި ނުވާ ކަމަށް އެ ޕާޓީން ބުނެފި އެވެ.\nއަދާލަތުން މިހެން ބުނެފައިވަނީ އަދާލަތުގެ އެތެރޭގެ އިންތިހާބު ބާތިލުކޮށް ދިނުމަށް އެދި އެ ޕާޓީގެ އާންމު މެންބަރަކު ސިވިލް ކޯޓަށް މައްސަލަ ހުށައަޅައިފި ކަމަަށް ބުނެ އަވަސްގައި ލިޔެފައިވާ ހަބަރާއެކު ކުރި ޓްވީޓެއްގައެވެ. އަދާލަތުން ބުނީ އެފަދަ މައްސަލައެއް ކޯޓަށް ހުށައަޅާފައި ނުވާ ކަމަށެވެ. އަދި އެ ހަބަރު ގެނެސްދީފައިވަނީ އެ ޕާޓީގެ ބަހެއްވެސް ނުހޯދާ ކަމަށެވެ.\nއަދާލަތުން މިހެން ބުނި ނަމަވެސް އެ ޕާޓީގެ އާންމު މެންބަރަކު ވަނީ މައްސަލަ ކޯޓަށް ހުށައަޅާފައެވެ. އެ މައްސަލަ ހުށައެޅި ފަރާތުން އެދިފައިވަނީ މިދިޔަ މަހު ބޭއްވި އިންތިހާބު ބާތިލްކޮށް އިލްމުވެރިންގެ މަޖިލީހުގެ ބެލުމުގެ ދަށުން އާ އިންތިހާބެއް ބާއްވައި ދިނުމަށް އަދާލަތުގެ މައްޗަށް އަމުރު ކޮށް ދިނުމަށެވެ. އަދި އެ ޕާޓީގެ ކޮންގްރެސްއެއް ވަކި މުއްދަތެއްގައި ބާއްވައި ދިނުމަށް އަމުރު ކޮށް ދިނުމަށެވެ. މި މައްސަލާގައި ޑިސްޕިއުޓް މަރުހަލާ އިއްޔެ ވަނީ ކުރިއަށް ގެންގޮސްފައެވެ. ޑިސްޕިއުޓްއިން ނިމުނީ މައްސަލަ ޝަރީއަތަށް ގެންދާށެވެ.\nއަދާލަތު ޕާޓީ އިމްރާން އަބްދުﷲ ސިވިލް ކޯޓް\nފައިސާ ދީގެން މެންބަރުން ވައްދާ ވާހަކަ ދޮގުކޮށްފި\nއަދާލަތަށް މެންބަރުން ހަމަކުރަނީ އަޑީ ދައުލަތުން


SunOnline: Budget bodeh nukureveyne, Eyrun dharani GDP ge 6.2% ah araane: Nasheed\nބަޖެޓް ބޮޑެއް ނުކުރެވޭނެ، އޭރުން ދަރަނި ޖީޑީޕީގެ 6.2 ޕަސެންޓަށް އަރާނެ: ނަޝީދު\nޝަފްނާ ހުސައިން 03 Dec 2019, 10:01\nއަންނަ އަހަރަށް ލަފާކުރާ، 37.5 ބިލިއަން ރުފިޔާގެ ބަޖެޓަށް 366 މިލިއަން ރުފިޔާ އިތުރުކޮށް، ބަޖެޓު ދިރާސާކުރާ ކޮމިޓީއިން ބަޖެޓު ފާސްކޮށްފައިވާތީ، ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އެކަމާ ނުރުހޭކަން ހާމަކުރައްވައިފި އެވެ.\nބަޖެޓު ދިރާސާކުރާ ކޮމިޓީގެ މެމްބަރުންގެ އަގުލަބިއްޔަތުން ވަނީ ބަޖެޓަށް 366 މިލިއަން ރުފިޔާ އިތުރުކޮށް، 37.8 ބިލިއަން ރުފިޔާގެ ބަޖެޓެއް ފާސްކޮށްފަ އެވެ. އަދި އެ ރިޕޯޓު މިއަދު މަޖިލީހުގެ ތަޅުމަށް ހުށަހަޅައި، ރިޕޯޓަށް ބަހުސް ކުރަން ވަނީ ފަށައިފަ އެވެ.\nބަޖެޓަށް އިތުރު ކުރި ބައިގައި މައިގަނޑު ގޮތެއްގައި ހިމެނެނީ ޕީއެސްއައިޕީ ޕްރޮޖެކްޓުތަކަށް ބޭނުންވާ ފައިސާ އެވެ. އޭގެ އިތުރުން އެހެނިހެން ހަރަދުތަކަށްވެސް ބަޖެޓަށް ފައިސާ އިތުރުކޮށްފައިވެ އެވެ.\nޖަލްސާ ފައްޓަވައިދެއްވަމުން ނަޝީދު ވިދާޅުވީ ބަޖެޓު ބޮޑުކުރުމުން ބަޖެޓުގެ ޑެފިސިޓް އުފެދުންތެރިކަން ނޫނީ ޖީޑީޕީގެ ނިސްބަތުން 5.8 ޕަސެންޓުން 6.2 ޕަސެންޓަށް ބަދަލުވެގެން ދާނެ ކަމަށެވެ. އެ ސަބަބަށްޓަކައި ފިނޭންސުން ހުށަހަޅާ ޖުމްލަ ބަޖެޓް ބޮޑު ކުރުމަކީ ކޮށްގެންވާނެ ކަމެއް ނޫން ކަމަށް ނަޝީދު ވިދާޅުވި އެވެ.\n"ހަގީގަތުގައި ބަޖެޓުގެ ޖުމްލަ އަދަދަށް ބަދަލު އައިސްގެން ނުވާނެ،" ނަޝީދު ވިދާޅުވި އެވެ.\nނަޝީދު ވިދާޅުވީ އެއީ ވަރަށް ބޮޑު އަދަދެއް ކަމަށާއި ޑެފިސިޓް އިތުރުވާއިރު، ދައުލަތަށް ލިބޭނެ ކަމަށް އަންދާޒާ ކުރާ އާމްދަނީއަށް ބަދަލުގެނެވިފައި ނުވާ ކަމަށެވެ.\n"އަޅުގަނޑު ދެކޭގޮތުގައި، ބަޖެޓު 5.8 ޕަސެންޓުގެ ޑެފިސިޓަކުން 6.2 ޕަސެންޓަށް ބަދަލުވުމަކީ ވަރަށް ބޮޑު އަދަދެއް،" ނަޝީދު ވިދާޅުވި އެވެ.\nދައުލަތުގެ ހަރަދަށް ޒިންމާވުމުގެ ގާނޫނުގައިވެސް ބުނާ ގޮތުން ކޮންމެ އަހަރެއްގެވެސް ބަޖެޓް ޑެފިސިޓް ބަހައްޓަން ޖެހޭނީ ހަ ޕަސެންޓަށް ވުރެވެސް ދަށުގަ އެވެ.\nބަޖެޓް ފާސްކުރުމުގެ ކުރިން ކޮމިޓީއިން ވަނީ ކައުންސިލުތަކުން ބަޖެޓު ބޭނުންކުރާނެ ގޮތުގެ އުސޫލެއް ކަނޑައަޅަން ފިނޭންސް މިނިސްޓްރީއަށް ރެކޮމެންޑޭޝަނެއް ފާސްކޮށްފަ އެވެ. ރެކޮމެންޑޭޝަނުގައިވާ ގޮތުން ކައުންސިލުތަކުން ބަޖެޓު ބޭނުންކުރާނެ ގޮތް މިނިސްޓްރީއަށް އަންގަން ޖެހޭނެ އެވެ.\nއެގޮތުން މަޖިލީހުގެ ލެޖިސްލޭޓިވް އެންޑް ރީސާޗް ޑިޕާޓްމަންޓުން ވަނީ ބަޖެޓުގެ އިތުރު ތަފްސީލް ކޮންމެ ކައުންސިލަކަށް އެނގޭނެ ގޮތަށް އެކުލަވާލައިފަ އެވެ. ނަޝީދު ވިދާޅުވީ އެކަމާ ގުޅިގެން ބައެއް މަޖިލިސް މެމްބަރުން ސުވާލު އުފައްދަމުން އަންނަ ކަމަށެވެ.\n"އެއީ ބަޖެޓަށް ގެންނަ ބަދަލެއް ނޫން. ބަޖެޓުގެ އެއްވެސް ޖުމްލަ އަދަދަކަށް މިކަމުގައި ބަދަލު އައިސްގެނެއް ނުދާނެ. މީގެން ހަމައެކަނި ލިބިގެންދަނީ އިތުރު މައުލޫމާތު،" ނަޝީދު ވިދާޅުވި އެވެ.\nއަންނަ އަހަރަށް ލަފާކުރާ ދައުލަތުގެ ބަޖެޓުގައި ކައުންސިލްތަކަށް ބްލޮކް ގްރާންޓުގެ (ގަޑުކޮށްދޭ ފައިސާ) ގޮތުގައި 1.6 ބިލިއަން ރުފިޔާ ދޭން ވަނީ ކަނޑައަޅައިފަ އެވެ.\nއެ ބަދަލާ އެކު 2019 ވަނަ އަހަރަށް ފާސްކުރި ބަޖެޓާ އަޅާބަލާ އިރު ރަށު ކައުންސިލްތަކަށް ލިބޭ ފައިސާ ގާތްގަނޑަކަށް 148.6 ޕަސެންޓް، އަތޮޅު ކައުންސިލްތަކަށް ލިބޭ ފައިސާ 155.1 ޕަސެންޓް އަދި ސިޓީ ކައުންސިލްތަކަށް ލިބޭ ފައިސާ 433.4 ޕަސެންޓް އިތުރުވާނެ ކަމަށް އަންނަ އަހަރަށް ހުށަހަޅާފައިވާ ބަޖެޓުގައި ވަނީ ލަފާކޮށްފަ އެވެ.\nނަޝީދު ވިދާޅުވީ ކައުންސިލްތަކުގެ ބަޖެޓު ބޭނުންކުރާނެ ގޮތުގެ ތަފްސީލް އެކުލަވާނުލާ ނަމަ، ރަށްރަށުގެ ތަރައްގީއަށް އެ ބަޖެޓު ބޭނުންކުރަން ވަރަށް އުނދަގޫ ވާނެ ކަމަށެވެ.\n"އެހެންވީމަ އަޅުގަނޑު ދެކޭގޮތުގައި ޕްރޮގްރާމް ބަޖެޓަކަށް އަނެއްކާވެސް ބަޖެޓު ހުށަހެޅުން ބަދަލުކުރުން އެއީ ދައުލަތުގެ އަމާޒަކަށް ވާނެ، ވާއިރުގައި މި ތަފްސީލުތައް އެނގުމަކީ މުހިންމުކަމެއް،" ނަޝީދު ވިދާޅުވިއެވެ.\nނަޝީދު ވިދާޅުވީ ދައުލަތުގެ ބަޖެޓު ހަރަދުކުރާ ގޮތާއި، ކައުންސިލްތަކުން ބަޖެޓު ބޭނުންކުރާ ގޮތުގެ ތަފްސީލް މަޖިލީހުގެ ލެޖިސްލޭޓިވް އެންޑް ރީސާޗް ޑިޕާޓްމަންޓުން ބަލަހައްޓަމުން ގެންދިއުމަކީ މުހިންމު ކަމެއް ކަމަށެވެ.\nމިހާރު މަޖިލީހުގައި ކުރިއަށް ދަނީ ކޮމިޓީން ފާސްކޮށްފައިވާ ބަޖެޓު ރިޕޯޓަށް ބަހުސްކުރުމެވެ. ނަޝީދު ވިދާޅުވީ ކުރިއަށް އޮތް ދެ ދުވަހެއްގެ ތެރޭގައި ބަޖެޓު ކަންކަން މުޅިން ނިންމާލެވޭނެ ކަމަށެވެ.\nބަޖެޓު ފާސްކުރެވި ޖެނުއަރީ މަހު ބަޖެޓުގައި ހުރި ކަންކަން ތަންފީޒުވާން ފެށުމުން، ރައްޔިތުން ބޭނުންވާ ދުވެލީގައި ތަރައްގީ ފެނިގެންދާނެ ކަމަށް ނަޝީދު ވިދާޅުވި އެވެ.\nދައުރު ދިގުނުކޮށް ކައުންސިލަރުންނަށް ތިބެވޭނެ ގޮތެއް\nފަސް މެމްބަރަކު ދިރިއުޅުއްވާ ގެ މޮނިޓަރިންގައި\nހައްލެއް ނުހޯދުނު، އޮތްގޮތަކީ ގާނޫނުއަސާސީ އިސްލާހުކުރުން


ގެވެށި އަނިޔާގެ މައްސަލަތައް ފޮރުވައި ރައްކައު ކުރުމަކީ ޙައްލެއް ނޫނެވެ\nހޮނިހިރު ،13 ފެބުރުއަރީ 2016 / 11:33\nގެވެށި އަނިޔާގެ މައްސަލަތަކުގެ ވާހަކައަކީ ދިވެހި މުޖުތަމަޢުގައި ޢާއްމުވެ ބައު ވެފައިވާ ވާހަކައެކެވެ. ނަމަވެސް އެ ވާހަކައަކީ ނުދައްކައި ދޫކޮށްލައިގެން ތިބެވެން އޮތް ވާހަކައެއް ނޫނެވެ. އޭގެ ސަބަބުން ޢާޢއިލާ ތަކަށާއި މުޖުތަމަޢަށް ލިބެމުންދާ ގެއްލުން އިންތިހާއަށް ބޮޑުވަމުން ދާތީއެވެ. ކުށެއްނެތް މައުސޫމު ޅަ ދަރިންނާއި ޒުވާން އަންހެނުންނާއި ފިރިހެނުންވެސް މި ނުރައްކާތެރި ވަބާގައިޖެހި ބޮޑެތި … ތަފްސީލް\nފަތުރުވެރިންނަށް މަގުދައްކައިދީ ރައްކާތެރިކަން ކަށަވަރުކޮށްދިނުމުގައި ޓުއަރިސްޓް ޕޮލިސްގެ ފުލުހުން އަވަދިނެތި\nބުރާސްފަތި ،19 ފެބުރުއަރީ 2015 / 9:38\nރާއްޖެއަށް ޒިޔާރަތްކުރާ ފަތުރުވެރިންނަށް ރައްކާތެރިކަމާއެކު ރަށުތެރޭގައި އުޅެވޭނެ މަގުދައްކައިދީ ސަލާމަތާ ރައްކާތެރިކަން ކަށަވަރު ކުރުމުގެ މަސައްކަތުގައި ޓުއަރިސްޓް ޕޮލިސްގެ ފުލުހުން ދަނީ މިދުވަސްވަރު ޚާއްޞަ މަސައްކަތްތަކެއް ކުރަމުންނެވެ. މިހާރު މާލޭގައި ބަނދަރުކޮށްފައިވާ ފަސިންޖަރ ލައިނުން މާލެއަށް ފަތުރުވެރިން ފައިބައި ފަތުރުވެރިން ރަށުތެރޭގައި އުޅެމުންދާއިރު ފަތުރުވެރިންގެ ސަލާމަތާ ރައްކާތެރިކަމަށް މާލޭ ސިޓީ ޕޮލިހާ ޓްރެފިކް މެނޭޖްމަންޓް ޑިޕާޓްމަންޓުގެ … ތަފްސީލް\nދުނިޔޭގެ ހުރިހާ ހިސާބެއްގައިވެސް، ސްކޫލްތައް ހިމެނޭ ސަރަހައްދުތަކުގައި ޓްރެފިކް ބަލަހައްޓައި ދަރިވަރުންނަށާއި ބެލެނިވެރިންނަށް ރައްކާތެރިކަން ދިނުމަށް ޚާއްސަ ސަމާލުކަމެއް ދެވެއެވެ. އެގޮތުން ސްކޫލް ހިމެނޭ ސަރަހައްދެއްކަން ބުނެދިނުމަށް ޚާއްސަ ޓްރެފިކް ނިޝާން ބެހެއްޓުމާއި ސްކޫލްތަކުގެ ސެޝަންތައް ފެށޭ ގަޑިއާއި ނިމޭ ގަޑިތަކުގައި ޓްރެފިކް ފުލުހުން ސްކޫލްތައް ކައިރީ ޑިއުޓީ ކުރުން ފަދަ ކަންކަން ކުރިއަށް ގެންދެއެވެ. … ތަފްސީލް\nއިސްލާމްދީނަކީ އިންސާނާއަށް އެންމެ އިސް އަދި އެންމެ ޤަދަރުވެރި މަޤާމުދީފައިވާ ދީނެވެ. މިމަޤާމު ދީފައިވަނީ ވަކި ނަސްލަކަށް، ވަކި ފަންތިއަކަށް، ވަކީ ޤަބީލާއަކަށް ނުވަތަ ވަކި ޖަމާޢަތަކަށް ބެލުމެއްނެތިއެވެ. އެހެންކަމުން އިސްލާމް ދީނުގެ ކުރިމަތީގައި ހުރިހާ އިންސާނުންވެސް ހަމަހަމަވެގެންވެއެވެ. އެހެންގޮތަކަށް ބުނާނަމަ ހަމަ ކޮންމެ އިންސާނަކީވެސް ހަމަހަމަ މީހެކެވެ. އިންސާނާ މޮޅުދެރަކަން ކަނޑައެޅިގެންދަނީ އޭނާގެ ކިބައިގައިވާ … ތަފްސީލް


Zahil Niyaavi Iru, Baakee Huri Faisaa Aailaa Ge Faraathun "Vaguthu" Aai Havaalu Kohffi - Vaguthu\nކޮވިޑް-19: ހާލަތު އިތުރަށް ގޯސްވެ، ނުރައްކާ ބޮޑުވަނީ - 17 ގަޑިއިރު ކުރިން\nއަލްމަރުޙޫމް އިބްރާޙިމް ޒާހިލް. ޒާހިލް ނިޔާވެފައިވަނީ އިންޑިޔާގައި ފަރުވާދެމުން ދަނިކޮށް\nހދ.ނެއްލައިދޫ، ރޯޒީ، އަލްމަރުޙޫމު އިބްރާހިމް ޒާހިލް އަށް އެހީގެ ގޮތުގައި ލިބުނު ފައިސާގެ ތެރެއިން، ޒާހިލް ނިޔާވި އިރު، ބާކީ ހުރި ފައިސާ، ޒާހިލްގެ އާއިލާގެ ފަރާތުން، "ވަގުތު" އާއި ހަވާލުކޮށްފިއެވެ.\nއެހީގެ ގޮތުގައި ލިބުނު ފައިސާގެ ތެރެއިން، ޒާހިލް ނިޔާވި އިރު، ބާކީ ހުރީ ތިން ލައްކަ ވިހި ހާސް ރުފިޔާ އެވެ. މިފައިސާ އެއްކޮށް ވަނީ "ވަގުތު" އާއި ހަވާލުކޮށްފައެވެ. މިފައިސާ އަކީ، ޒާހިލްގެ އާއިލާގެ އިސްނެގުމުގެ މަތިން، "ވަގުތު" އާއި ހަވާލުކުރި ފައިސާ އެކެވެ. އާއިލާގެ ފަރާތުން މި ފައިސާ ހަވާލުކޮށްދެއްވީ، ޒާހިލްގެ މަންމަ، ރަމްޒިއްޔާ ހާރޫނެވެ.\nމި ފައިސާ އާއި "ވަގުތު" ގެ ފަރާތުން ހަވާލުވުމަށްފަހު، ޒާހިލްގެ އާއިލާގެ އެދުމުގެ މަތިން، "ވަގުތު އެހީ" ގެ ނަން، "ޒާހިލް ފައުންޑޭޝަން" ގެ ނަމަށް ބަދަލުކޮށް، ފައުންޑޭޝަން ރަޖިސްޓްރީ ކުރުމަށް ވަނީ ނިންމާފައެވެ. ފައުންޑޭޝަން ހެދުމަށް ހަމަޖެހިފައިވަނީ، ޒާހިލްގެ އާއިލާގެ ފަރާތުން ކަނޑައަޅާ ބޭފުޅަކާއި، "ވަގުތު" ގެ ފަރާތުން ކަނޑައަޅާ ބޭފުޅެއްގެ ނަމުގައެވެ.\nމިކަމާއި ގުޅިގެން "ވަގުތު" ގެ އޮފިޝަލަކު ވިދާޅުވީ، މި އަހަރުގެ ރަމަޟާން މަހަށްފަހު، ފައުންޑޭޝަން އިފްތިތާޙު ކުރުމަށް ވާންޖެހޭ އެންމެހާ ތައްޔާރީތައް ވަމުންދާ ކަމަށެވެ.\n"އަޅުގަނޑުމެން ޤަބޫލުކުރާ ގޮތުގަ ޒާހިލް ނިޔާވިއިރު ލިބިފައި ހުރި ފައިސާ ވާނީ ޒާހިލްގެ އާއިލާގެ މިލްކަކަށް. ނަމަވެސް އާއިލާގެ އިސްނެގުމުގެ މަތިން ފައުންޑޭޝަނެއް ހަދައި، އެފައުންޑޭޝަނަށް އެ ފައިސާ ހަދިޔާ ކުރަން ނިންމުމުން އެކަމަށްޓަކައި އާއިލާ އަށް ޝުކުރު ދަންނަވަން. އިދާރަކުރެއްވިއްޔާ މި ފައުންޑޭޝަންގެ ފަރާތުން، އެހީއަށް ބޭނުން ޖެހިފައިވާ ފަރާތްތަކަށް އެހީތެރިކަން ފޯރުކޮށްދިނުމަކީ އެންމެ ބޮޑު މަޤްޞަދު." އޮފިޝަލް ވިދާޅުވިއެވެ.\nޒާހިލް ނިޔާވުމާއި އެކު، ބާކީ ހުރި ފައިސާގެ އަދަދު އޭރުވެސް އާއިލާގެ ފަރާތުން "ވަގުތު" އާއި ހިއްސާކުރިއެވެ.\nމީގެ އިތުރަށް، ޒާހިލްގެ ޙަޔާތުގެ މައްޗަށް ބިނާކޮށް، ފޮތެއް ނެރުމުގެ މަސައްކަތްވެސް "ވަގުތު" އިން ދަނީ ކުރަމުންނެވެ.\nހަށިގަނޑުގައި އުފެދުނު އިންފެކްޝަނަކާއި ގުޅިގެން އިންޑިޔާގައި ފަރުވާދެމުން ދަނިކޮށް، ޒާހިލް ނިޔާވީ، 2017 ވަނަ އަހަރުގެ އޮކްޓޯބަރ މަހުގެ 17 ވީ ހުކުރު ދުވަހުއެވެ. ޒާހިލްގެ ފަރުވާއަށް އެހީތެރިވުމުގެ ގޮތުން، މުޅި ރާއްޖޭގައި ބޮޑެތި ކެމްޕެއިންތައް ކޮށް، ފައިސާގެ ބޮޑެތި އަދަދުތަކުން ވަނީ އެހީތެރިކަން ފޯރުކޮށްދީފައެވެ. ޒާހިލް އަށް ވަނީ، ތައިލެންޑުންނާއި އިންޑިޔާއިން ފަރުވާދީފައެވެ.\n"ވަގުތު" ގެ ފަރާތުން އެދެނީ އަލްމަރުޙޫމް އިބްރާޙިމް ޒާހިލް އަށް ސުވަރުގޭގެ ދާއިމީ ނިޢުމަތް ލިބިގެން ދިއުމެވެ.\nފެބުރުއަރީ 15, 2020 20:03\nވަގުތު އިން ތިޔަ ކޮށްދެއްވާ މަސައްކަތައް ޝުކުރިއްޔާ\nފެބުރުއަރީ 15, 2020 20:25\nއާއިލާ އަށް ކެއްތެރިކަން ދެއްވާ ކުއްޖާގެ ފުރާނަޔައް ސުވަރުގޭގެ ދާއިމީ ނިއުމައް މިންވަރު ކުރައްވާށި. އާމީން\nޒާހިލްްގެެ ފަހަރި އެއް\nފެބުރުއަރީ 15, 2020 20:26\nޔާﷲ، މައްޔިތާގެ ފާފަ ފުއްސަވައި، ރަޙްމަތްލައްވައި، ސުވަރުގޭގެ ދާއިމީ މަތިވެރި ނިޢުމަތްފުޅު މިންވަރުކޮށް ދެއްވާށި! 😭\nއާއިލާއަން ދެއްކި ނަމޫނާއަށް ސާބަސް\nފެބުރުއަރީ 15, 2020 20:36\nއަލްމަރުޙޫމް އިބްރާހީމްޒާހިލް ފަދަ އެލީތެރިކަމަށްބޭނުންވާ ގިނަފަރާތްތަކަކަށް، ތިޔަފައުންޑޭޝަންގެ ފަރާތުން އެހީލިބިގެންދާނެކަމަށް އުއްމީދުކުރަން. ތިޔަޢަމަލުގައި ބަރަކާތްލައްވާށި.\nފެބުރުއަރީ 15, 2020 20:50\nއުފަލުން ރޮވިއްޖެ .\nފެބުރުއަރީ 15, 2020 20:58\nވަގުތުން އިސްނަގައިގެން ސީރިޔާގައި ހާލުގައި ޖެހިފައި ތިބި މުސްލިމުންނަށް އެހީތެރި\nވުމަށް ފަންޑް ރެއިޒިން އެއް ބާއްވަންވީނުން ތޯ. ޓެންޓް ތަކުގައި ކުޑަ ކުދީން މަރު އެވަނީ ފިނި ގަދަ ވެގެން. އަހަރުމެންނަށް ވެސް ކޮންމެވެސް އެހީތެރިކަމެއް ދެވިދާނެ ނޫންތޯ އެ މުސްލިމުންނަށް ވެސް. ކޮންމެ ތަނެއްގައި އުޅުނަށް މުސްލިމުން ވާނީ އެއް ބަޔަކަށް. އެ މުސްލިމް އެތިބީ އެހީތެރި ކަމަށް ބޭނުންވެފް\nފެބުރުއަރީ 15, 2020 22:25\nބޭރުގައި ތިބި މީހުންނަށް އެހީވުމުގެ ކުރިން ކިތައް ނިކަމެތި އާއިލާގެ ކިތައް މީހުން އެތިބީ ބޭސް ފަރުވާ ނުކުރެވިފަ؟ އެވެސް ހަމަ މުސްލިމުން\nފެބުރުއަރީ 15, 2020 21:05\nއުފަލުން ރޮވިއްޖެ. ކޮންފަދަ ރީތި ނަމޫނާއެއް އާއިލާގެ ފަރާތުން އެދެއްކީ. އާއިލާ އަށް ކެއްތެރިކަން ދެއްވާ ކުއްޖާގެ ފުރާނަޔައް ސުވަރުގޭގެ ދާއިމީ ނިއުމައް މިންވަރު ކުރައްވާށި. އާމީން\nފެބުރުއަރީ 15, 2020 22:24\nފެބުރުއަރީ 15, 2020 21:14\nކޮމެންޓް ތަކައް ޑިސްލައިކް މި ދޭ ކާފަރެއްގެ ނިމުން ހިތިކުރައްވާށި\nމަރްހޫމްގެ ފުރާނައަށް ހެޔޮރަހްމަތް ލައްވާ އާއިލާއަށް ހެޔޮލަފާ ދަރިން ދެއްވާންދޭވެ. ކޮންފަދަ ހެޔޮލަފާ ހިއްތަކެއްގެ ވެރި އާއިލާ އެއް...... ތި އާއިލާ އަށް ހެޔޮރަހްމަތް މާތްﷲ މިންވަރު ކުރައްވާށި.\nފެބުރުއަރީ 15, 2020 23:26\nޤަޞްދުގައި އެކަކުވެސް ޑިސްލައިކެއް ނުދޭނެކަން ޔަޤީނެވެ. އެވާނީ ލައިކަށް ފިތަން އުޅެނިކޮށް ޑިސްލައިކަށް ފިތެނީ ކަމަށެވެ. ބަދު ދުޢާ ކުރުމުގެ ކުރިން ވިސްނާލާށެވެ!\nފެބުރުއަރީ 16, 2020 08:21\nތިބުނުން ރަނގަޅުކަމަށް ގަބޫލުކުރެވޭ. މިތާނގާވެސް މިއިނީ ދެގޮޅި އެއްގޮތަށް. ރަނގަޅީ ކޮން ގޮޅިއެއްކމެއް ނޭގޭ. ބައެއްނޫސް ތަކުގައި މިހެންހުންނަ ގޮޅިތަކުން ކަނާއަތް ފަރާތުގޮޅި ރަނގަޅު ކަމަށްވޭ އަނެއްބައި ނޫސް ތަކުގައި ވާއަތް ފަރާތުގޮޅި ރަނގަޅުކަމުގައިވޭ. މިތައްޔާރު ކުރާ މީހުން ވެސް ލައިކް ޑިސްލައިކް ރަނގަޅަށް އެނގޭގޮތަށް ހަދާނަމަ އޮޅުން ކުޑަ ވާނެ.\nފެބުރުއަރީ 15, 2020 21:19\nމަރްހޫމް އަށް ހޮޔޮރަހުމަތް ލައްވާ އާއިލާއަށް ކެއްތެރިކަން ދެއްވާ ހޮޔޮލަފާ ގިނަ ދަރިން ދެއްވާ ރޯދި ބަރަކާތް އިތުރު ކޮއްދެއްވާންދޭވެ.\nމި ކޮމެންޓް ތަކައް ޑިސްލައިކް ދޭ ކާފަރެއްގެ ނިމުން ހިތިކުރައްވާނެ.\nފެބުރުއަރީ 15, 2020 21:38\nޒާހިލް އަށް ސުވަރުގަޭގެ ދާއިމީ ނިޢުމަތް ލައްވާށި އާމީން\nފެބުރުއަރީ 15, 2020 22:40\nޢަގު ހުރި ދަރިޔެ ގެއްލިގެން ދިޔައީ ހިތާމަހުރި\nފެބުރުއަރީ 15, 2020 23:05\nޒާހިލް އަށް ދިމާވެފައި ހުރި ކަހަލަ ބައްޔެއް އަހަރެންގެ ބޭބެ އަކަށް ވެސް ވަނީ ދިމާވެފަ. އަހަރެން ބޭބެ ގެ ފޮޓޯ ތައް ފޭސްބުކް ގައި ޖެހުމުން ޒާހިލް އެއް ދުވަހު ވަނީ އަހަންނަށް މެސެޖް ކޮށްފައި. ދެތިން ދުވަހު ވާހަކަ ދެކެވުނބު. އޭރު ޒާހިލް ހުރީ ތައިލެންޑް ގަ. މާތް ﷲ ޒާހިލް ގެ ފުރާނަ އަށް ހެޔޮ ރަހުމަތް ލައްވާށި\nފެބުރުއަރީ 15, 2020 23:40\nހިތާއި ފުއްޕާމެ ބަދަލު ކުރަން ޖެހިފައިވާ އަސްރާ އަށް އެހީ ތެރިވެ ދެއްވާ😭\nފެބުރުއަރީ 16, 2020 00:50\nއަލްމަރުޙޫމް އިބުރާހހ ހީމް ޒާހ ހިލްގެ ފުރާނަފުޅަށް ސުވަރުގޭގެ ދާއިމީ ނިޢުމަތް ދެއްވައި، ޢާއިލާޔަށް ކެތްތެރިކަމާއި، ފުރިހ ހަމަ ޞިއްޙަތާއި، ޢާފިޔަތު ދެއްވާށި. އާމީން.\nފެބުރުއަރީ 16, 2020 06:35\nމާތްﷲ މަރުހޫމްގެ ފުރާނައަށް ރަޙްމަތްލައްވާ ސުވަރުގޭގެދާޢިމީ ނިޢުމަތްމިންވަރު ކުރައްވާށި އަދި މިކަމުގައި ވަގުތު ނޫހުން ވެދެއްވި ދީލަތި އެހީފާހަގަކޮށް ހައްޤްޟުކުރު ދައްނަވަން " ޟުކުރިއްޔާ ވަގުތުގެ އެއްމެހާ ހީވާގި މުއައްޒިފުން "\nފެބުރުއަރީ 16, 2020 08:25\nފެބުރުއަރީ 17, 2020 09:01\nފެބުރުއަރީ 21, 2020 05:00\nއަހުމަދު، މީހުންނަށް ބަދު ދުޢާ ތިކުރަނީ، ތިޔައީ އަނެކާ ޖަޖް ކުރަން ކާކު؟ވެދާނެ 40-50 އަހަރު ގެ މީހަކު އޮޅިގެނަ އޭގެ މާނަ ނޭނގޭތީ، މާނަ ދޭހަ ވާގޮތަކުން ޑި ސްލޢިކް އަށް ފިތިފަ ކަމަށްވެ ސް. ކާފަރެއްގެ ލަަގަބު ޝަހާދަތް ކިޔައިގެން ހުރި މު ސްލިމަކަށް ރައްދު ކުރުމަކީ ކިހާވަރެއްގެ ކަމެއްކަން ކަލެޔަށް އިނގޭތަ؟ ތިކަހަލަ ތަނެއް ދޮރެއްނޭނގޭ މަރުމޯލުންނާ ހެދި އެހެން މީހުންގެ ޢިއްޒަތާ ކަރާމާތް ގެއްލިގެން ދަނީ. ޙެޔޮވި ސްނުން ދެއްވާށި! ޢާމީން\nފެބުރުއަރީ 21, 2020 10:25\nވަގުތ ނޫހަކީ ރައްޔިތުނެ ނޫހެކެވެ ރައްޔިތުންގެ ހަމަޖެހުމަށާއި ގައުމީ މަސްލަހަތުގައި ވަގުނޫހުގެ ދައުރު\nފާހަގަކުރެވެއެވެ މެނޭޖުމަންޓަށް ސުކުރު ދަންނަވަމެވެ.


Dhehvadhoo in boa fenaai mas husvejje - AO News\nދެއްވަދޫން ބޯފެނާއި މަސް ހުސްވެއްޖެ\nގއ. ދެއްވަދޫއިން ކޮވިޑް އަށް ބަޔަކު ފައްސިވުމާއި ގުޅިގެން ފުރަބަންދެއްގައި އޮތުމުން އެރަށުން ބޯފެނާއި މަސް ހުސްވެއްޖެއެވެ.\nޖެނުއަރީމަހުގެ7ވަނަ ދުވަހު ދެއްވަދޫއިން ކޮވިޑް އަށް 8 މީހަކު ފައްސިވުމާއި ގުޅިގެން އެރަށަށް އަރާފޭބުން މަނާކޮށްފައި ވާ ދަނޑިވަޅެއްގައި ބޯފެން އަދި މަސްލިބުމުގެ ދަތިކަން އެރަށަށް ވަނީ ކުރިމަތިލާން ޖެހިފައެވެ.\nދެއްވަދޫ ކައުންސިލްގެ ރައީސް އިބްރާހިމް ތައުފީގް “އޭއޯ ނިއުސް ” އަށް މައުލޫމާތު ދެއްވަމުން ވިދާޅުވިގޮތުގައި މަސްލިބުމަށް ދަތި ވެގެންދިޔައީ މަސްވެރިންނަށް މަހަށް ނުދެވި ރަށުގައި ތިބެންޖެހުމުން ކަމަށެވެ. އަދި އެހެން ރަށަކުންވެސް ބަޔަކަށް އަރަން ހުއްދަނެތުމުން ފިހާރަތަކުންވެސް މަސް ދަޅާ އަދި ޒަރޫރީ ސާމާނު ހުސްވެ ދަތި އުނދަގޫ ދުވަސް ތަކެއް ތަހައްމަލް ކުރަމުން އަންނަ ކަމަށެވެ.\nރަށުން މަސް ހުސްވުމާއި ގުޅިގެން ކޫއްޑޫ އާއި ވާހަކަދައްކައިގެން މަސްލިބޭނެ އިންތިޒާމް މިހާރު ހަމަޖެހިއްޖެ ކަމަށާއި އަތޮޅު ކައުންސިލްގެ އެހީތެރިކަމާއި އެކީ ފެންވެސް ލިބޭނެ ގޮތް މިހާރު ވަނީ ހަމަޖެހިފައިވާކަމަށްވެސް ތައުފީގު ފާހަގަވިދާޅުވިއެވެ.\nއަދި މިއަދުގެ ވަގުތެއްގައި ދެއްވަދޫއަށް މި ތަކެތި ފޯރުކޮށްދިނުމުގެ މަސައްކަތް ދެއްވަދޫ ކައުންސިލާއި އަތޮޅު ކައުންސިލް ގުޅިގެން ކުރިއަށް އެބަދެއެވެ.\nދެއްވަދޫއިން މިއަދުވެސް ކޮވިޑްއަށް 8 މީހުން ފައްސިވެފައިވެއެވެ. މިއަދު ފައްސިވެފައިވަނީ ކުރީގެ ކޭސްތަކާއި ގުޅުންހުރި ފަރާތްތަކާއި ރެންޑަމް ކޮށްނެގި ސާމަޕަލްތަކުގެ ތެރެއިން ބައެކެވެ. ދެއްވަދޫގަ މިހާރު ކޮމިއުނިޓ ސްޕްރެޑަކަށް ގޮސްފައިވާއިރު ކައުންސިލުން އެދެނީ ރައްޔިތުން ކެއްތެރިކަމާއި އެކީ އެޗްޕީއޭގެ ގައިޑްލައިނަށް ބޯލަނބާ މިކަމުން އަރައިގަތުމަށް އެންމެން އެކީ މަސައްކަތްކުރުމެވެ.\nގއ.އަތޮޅުގެ ރަށްރަށުގެ ލޭންޑް ޔޫސް ޕްލޭން ހަދައިދޭނެ ފަރާތެއް ހޯދުމަށް އަނެއްކާވެސް އިއުލާންކޮށްފި\nތައުފީގު ތީ ހަމަ އެކަނި ފޮޓޯ ނަގަން ހުންނަ މީހެކޭ


Male ge parking massalaige hallu othee park kohfai !\nޕާކިން މައްސަލައިގެ ހައްލު އޮތީ ޕާކްކޮށްފައި!\nމާލޭގެ ޕާކިން މައްސަލަ ދައްކުވައިދޭ ވީޑިއޯ ގްރެފިކްސް އެއް: ޕާކިން މައްސަލަ ހައްލު ކުރުމަށް ގިނަ މަސައްކަތްތަކެއް ކުރަން ޖެހޭ -- އަވަސް އިންފޮގްރެފިކްސް | އަހުމަދު މާނިޝް\nސްކޫލްތައް ހުޅުވުމުން މަގުތައް ތިއްޖެހި ބެދެ އެވެ. އޮފީސް ތަކަށް މީހުން ދާ ވަގުތު، ހާއްސަކޮށް ވެލާނާގެ ކައިރީގައި ޕާކު ކޮށްލާނެ ޖާގައެއް ނޯވެ އެވެ. މާލެއަށް މީހުން ފައިބާ ވަގުތުތަކުގައި ބަނދަރުމަތިން ދުއްވޭ ވަރެއް ނޫނެވެ. އަމުދުން ޕާކު ކޮށްލާނެ ޖާގައެއް އެއްގޮތަކަށް ވެސް ނުލިބެ އެވެ. ބޭންކުތަކާއި ފެރީ ޓާމިނަލްތައް ކައިރި އޮންނަނީ ބާރުވެފަ އެވެ. މާލެ އަށް މިހާރު ކުރިމަތިވެފައިވާ އެންމެ ބޮޑު އެއް މައްސަލައަކީ މިއީ އެވެ. ވެރިރަށް މާލޭގެ އާބާދީ ބޮޑުވެ، އުޅަނދުތައް އިތުރު ވެގެން ދިޔައިރު މާލޭގައި ޕާކު ކުރާނެ ޖާގަ ހެދިފައެއް ނެތެވެ. އޭގެ ނަތީޖާއަކީ ޕާކިން ޒޯނުތައް ފުރި ހިނގާ މީހުންނާއި ދުއްވާ މީހުންނަށް ވެސް އެކަން އާއްމު އުނދަގުލަކަށްވުމެވެ. މި މައްސަލައިގެ ހަގީގީ ހައްލަކީ ކޮބައި ހެއްޔެވެ؟ މާލޭގައި ޕާކިން އިމާރާތްތަކެއް އެޅުން ހެއްޔެވެ؟\n"މި މައްސަލައިގެ ހަގީގީ ހައްލު ނޭނގެނީ އެއްނޫން. ސަރުކާރުތަކުން މައްސަލަ ހައްލު ކުރަން ނޫޅެނީ. ހަގީގީ މައްސަލަ މި އޮންނަނީ ދުރުގައި ބާއްވާފަ. މި އުޅެނީ މުޅިން އެހެން ކަމެއް ކުރަން،" ޓްރާންސްޕޯޓް އޮތޯރީޓީގެ ކުރީގެ ޗެއާމަން އަބްދު ރަޝީދު ނާފިޒު ވިދާޅުވި އެވެ.\nމާލޭގެ ބޮޑު މިނުގައި ގާތްގަނޑަކަށް 5.8 ކިލޯ މީޓަރު ހުރެ އެވެ. މި ރަށް ވެގެން ގޮސްފައި ވަނީ ދުނިޔޭގައި އޮތް އެންމެ ކުޑަ ތަންކޮޅެއްގައި ގިނަ ބަޔަކު ދިރިއުޅޭ އެއް ވެރި ރަށަށެވެ. މި ރަށުގައި ދިރިއުޅޭ ސީދާ އާބާދީ އެންމެ ފަހުގެ ބޯހިމެނުމަށް ބަލާއިރު އުޅެނީ 142,909 އަށްވުރެ މަތީގަ އެވެ. އަދި މި މާލޭގައި 99,411 އެއްގަމު އުޅަނދު ދުއްވަ އެވެ. މީގެތެރޭގައި 81,913 އަށްވުރެ ގިނަ ސައިކަލާއި 6,165 ކާރު އަދި އެހެނިހެން އުޅަނދުތައް ވެސް ހިމެނެ އެވެ.\nމާލޭގައި މިހާރު ދުއްވަނީ މާލޭގެ ސައިޒާ އެކަށީގެންވާ އަދަދަށް ވެހިކަލް ހެއްޔެވެ؟\nޓްރާސްޕޯޓް މިނިސްޓްރީގެ ކުރީގެ އިސް ވެރިއަކު ވިދާޅުވި ގޮތުގައި މާލޭގެ ސައިޒަށް ބަލާއިރު އެންމެ އެކަށީގެންވާނީ 18،000 އުޅަނދެވެ. ނަމަވެސް މިހާރު ހަމައެކަނި ސައިކަލްގެ އަދަދު ވެސް އެއްލައްކަ އަރާނެ ކަމަށް ބެލެވެ އެވެ.\n"ކޮންމެ މަހަކު މާލެއަށް އެބަގެނޭ ދޭއް ނޫނީ ތިން ކޮންޓެއިނަރުގެ ސައިކަލް. ހަގީގީ މައްސަލައަކީ ކާރު ނޫނީ ހަތަރު ފުރޮޅުލީ އުޅަނދެއް ނޫން. ސައިކަލް ގިނަވުން މައްސަލައަކީ. އިންސްޓޯލްމަންޓް އަގު ހެޔޮ، ޕްލޭން ތަކުން ފަސޭހައިއިން ސައިކަލް ލިބުން. އެހެންވެ މި އިތުރުވެގެން މިދަނީ. ގޭގެ ކުރިމަތީގައި ވެސް މި ޕާކު ކުރަނީ ގިނައިން ސައިކަލް،" އޭނާ ވިދާޅުވި އެވެ.\n6 ޑިސެމްބަރު 2018: އިއްޔެ މާލެ އަށް ކުރި ވިއްސާރާގައި ފެން އެޅި ހަލާކުވި ސައިކަލްތައް މަރާމާތު ކުރަން ގަރާޖެއްގެ ކައިރީ ޕާކުކޮށްފައި ފޮޓޯ: މުހައްމަދު އަފްރާހް | އަވަސް\nމާލެ- ހުޅުމާލެ ބްރިޖުން ގުޅައިލުމާއެކު މާލޭގައި ބޭނުންކުރާ ވެހިކަލްގެ އަަދަދު އިތުރުވުމުގެ ފުރުސަތު އެބައޮތެވެ. ނަތީޖާއަކަށްވާނީ ޕާކިން މައްސަލަ އިތުރަށް ގޯސްވުމެވެ. ޕާކު ކުރުމުގެ ޑިސިޕްލިން ގެއްލިފައިވާ އިރު އެކަމުގައި ހަމައެއް ލަމައެއް ވެސް ގިނަ މީހުންގެ ކަށީގައި ނެތީ އެވެ. އެހެންވެ ގޭގޭގެ ދޮރުމައްޗާއި ދުއްވާ މީހުނަށް ދަތިވާ ގޮތަށް ވެސް ޕާކު ކުރަނީ އެވެ.\nމިކަން ހައްލު ކުރުމަށް ސަރުކާރުން މިހާތަނަށް ހަމައެކަނި އިސްކުރީ އުޅަނދު ފަހަރުގައި އިސްޓިކާ ޖެހުމެވެ. ގަވާއިދާ ހިލާފަށް ޕާކުކޮށްފައި އޮންނަ އުޅަނދުތަކުގައި ފުލުހުން ލައްވައި ސްޓިކާއެއް ތަތް ކޮށްލުމުން އެ ނިމުނީ އެވެ. އަނެއް ދުވަހު އިސްޓިކާ ފައިސާ ދައްކަން އާއްމު މީހާ މީރާއަށް ދާން ޖެހެ އެވެ. އޭގެ ނަތީޖާއަކީ ކޮބައި ހެއްޔެވެ؟\nހަގީގަތުގައި އެ އިސްޓިކާ އިން ޓްރެފިކް މައްސަލަ އަށް އެއްވެސް ހައްލެއް ލިބިފައެއް ނުވެ އެވެ. ހަމައެކަނި ލިބުނު ފައިދާއަކީ ދައުލަތުގެ އާމްދަނީއެއް އިތުރުވުމެވެ. މިދިޔަ އަހަރު ވެހިކަލް ފީ އިން އެކަނި 92 މިލިއަން ރުފިޔާ ދައުލަތަށް ލިބިފައިވެ އެވެ. އޭގެ ބޮޑު ބައެއް އިސްޓިކާ ފީގެ ޖޫރިމަނާގެ ބައިން ވެސް ވަދެފައިވާނެ އެވެ.\nކާމިޔާބު، ކަރަންޓް ޕާކިން ފެއިލްވުން\nޕާކިން މައްސަލަ ހައްލު ކުރަން މިދިޔަ ފަސް އަހަރުގެ ސަރުކާރުން ތަފާތު ވިސްނުމެއް ގެންގުޅުނެވެ. އެ ސަރުކާރުގެ ވިސްނުމަކީ ކަރަންޓުން މަސައްކަތް ކުރާ ޒާތުގެ މެކޭނިކަލް ޕާކިން ސިސްޓަމް ތަކެއް ބެހެއްޓުމެވެ. އެހެންވެ، މާލޭގެ ވިއްސަކަށް ސަރަހައްދުގައި ޕާކިން މެޝިންތައް ބަހައްޓަން ބައެއް މެޝިންތައް ގެނެސް އިންސްޓޯލްވެސް ކުރި އެވެ.\nނަމަވެސް މި ޕާކިން ސިސްޓަމްތައް މާލެއާ އެކަށީގެންވާ ނިޒާމަކަށް ނުވި އެވެ. ހާއްސަކޮށް މި ސިސްޓަމްތައް ހަރުކުރި ގޮތަށް ވިސްނާލުމުން އޭގެ ނަތީޖާއަކީ އެ ނިޒާމު ފެއިލްވެ، އެތައް މިލިއަން ރުފިޔާއެއްގެ ބާދަގަނޑަށްވެފައި އޮތުމެވެ.\nބައެއް ސިސްޓަމްތައް ހަރުކޮށްފައި ހުރީ އޭގެ ބޭނުން އެންމެ އެކަށީގެންވާ ގޮތެއްގައި ހިފޭ ތަންތަނަކު ވެސް ނޫނެވެ. ވެލާނާގެ އޮފީސް ބިލްޑިންގް ހުރި ސަރައްދަކީ މާލޭގައި ޓްރެފިކް އެންމެ ބާރުވާ އެއް ސަރަހައްދެވެ. މި ސަރަހައްދުގެ އޮފީސް ތަކަށް އަންނަ މީހުންގެ ބޮޑު ޕަސެންޓެއް ދުއްވަނީ ސައިކަލެވެ. އެކަމަކު އެތަނުގައި ބެހެއްޓީ ކާރު ޕާކު ކުރެވޭނެ ނިޒާމެކެވެ. ނަތީޖާއަކަށްވީ އެ ސަރަހައްދުގައި އޮތް ހަމައެކަނި ސައިކަލް ޕާކިން ޒޯނު ވެސް ގެއްލުމެވެ. މަގުތައް އިތުރަށް ފުރި އޮތް ޖެހިގެން ދިއުމެވެ. މަގުގެ ދެ ފަރާތުގައި ޕާކު ކުރަން ޖެހުމުގެ ނަތީޖާއަކީ ޓްރެފިކަށް ބާރު ބޮޑުވުމެވެ.\nދުނިޔޭގައި ކާމިޔާބު އިލެކްޓޯނިކް ޕާކިން މާލޭގައި ފެއިލްވެ ބާދަގަނޑަށްވީ ކީއްވެގެން ހެއްޔެވެ؟\nރައީސް ޔާމީން ސަރުކާރުގައި ޓްރާންސްޕޯޓް އޮތޯރިޓީ ހިންގުމުގެ އެންމެ އިސްކޮށް ހަރަކާތްތެރިވި ނާފިޒު ވިދާޅުވީ "އިލެކްޓްރޯނިކް ޕާކިން" ސިސްޓަމް ފެއިލްވީ ރަނގަޅު ނޫން އެއްޗެއް ރާއްޖެއަށް އަރުވައިގެނެވެ.\nވެލާނާގެ ސަރަހައްދުގައި ހެދި މެކޭނިކަލް ޕާކިން ސިސްޓަމް ޓެސްޓް ކުރަނީ-- ފޮޓޯ: ޓްވިޓާ\n"ހުރިހާ އިލެކްޓްރޯނިކް ޕާކިން ސިސްޓަމް ތަކަކީ ވެސް މެނުއަލީ މަސައްކަތް ކުރާ އެއްޗެއް. އެ އޮޕަރޭޓް ކުރަންޖެހޭ މީހަކު ހުންނަން، މިއީ މައްސަލައެއް. އަނެއްކާ އެހާ ފެންވަރު ދަށް އެއްޗިހި ގެނައީ މެއިންޓަނަންސް އެހާމަތިވާނެ. އެކަން އެނގިލައްވާނެ މިހާރު ހަރުކޮށްފައި ހުރި ގިނަ އެއްޗެހީގައި އެހުރީ ދަބަރު ޖަހާފަ. ސިސްޓަމްތައް މެނުއަލީ ވޯކް ކުރާ ގޮތަށް ހުރީމަ ވާގޮތަކީ މީގެ ކޮންމެ މެޝިނެއްގެ ކައިރީ އެބަޖެހޭ މީހަކު ހުންނަން. އަނެއްކާ މި ހަރުކޮށްފައި ވަނީ ވެސް ރަނގަޅު ތަންތަނަކު ނޫން،" ނާފިޒު ވިދާޅުވި އެވެ.\nމިހާރުގެ ވާހަކައަކީ ޕާކިން އިމާރާތް\nމި ސަރުކާރުގެ ވިސްނުމަކީ މާލޭގައި ޕާކިން ބިލްޑިންގް ތަކެއް ނުވަތަ އިމާރާތް ތަކެއް ހެދުމެވެ. ރައީސް އިބްރާހިމް\nމުހައްމަދު ސޯލިހުގެ ވައުދު ފޮތުގައި މިކަން ވަނީ ލިޔެފަ އެވެ.\nދުނިޔޭގައި ޕާކިން ބިލްޑިން އަޅައިދޭ ކުންފުނިތައް ހަރަކާތްތެރިވެ އެވެ. ޕާކިން އިމާރާތްތައް މާލޭގައި އަޅާނީ ކޮން ތަންތަނެއްގައި ހެއްޔެވެ؟ މި ފަދަ އިމާރާތްތެއް ހުންނަން ޖެހޭނީ ކިހިނެއް ހެއްޔެވެ؟ އަދި މި ފަދަ އިމާރާތް ތަކުން ލިބެން ހުންނަނީ ކޮން ހިދުމަތް ތަކެއް ހެއްޔެވެ؟ ޕާކިން ބިލްޑިންއަކީ މި މައްސަލައިގެ ހައްލު ހެއްޔެވެ؟\nއެމެރިކާގައި ހަދާފައިވާ ޕާކިން ބިލްޑިންގްއެއް\nބޭރުގައި މިފަދަ އިމާރާތްތައް ހުންނަ ގޮތަށް ބަލާއިރު ބައެއް ބިލްޑިންގްތައް ހުންނަނީ ހަމައެކަނި ޕާކްކުރާ އިމާރާތްތަކެއްގެ ގޮތުގައި އެކަންޏެއްވެސް ނޫނެވެ. ބައެއް ތަންތަން ބޭނުން ކުރަނީ ވިޔަފާރީގެ ގޮތުގައި ފައިދާ ވެސް ލިބޭ ގޮތަށެވެ. ބައެއް ގައުމުތަކުގައި ޕާކު ކުރަން ކުޑަ ރަމްޒީފީ އެއް ވެސް ދައްކައިގެންނެވެ. އަދި މިތަންތަން ހުންނަނީ ސަލާމަތީ ގޮތުން ވެސް ފިޔަވަޅު އަޅާފަ އެވެ.\nޕާކިން އިމާރާތް އެޅިދާނެ އެކަމަކު ކޮންތާކު؟\nޕާކު ކުރެވޭނެ ވަސީލަތް ނުވަތަ ޕާކް ކުރާނެ ތަން ހަދާއިރު އެންމެ ބޮޑަށް ވިސްނަން ޖެހޭނެ އެއް ކަމަކީ ފަސޭހަ އެންމެ އަވަހަށް ލިބޭނެ ގޮތަކަށެވެ. މިފަދަ ތަންތަން ހުންނަން ޖެހޭނީ އެއް ވަގުތެއްގައި ގިނަ ބަޔަކު އެއްވެ އުޅޭ ސަރަހައްދުތަކާ ވީހާވެސް ކައިރީގަ އެވެ. މާލެއަކީ ކުޑަ ތަނެކެވެ. އެހެންވެ ޕާކު ކޮށް ހިނގާލާފައި ދާން އާދަ ކުރުމަކީ އަށަގަންނުވަން ޖެހޭ އާދައެއް ހެދިދާނެ އެވެ.\nމިފަދަ ތަންތަން ހަދާއިރު، އޮފީސްތަކާއި ސްކޫލްތައް އަދި ބޭންކްތަކާއި މި ނޫން ވެސް އާއްމުކޮށް މީހުން ގޮސްއުޅޭ ތަންތަނަށް އިސްކަން ދޭން ޖެހެ އެވެ.\nޕާކިން އިމާރާތްތައް މާލޭގައި ހެދިދާނެ ހަތް ތަނެއް ފާހަގަ ކޮށްދޭނަމެވެ. މި ނޫން ތަނުގައި ވެސް ރަނގަޅު ދިރާސާ ތަކެއް ކުރުމަށްފަހު އިމާރާތް ތަކެއް ހެދިދާނެ އެވެ.\nމަސްވެރިންގެ ޕާކު ސަރަހައްދަކީ މިހާރު މާލޭގެ އެންމެ ބާރު ބޮޑު އެއް ސަރަހައްދެވެ. ސަބަބަކީ މެރިން ޑްރައިވްގައި ގިނަ އޮފީސްތަކެއް ހުރުމެވެ. އެސްޓީއޯ އައިފާން ބިލްޑިން އާއި އެމްޓީސީ ޓަވަރު އަދި ބޭންކްތައް ވެސް ހުރީ މި ސަރަހައްދާ ކައިރީގަ އެވެ. މަސްވެރިންގެ ޕާކު ސަރަހައްދަކީ ޒަމާނުއްސުރެން ހުސްކޮށް އޮންނަ ބިމެކެވެ. އެހެންވެ، މި ސަރަހައްދުގެ ރީތިކަން ނުގެއްލޭ ގޮތަށް ވިޔަފާރި ފައިދާއާއެކު މި ތަނުގައި ޕާކިން އިމާރާތެއް އެޅިދާނެ އެވެ.\nސަރުކާރުގެ ގިނަ އޮފީސްތަކާއި ސިވިލްސާވިސް ކޮމިޝަން ހުންނަ އޮފީސް އެކުވެނި، ވެލާނާގެ ކައިރީގައި ޕާކު ކޮށްފައި -- ފައިލް ފޮޓޯ | އަވަސް\nއޮފީސްތައް ހުޅުވާފައި އޮންނަ ދުވަސްތަކުގައި މި ސަރަހައްދަކީ އެންމެ ބިޒީ ސަރަހައްދެވެ. މި ސަރަހައްދުގައި ޕާކިން އިމާރާތެއް އަޅާނަމަ އެންމެ ރަނގަޅު އެއް ތަނެއް ކަމަށް ފެންނަނީ ބާވެ ވެއްޓެން ކައިރިވެފައިވާ ގާޒީ ބިލްޑިން ހުރި ތަނެވެ. ނުވަތަ ރައީސް އޮފީސް ކައިރީ ބޭރު މަގުގައި ޝަހީދު ހުސެއިން އާދަމް ބިލްޑިންގްއާ އިންވެގެން އޮންނަ ހުސް ބިމެވެ. މި ތަނަކީ ވެސް ރަނގަޅު އަދި ރީތި ޕާކިން އިމާރާތެއް ހެދިދާނެ ތަނެވެ.\nބޮޑު ހުސް ބިމެއް އޮތް މާލެ އިންޑަސްޓްރިއަލް ޒޯންއަކީ ޕާކިންއަށް ބޮޑު އިމާރާތެއް އެޅިދާނެ ތަނެކެވެ. ނަމަވެސް މި ސަރަހައްދުގައި ހަދަން ވާނީ ހެވީ ވެހިކަލް އާއި ބޮޑެތި ލޮރީ ފަދަ އުޅަނދު ތަކަށް ހާއްސަ ޕާކިން ބިލްޑިންގް އެކެވެ.\nދިރާގު މައި އޮފީސް ކުރިން ހުރި ތަނަކީ ސްކޫލް ހުޅުވާ ގަޑިތަކުގައި ބިޒީ އެއް މަގެކެވެ. މި މަގުގައި އަމީނީއްޔާ ސްކޫލާއި އިސްކަންދަރު ސްކޫލް ހުރުމުން މި ތަނަކީ ވެސް ޕާކިން ބިލްޑިންގް އެއް ހަދަން މުހިންމު ތަނެއްގެ ގޮތުގައި ފެނެ އެވެ. ކަޅުވަކަރު މިސްކިތަށް އެހެން ޖާގައެއް ދޭނީ އެވެ.\nސަރުކާރު މުވައްޒަފުންގެ ނާދީ ކުރިން ހުރި ބިމަކީ މާލޭގެ އެންމެ ޕްރައިމް އެއް ލޮކޭޝަން އެވެ. ސަބަބަކީ މި ސަރަހައްދުގައި ބޭންކްއެއް ހުރުމުގެ އިތުރުން މި ސަރަހައްދުގައި ސްކޫލްތައް ހުރުމާއި އޮފީސްތައް ވެސް ގިނަވުމެވެ. އެހެންވެ އެ ތަނަކީ ވެސް ޕާކިން އިމާރާތެއް އަޅާނަމަ ހަމަ އެންމެ ރަނގަޅު އެއް ތަނެވެ.\nމަރުކަޒީ ބޭންކް (އެމްއެމްއޭ) ކުރިމައްޗަށްވާ ގޮތަށް އޮންނަ ހުސް ބިމަކީ ކުރިން އެމްޓީީސީސީ ޓަވަރު ހުރި ތަނެވެ. މާލެ ބަނދަރު މައްޗާއި ޖުމްހޫރީ މައިދާން ކައިރިވުމުން މި ސަރަހައްދަކީ ވެސް ޕްރައިމް އެއް ލޮކޯޝަން އެވެ.\nހީނާމާގޭ ޕާކިން ސިސްޓަމް ޓެސްޓް ކުރަނީ- ފޮޓޯ: ހައުސިން މިނިސްޓްރީ\nމަޖީދީ މަގު ހީނާމާގޭ ޕާކިން އަކީ ބޭންކް އޮފް މޯލްޑިވްސް (ބީއެމްއެލް) މަޖީދީ މަގު ބްރާންޗުގެ ކައިރި އެވެ. މިތަނަކީ ވެސް އެންމެ ބިޒީ އަދި ބާރު ބޮޑު އެއް ތަނެވެ. އެހެންވެ މި ސަރަހައްދަކީ ވެސް ޕާކިން އިމާރާތެއް އެޅިދާނެ ތަނެކޭ ބުނެވިދާނެ އެވެ.\nހަގީގީ ހައްލަށް ގިނަ މަސައްކަތް ތަކެއް!\nދެން އޮތް ސުވާލަކީ ޕާކިން އިމާރާތްތަކަކީ ޕާކިން މައްސަލައިގެ "ޓޯޓަލް ސޮލިއުޝަން" ހެއްޔެވެ؟ މާލޭގެ ޕާކިން މައްސަލަ ހައްލު ކުރުމަށްޓަކައި މަސައްކަތް ކުރާއިރު ކުރަންޖެހޭ އެހެން މުހިންމު ކަމެއް ވެސް އެބައޮތެވެ. އެއް ކަމަކީ މާލެ އަށް ޖަމާވެފައި ހުރި އުޅަނދުތައް މަދު ކުރުމެވެ. އެކަން ކުރެވޭނީ ވެހިކަލް މަދުކުރަން ވެހިކަލް ނުއްތާލެވޭނެ އުމުރެއް ކަނޑައަޅައި ވެހިކަލް މަދުކުރެވިގެނެވެ.\nގިނަ މާހިރުންގެ ނަޒަރުގައި ވެސް ކުރަން ޖެހޭނެ ކަމަކީ މި އެވެ. މިކަން ކުރާނީ ކިހިނެއް ހެއްޔެވެ؟\nމި ސަރުކާރުގެ ޓްރާސްޕޯޓް މިނިސްޓްރީގެ ސްޓޭޓް މިނިސްޓަރު އަހުމަދު އާދިލް ވިދާޅުވި ގޮތުގައި މަސައްކަތް ކުރަނީ މާލޭގެ ޓްރެފިކް މައްސަލައަށް ފުރިހަމަ ހައްލެއް ގެންނާށެވެ. އެއީ އެހެން ސަރުކާރުތަކުން ވެސް ބުނާ ޓިޕިކަލް ވާހަކަ އެވެ.\nޓޯކޮށްގެން ނައްޓާލަން ގެންދާ ބައެއް އުޅަނދު-\n"ފުރިހަމަ ހައްލެއް ގެންނަންނަމަ އެބަޖެހޭ ވެހިކަލް މަދު ކުރަން. އެކަން ކުރާނަމަ ރަނގަޅު ޓްރާންސްޕޯޓް ވިއުގައެއް ބޭނުންވޭ. އެކަން ކުރުމަށް ސަރުކާރުން މިހާރު ވާނީ އެމްޓީސީސީ އަށް ބަހުގެ ހިދުމަތް ފަށަން ހަވާލުކޮށްފަ. މި\nހުރިހާ ކަމެއް ނިމުމުން ހަގީގީ ހައްލު ފެންނަން ފަށާނީ،" އާދިލް ވިދާޅުވި އެވެ.\nފުރިހަމަ ހައްލެއް ގެންނަންނަމަ އެބަޖެހޭ ވެހިކަލް މަދު ކުރަން. އެކަން ކުރާނަމަ ރަނގަޅު ޓްރާންސްޕޯޓް ވިއުގައެއް ބޭނުންވޭ. ސަރުކާރުން މިހާރު ވާނީ އެމްޓީސީސީއަށް ބަހުގެ ހިދުމަތް ފަށަން ހަވާލުކޮށްފައި. މި ހުރިހާ ކަމެއް ނިމުމުން ހަގީގީ ހައްލު ފެންނާނީ،\nއަހުމަދު އާދިލް | ޓްރާންސްޕޯޓުގެ ސްޓޭޓް މިނިސްޓަރު\nއޭނާ ވިދާޅުވި ގޮތުގައި ވެހިކަލް މަދު ކުރުމަކީ ސަރުކާރުގެ ވިސްނުމެކެވެ. އަދި އެކަން ކުރެވޭނެ ގޮތްތަކެއް ހޯދަމުން އެބަދެ އެވެ.\nނާފިޒު ވެސް ގަބޫލު ކުރައްވާ ގޮތުގައި މާލޭގެ ޓްރެފިކް މައްސަލައިގެ ހަގީގީ "ފަރުވާއަކީ" ވެހިކަލް މަދުކޮށް ކޯޓާއެއްގެ ދަށުން ކޮންމެ އަހަރަކު ވެސް ވަކި އަދަދެއް ނެރުމެވެ. ނަމަވެސް އެ މަސައްކަތް ކުރަން ގިނަ ގޮންޖެހުންތަކެއް ކުރިމަތިވާނެ އެވެ.\n"ޕަބްލިކް ޓްރާންސްޕޯޓް ފަށަން ކިތަންމެ ހަނި ބަހެއް ގެނަޔަސް މި ދުއްވަން ޖެހޭނީ މަގުމަތީގަ. އެހެން ނޫންތޯ؟ ކިހިނެއް ތޯ އެ ދުއްވާނީ؟ ވަރަށް ބޮޑު ޗެލެންޖެއް މިއީ. ޕަބްލިކް ޓްރާންސްޕޯޓުގައި ދުއްވާނެ ބަސް ބަރާބަރު ގަޑިއަށް އަންނާނެ ކަމުގެ ޔަގީންކަން ލިބުނީމަ މީހުން އެއިން ދަތުރު ކުރަން ފަށާނީ. މިހާރު ވެހިކަލް ހުރި ވަރުން ފުރަތަމަ ޖެހޭނީ އުޅަނދުތައް މަދު ކުރުން. އެކަން މިހާރުން މިހާރަށް އެބަޖެހޭ ކުރަން،" ނާފިޒު ވިދާޅުވި އެވެ.\nޕާކިން ބިލްޑިންގްތަކެއް ވެސް އެޅިދާނެ އެވެ. އަދި ވެހިކަލްވެސް މަދު ކުރެވިދާނެ އެވެ. ސުވާލަކީ މިކަން ކުރަން މިހާ މުއްދަތެއް ނަގާނެބާ އެވެ؟ އެއްގަމު އުޅަނދު އެތެރެކުރާ އަދަދު މައިތިރި ނުކޮށް މިކަން ވާނެ ހެއްޔެވެ؟ މިއީ ހައްތަހާ ވެސް ސުވާލެވެ.\nޓްރާންސްޕޯޓް އޮތޯރިޓީ މާލޭ ސިޓީ


BREAKING: Training Hadhamun Dhiya Sifain Ge Beykalaku Kulli Gothakah Niyaa Vehje - Vaguthu\nޓްރޭނިންގް ހަދަމުންދިޔަ ސިފައިންގެ ބޭކަލަކު ކުއްލިގޮތަކަށް ނިޔާވެއްޖެ\nޓްރޭނިންގް ހަދަމުން ދަނިކޮށް ނިޔާވި ސްޓާފް ސާޖަންޓް ޢަލީ ރިޔާޒް - ފޮޓޯ: އެމްއެންޑީއެފް\nގިރިފުށީ ޓްރޭނިންގް ސެންޓަރުގައި ތަމްރީނު ހަދަމުންދިޔަ ސިފައިންގެ ބޭކަލަކު ކުއްލި ގޮތަކަށް ނިޔާވެއްޖެއެވެ.\nމޯލްޑިސްވް ނޭޝަނަލް ޑިފެންސް ފޯސް (އެމްއެންޑީއެފް) އިން ވިދާޅުވީ، ގިރިފުށި ޓްރޭނިންގް ސެންޓަރުގައި ތަމްރީނު ހަދަމުން ދަނިކޮށް ނިޔާވީ ސިފައިންގެ ސްޓާފްސާޖެންޓް، އަލީ ރިޔާޒް ކަމަށެވެ.\nއެމްއެންޑީއެފް އިން ވިދާޅުވީ، އަލީ ރިޔާޒް ނިޔާވީ "ބަނޑަށް ވައިގެ އުނދަގޫތަކެއް ވާކަމަށް ކައިރީގައި ހުރި ދަރިވަރަކު ކައިރީގައި ބުނިތަނާހެން ގައިން ވަރުދޫވެގެން" ވެއްޓުމާއި ގުޅިގެން ފަރުވާދެމުން ދަނިކޮށް ކަމަށެވެ.\nއަލީ ރިޔާޒް ނިޔާވީ އިމަޖެންސީގައި މާލެ ގެނެވި އޭޑީކޭ ހޮސްޕިޓަލުގައި ފަރުވާދެމުން ދަނިކޮށް މިއަދު ހެނދުނުގެ ވަގުތެއްގައެވެ.\nއެމްއެންޑީއެފް އިން ވިދާޅުވީ، ޢަލީ ރިޔާޒް ވަނީ މިއަދު ހެނދުނު ހުޅުމާލޭގައި އޮތް ބީއެފްޓީ ޓެސްޓެއް ވެސް ޖަހާފައެވެ. އަލީ ރިޔާޒްގެ ހާލު ގޯސްވީ އެއަށްފަހު އެނބުރި ގިރިފުއްޓަށް ގޮސް ހުއްޓައި ކަމަށް އެމްއެންޑީއެފް އިން ވިދާޅުވިއެވެ.\nއަލީ ރިޔާޒަކީ، އެމްއެންޑީއެފްގެ މެރިން ޑިޕްލޮއިމަންޓް ޔުނިޓް (އެމްޑީޔޫ)2ގައި މަސައްކަތް ކުރައްވާ ބޭފުޅެކެވެ.\nއޮކްޓޯބަރ 5, 2019 11:14\nއޮކްޓޯބަރ 5, 2019 11:19\nإِنَّا لِلّهِ وَإِنَّـا إِلَيْهِ رَاجِعُونَ\nއޮކްޓޯބަރ 5, 2019 11:31\nއޮކްޓޯބަރ 5, 2019 11:47\nއިންނާ ލިﷲ ވައިންނާ އިލައިހި ރާޖިޢޫން. މަރުޙޫމުގެ ފުރާނައަށް ސުވަރުގެ މިންވަރު ކުރައްވާށި، އާމީން.\nއޮކްޓޯބަރ 5, 2019 12:13\nއޮކްޓޯބަރ 5, 2019 12:17\nإِنَّا لِلّهِ وَإِنَّـا إِلَيْهِ رَاجِعُونَ\nއޮކްޓޯބަރ 5, 2019 12:25\nބީއެފްޓީ ޓެސްޓް "ޖަހާ" ގޮތް ބުނެލަދޭނެ ކުއްޖަކު އެބަހުރިތޯ؟\nއޮކްޓޯބަރ 5, 2019 13:37\nޕުސްއަޕުސް، ސިޓަޕުސް،2މެއިލް ދުވުން\nإِنَّا لِلّهِ وَإِنَّـا إِلَيْهِ رَاجِعُونَ\nއޮކްޓޯބަރ 5, 2019 12:41\nإنا لله وإنا إليه راجعون?\nއޮކްޓޯބަރ 5, 2019 12:46\nއޮކްޓޯބަރ 5, 2019 13:10\nއޮކްޓޯބަރ 5, 2019 13:14\nއޮކްޓޯބަރ 5, 2019 13:52\nއޮކްޓޯބަރ 5, 2019 14:05\nބީއެފްޓީ އިސްލާހުކުރަންޖެހޭ. ބީއެފްޓީގެ ސަބަބުން ކުރިންވެސް މިކަހަލަ ކިތަން މެ ކޭހެއް ކުރި މަތިވެފަ އެބަހުރި.\nއޮކްޓޯބަރ 5, 2019 18:44\nބީ.އެފް.ޓީ ގައި ހިނގުމާއި ފެތުންވެސް އޮވޭ...\nމެޑިކަލް ސެޓްފިކެޓްވެސް އޮވޭ...\nއޮކްޓޯބަރ 5, 2019 14:18\nއާދަޔާ ޚިލާފުކަމެއް ނުހިނގާ ހަފްތާއެއްވެސްނުވޭ. ލަފާކުރެވެނީ މިހާރު މިއޮތީ ވަރަށްސުންޕާ ވެރިކަމެއްހެން.\nއޮކްޓޯބަރ 5, 2019 17:07\nތިކަހަލަ ވާނުވާ ނޭންގޭ މީހުން ގިނަ ކަމުން!\nއޮކްޓޯބަރ 5, 2019 16:22\nއަޅޭ ހިތާމަވެރި ޚަބަރެއް ކޮންމެ ހަފްތާއަކު ހުރިހިތާމައެއްގެ ބޮޑުކަމާ. ޔާﷲ އަޅަމެންގެ މިދިވެހި ޤައުމަކީ މިފަދަ ކުއްލި މަރުތަކާ ހިތާމަވެރި އެކިއެކި ޙާދިޘާތަކުން ސަމާމަތްތެރި ޤައުމެއް ކަމުގައި ލައްވާށި.\nއޮކްޓޯބަރ 5, 2019 19:16\nانا لله وانا اليه راجعون ، ޓްރޭނިންގ ހަދާއިރު އެންމެ ޒުވާން ކުދިންނާ އެއްހަމައެއްގަ ފައިތިލަ ސާބިތު ނުކުރެވޭނެކަން ޓްރޭން މާސްޓަރއަށް މި ފުރުޞަތުގައި ވިސްނާލަދެން! ޢުމުރުން ދުވަސްވެފަ ތިބި ސިފައިންނަށް ޓްރޭނިންގ ދޭއިރު ލެވެލް ތަފާތުކުރުން މުހިންމު! މިއީ އެފަދަ ބޭކަލެއްގެ ޝަކުވާ އެއްކަމަށް ހީކޮށްލައްވާ! ވ.ސަލާމް\nއޮކްޓޯބަރ 5, 2019 19:29\nގެއްލިގެން އެ ދިޔައީ ކުޑަހުވަދޫގެ ފަޚުރުވެރި ދަރިއެެއް. މަރުހޫމުގެ ފާފަ ފުއްސަވައި ، އާއިލާއަށް ކެތްތެރިކަން މިންވަރު ކުރައްވާށި. ޢާމީން\nއޮކްޓޯބަރ 5, 2019 20:10\nإِنَّا لِلّهِ وَإِنَّـا إِلَيْهِ رَاجِعونَ މަރުޙޫމުގެ ފުރާނައަށް ސުވަރުގެ މިންވަރު ކުރައްވާށި، އާމީން.\nއޮކްޓޯބަރ 5, 2019 20:57\nޑރ ހުރޭތޯ ތިތަނުގައި ޓްރޭނިންތައް ކުރިޔައްދާއިރު\nޟަރުހޫމްގެ ފުރާނައައް ސުވަރުގެ މިނަވަރު ކުރައްވާށިއެވެ\nއޮކްޓޯބަރ 5, 2019 20:58\nބީ އެފް ޓީ އެއްނުން މައްސަލަޔަކީ\nގިނަ ސިފައިން ފަރުވާކުޑައީ\nފިޓްނަސް ޖައްސަނީ ބޮލައް ދުނަ އެރީމަ\nމަރަކީ ލިޔެވި ނިމިފައިވާ ކަމެއް\nއޮކްޓޯބަރ 5, 2019 21:13\nއަލީ ރިޔާޒް އާއިއެކު ގިނަ ދުވަސްތަކެއް ވަންދެން މަސައްކަތްކުރި އަދި މިއަދާއި ހަމަޔަށް އެކުވެރި ގާތް ރަހުމަތްތެރިއެއްގެ ގޮތުގައި ހުރި މީހެއްގެ ހައިސިއްޔަތުން ބުނެލަން، ހިނގާދިޔަ ހިތާމަވެރި ހާދިސާއަކީ އެއްވެސް މީހެއްގެ ނޫނީ މުއައްސަސާގެ، ތަމްރީނެއްގެ ނޫނީ އުސޫލެއްގެ ދޯދިޔާ ކަމުން ފަރުވާކުޑަކަމުން ހިނގި ކަމެއްނޫން. އަދި ބީއެފްޓީ އަކީ އަލީ ރިޔާޒަށް މަގުމަތީ ހިނގާފައި އުޅުންފަދަ ފަސޭހަ ކަމެއް. އޭނައަކީ މީހުންތަމްރީނު ކުރުމުގައި ތަފާތު އެކި ތަޖުރިބާކޮށްފައި ހުރި ގާބިލު އަދި ކުޅަދާނަ މީހެއް. ކޮންމެ މީހެއްގެ ނިމުންވެސް އައިސް ވަގުތު ޖެހުމުން އެމީހާ ދާނެ. ގިރިފުށިގައި ހުއްޓަސް، ރިސޯޓެއްގައި ހުއްޓަސް އަދި ގޭގެ އެނދުގަެި އޮތަސް. މިހިތާމަވެރި ވަގުތު ފާޑުފާޑުގެ ހަގީގަތާއި ޚިލާފު ވާހަކަ ނުފަތުރާ އެފުރާނައަށް ހެޔޮދުއާކޮށްދިނުމް މާރަނގަޅު.


Valencia in Faragu Kudakuri iru UV in Furathama Molhu Hoadhaifi - Vaguthu\n3 ހަފްތާ ކުރިން ( އޭޕްރީލް 10, 2021 )\nލަނޑު ޖެހުމަށްފަހު ޔޫވީން އުފާފާޅުކުރަނީ\nދިރާގު ދިވެހި ޕްރިމިއަރ ލީގުގައި ސުޕަ ޔުނައިޓެޑް ސްޕޯޓްސް (ސަސް) ބަލިކޮށް ކުލަބު ވެލެންސިއާއިން އެއްވަނައިގައި މާޒިޔާ އާއި ފަރަގު ކުޑަކުރިއިރު، ދަ ގްރާންޑޭ ސްޕޯޓްސް ކުލަބު ބަލިކޮށް ތާވަލުގެ ފުލުގައި އޮތް ޔުނައިޓެޑް ވިކްޓަރީ (ޔޫވީ) އިން ލީގުގެ ފުރަތަމަ މޮޅު ހޯދައިފިއެވެ.\nމާޒިޔާއާއި ޕޮއިންޓުގެ ފަރަގު ކުޑަކޮށްފައިވަނީ ޤައުމީ ފުޓްބޯޅަ ދަނޑުގައި ކުޅުނު މެޗުގައި ސަސް އާއި ވާދަކޮށް 2-0 އިން މެޗު ކާމިޔާބުކޮށްގެންނެވެ. މި މެޗުގައި ވެލެންސިއާ ވަނީ މޮޅު ކުޅުމެއް ދައްކާފައެވެ.\nވެލެންސިއާގެ ފުރަތަމަ ލަނޑު ފެނިގެންދިޔައީ މެޗުގެ 34 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ އަލީ ފާސިރު (ސެންޓޭ) އެވެ. ވެލެންސިއާއިން ލީޑު ފުޅާކޮށްފައިވަނީ މެޗު ނިމެން 10 މިނެޓަށް ވެފައި ވަނިކޮށެވެ. ބޯހަސް މާޓިން ދިން ޕާހަކުން މި ލަނޑު އެ ޓީމަށް ކާމިޔާބުކޮށްދިނީ މެޗުގައި މޮޅު ކުޅުމެއް ދެއްކި ސެންޓޭއެވެ.\nތާވަލުގެ ފުލުގައި އޮތް ޔުނައިޓެޑް ވިކްޓަރީ (ޔޫވީ) އިން ލީގުގެ ފުރަތަމަ މޮޅު ހޯދާފައިވަނީ ދަ ގްރާންޑޭ އާޢި ވާދަކޮށް ފަހަތުން އަރާ ހަތަރު ލަނޑު ޖަހައިގެންނެވެ. މި މެޗު ޔޫވީ ކާމިޔާބުކޮށްފައިވަނީ 4-1 ގެ ނަތީޖާއަކުންނެވެ.\nމެޗުގެ ވަރަށް ކުރީކޮޅު ދަ ގްރާންޑޭއިން ވަނީ ލީޑު ނަގާފައެވެ. އެގޮތުން މެޗު ފަށައިގެން ދެވަނަ މިނެޓުގައި މި ލަނޑު އެޓީމަށް ކާމިޔާބުކޮށްދިނީ ފޯވާޑް މުޙައްމަދު ސަހާއުއެވެ. ޔޫވީން، މެޗުގެ 34 ވަނަ މިނެޓުގައި ވަނީ ނަތީޖާ ހަމަހަމަކޮށްފަައެވެ. މި ލަނޑު އެޓީމަށް ކާމިޔާބުކޮށްދިނީ އިތުބާރު ފޯވާޑް އިސްމާއިލް އީސަ (މެސީ) އެވެ. މި ލަނޑު ޖެހިތާ ތިން މިނެޓު ފަހުން މިޑްފީލްޑަރު އަނަޓޯލީ ވްލަސީޗޭވް ވަނީ ޔޫވީއަށް ލީޑު ނަގައިދީފައެވެ.\nދެވަނަ ހާފު ފަށައިގެން 12 ވަނަ މިނެޓުގައި މެސީ ވަނީ އިތުރު ލަނޑެއް ޖަހައި، ޔޫވީގެ ލީޑު ފުޅާކޮދީފައެވެ. އަދި މި މެޗުގައި ޔޫވީން ޖެހި ހަތަރުވަނަ ލަނޑު މެޗުގެ 65 ވަނަ މިނެޓުގައި ކާމިޔާބުކޮށްދިނީ އަނަޓޯލީއެވެ.\nމި ނަތީޖާއާއެކު ކުޅުނު 11 މެޗުން ލިބުނު 25 ޕޮއިންޓާއެކު ތާވަލުގެ އެއްވަނައިގައި މާޒިޔާ އޮތްއިރު، ވެލެންސިއާ އޮތީ ތާވަލުގެ ދެވަނައިގައި 11 މެޗުން 21 ޕޮއިންޓާއެކުއެވެ. މެޗުން މޮޅުވި ޔޫވީ އޮތީ ފުލުގައި 12 މެޗުން ލިބުނު ހަ ޕޮއިންޓާއެކުއެވެ.\nއީގަލްސްއާއި ވެލެންސިއާ ފުއްދާލީ ޕޮއިންޓަކުން


Kulhudhuffushi Online - Uthuruge thahrageege enmmeh biya mashroouaky Iheaven,emashroou hingaane: Raees\nއައިހެވަންއަކީ އުތުރުގެ ތަރައްގީގެ ނާރެސް، އެމަޝްރޫއު ހިނގާނެ : ރައީސް\nރާއްޖޭގެ އުތުރުގައި، އިހަވަންދިއްޕޮޅުގައި ތަރައްގީކުރަން ސަރުކާރުން ނިންމާފައިވާ ސްޕެޝަލް އިކޮނޮމިކް ޒޯން “އައިހެވަން” މަތިން ހަނދާނެއް ނުނެތޭ ކަމަށާއި އެމަޝްރޫއަކީ އުތުރުގެ ތަރައްގީގެ އެންމެ ވަރުގަދަ އަދި އެންމެ ބިޔަ މަޝްރޫއުއަކީ ކަމަށް ރައީސުލް ޖުމްހޫރިއްޔާ އަބުދުﷲ ޔާމީން އަބުދުލްގައްޔޫމް ވިދާޅުވެއްޖެ އެވެ.\nށ. ފުނަދޫއަށް މިއަދު ހަވީރު ވަޑައިގެން ރައްޔިތުންނާ މުހާތަބު ކުރައްވާ ވާހަކަފުޅު ދައްކަވަމުން ރައީސް ޔާމީން ވިދާޅުވީ އުތުރުގެ ތަރައްގީއަށް އެންމެ ބިޔަ އަދި ވަރުގަދަ އައިހެވަން މަޝްރޫއު މަތިން ހަނދާން ނުނެތޭކަމަށާއި އަދި ތަރައްގީގެ ޗާޓުން އުނިވެގެން ދިޔައީކީވެސް ނޫން ކަމަށެވެ. އަދި އެމަޝްރޫއު މަޑުޖެހިފައިވަނީ ސަބަބުތަކެއް ހުރެގެންކަމަށް ރައީސް ވިދާޅުވި އެވެ. ނަމަވެސް މިވަގުތު އެސަބަބުތައް ހާމަކުރެވެން ނެތީތީ ހިތާމަކުރައްވާ ކަމަށާއި ކޮންމެވެސް އެހެން ފޯރަމެއްގައި އެސަބަބުތައް ރައްޔިތުންނާ ހިއްސާކުރައްވާނެ ކަމަށެވެ.\nއެއީ އުތުރުގެ ތަރައްގީގެ އެންމެ ވަރުގަދަ މަޝްރޫއު އަދި އެންމެ ބިޔަ މަޝްރޫއު، އެ މަޝްރޫއު ހިނގާނެ. އެހެންނަމަވެސް އައިހެވަން މަޝްރޫއު މަޑުޖައްސާލާފައި އޮތީ ކީއްވެގެކަން ދައުލަތަށް އެންމެ އުނދަގޫ ކަންކަން ދިމާވަނީ ކޮން ކަމަކާ ގުޅިގެންކަން ދޭހަވާ ވަޒީރުންނަށް އެނގިވަޑައިގަންނަވާނެކަމަށް ރައީސް ވިދާޅުވި އެވެ.\nރައީސް ވިދާޅުވީ މިފަދަ ބިޔަ ވިސްނަންވާ ކަންތައްތަކެއް ހުންނާތީ އާއި ބައެއް ފަރާތްތަކުގެ ފިއްތުންތަކުގެ ސަބަބުން މިފަދަ ބިޔަ ބޮޑެތި މަޝްރޫއުތައް ގެންދަން އެންމެ ބޭނުންވާ ވަރަށް މިފަދަ މަޝްރޫއުތައް ނުހިންގެނީކަމަށް ރައީސް ވިދާޅުވި އެވެ.\n” އައިހެވަން މަޝްރޫއު މަޑުޖައްސާލާފައި އޮތީ އެއީ ފައިސާ ނެތީމަކާއެއްވެސް ނޫން އޭގެ އިންވެސްޓްކުރާނެ މީހުން ނެތީމަކާއެއްވެސް ނޫން”\nރައީސް ވިދާޅުވީ އައިހެވަން މަޝްރޫއުގެ ވާހަކަ މިދެންނެވީ އުތުރުގެ ތަރައްގީގެ އެންމެ ވަރުގަދަ ނާރެހަކަށް ވާނީ އެ މަޝްރޫއުކަމަށެވެ. އެމަޝްރޫއުއަށް ފާޑުކިޔުންތައް ސަރުކާރަށް އަމާޒުވި ނަމަވެސް އެމަޝްރޫއު މަޑުޖެހިފައި އޮތީ އިދިކޮޅު ފާޑު ކިޔުންތެރިންގެ ކިހާ ބޮޑު ދައުރެއް އޮތް ކަމަށް އެފަރާތްތަކަށް އެނގިވަޑައިގަންނަވާނެކަމަށް ރައީސް ވިދާޅުވި އެވެ.\nމަޑުޖެހިގެންދަނީ ކީއްވެގެންކަން ސަރުކާރަށް ފާޑުކިޔާ ފަރާތްތަކަށް އެނގޭނެ ކަމަށެވެ. އަދި އެމީހުންގެ ކިހާވަރެއްގެ ދައުރެއް ތޯ އޮތީ އައިހެވަން މަޝްރޫއު ހިނގިޔަނުދޭން އެމީހުންނަށްވެސް އެނގޭނެ ކަމަށް ރައީސް ވިދާޅުވި އެވެ. އައިހެވަން މަޝްރޫއުއަކީ ބައިނަލް އަގްވާމީ ވަކި ބައްރެއްގެ ގޮތަށް ތަރައްގީކުރަން ހިޔާލުކޮށްފަ ހުރިހާކަމެއް ނިންމާފައި އޮތް މަޝްރޫއުއެއް ކަމަށެވެ.


China in Raajje ah ithuru flight ehge dhathuru thah fashanee\nޗައިނާ އިން ރާއްޖެއަށް އިތުރު ފްލައިޓެއްގެ ދަތުރުތައް ފަށަނީ\nޗައިނާ އިން ޓޫރިސްޓުން ގެންނަން ހާއްސަކޮށް އިތުރު ޗާޓަރު ފްލައިޓެއްގެ ދަތުރުތައް ފަށަން މަސައްކަތް ފަށައިފި އެވެ.\nޗައިނާ އާއި ރާއްޖޭގެ ޓޫރިޒަމް ދާއިރާގެ އިސް ބޭފުޅުންނާއެކު ކުރުނބާ މޯލްޑިވްސްގައި ރޭ ބޭއްވި ބައްދަލުވުމުގައި ވަނީ މި ފްލައިޓް ރާއްޖެ އަށް ޗާޓަރު ކުރަން ފެށުމުގެ ގޮތުން އެއްބަސްވުމުގައި ވެސް ވަނީ ސޮއިކޮށްފަ އެވެ.\n"އަވަސް" އަށް އެނގިފައިވާ ގޮތުގައި މި ޗައިނާގެ ކުންފުންޏަކުން ޗާޓަރު ކުރާ މި ފްލައިޓުގެ ދަތުރުތައް އަންނަ އަހަރު ފަށާނެ އެވެ. އަދި މީގެ އިތުރުން ޗައިނާގައި ރާއްޖެ އިޝްތިހާރު ކުރަން ހާއްސަ މަސައްކަތްތަކެއް ފެށުމުގެ ގޮތުން ވަނީ މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީޒް (މަޓީ) އާއި ޗައިނާގެ ޓޫރިޒަމް ދާއިރާގެ އެންމެ އިސް ފަރާތްތަކާއެކު ވެސް ވަނީ އެއްބަސްވުމެއްގައި ސޮއިކޮށްފަ އެވެ.\nމި އެއްބަސްވުމާ ބެހޭ ގޮތުން ދައުލަތުގެ މީޑިޔާ ޕީއެސްއެމްއަށް ވާހަކަ ދައްކަވަމުން މަޓީގެ ސެކްރެޓަރީ ޖެނެރަލް އަހުމަދު ނަޒީރު (ކްރައުން ނަޒީރު) ވިދާޅުވެފައިވަނީ މި އެއްބަސްވުމުގެ ދަށުން، ރާއްޖޭގެ މޫސުން ރަނގަޅަށް އޮޅުންފިލުވައިދީ ރާއްޖޭގެ ވެށި ޗައިނާގެ ފަތުވެރިންނަށް ކިޔާދިނުމާއި ޗައިނާ ޓޫރިސްޓުންގެ ސަލާމަތީ ކަންތައްތަކާމެދު މައުލޫމާތު ދޭން އެއްބަސްވެފައިވާ ކަމަށެވެ.\nޗައިނާއަކީ ރާއްޖެ އަށް އެންމެ ގިނައިން ޓޫރިސްޓުން އަންނަ އެއް ގައުމެވެ. އެ ގައުމުން މި އަހަރުގެ މިހާތަނަށް 104,559 މީހުން ރާއްޖެ އަށް އައިސްފައިވެ އެވެ.\nޗައިނާ ގެސްޓް ހައުސް ވިޔަފާރި ޓޫރިޒަމް + ޓޫރިސްޓް އެރައިވަލް


Resort hadhan 13,720 endhaaeku 29 rasheh!\nޓޫރިޒަމަށް އަލަށް ދޫކުރި ރަށްތައް މިނިސްޓަރު އަލީ ވަހީދު އިއުލާނު ކޮށްދެއްވަނީ- ފޮޓޯ: ސަލްވީން | އަވަސް\nރިސޯޓު ތަރައްގީ ކުރުމަށްޓަކައި، 13،720 އެނދާއެކު މުޅިން އާ 29 ރަށެއް ތަރައްގީ ކުރަން ނިންމާފައިވާ ކަމަށް ޓޫރިޒަމް މިނިސްޓްރީން މިރޭ އިއުލާނުކޮށްފި އެވެ.\n"ބުރަބި" ނަމުގައި ބޭއްވި ރަސްމިއްޔާތުގައި ވާހަކަ ދައްކަަވަމުން އަލީ ވަހީދު ވިދާޅުވީ މި ސަރުކާރުގެ ދައުރު ފުރިހަމަ ވާއިރު 13،720 އެނދާއެކު މުޅިން އަލަށް 29 ރިސޯޓެއް ހަދަން ރަށްތަކެއް ދޫކުރަން ނިންމާފައިވާ ކަމަށެވެ. އަދި އޭގެ ސަބަބުން 18،672 ވަޒީފާ އުފެދިގެން ދާނެ ކަމަށް ވެސް އަލީ ވަހީދު ވިދާޅުވި އެވެ.\nއަލަށް ތަރައްގީ ކުރާ ރަށްތައް\nހދ. ހޮނޑައިދޫ (500 އެނދު، 800 ވަޒީފާ)\nހދ. ކުޑަފަރު ފަސް ގަނޑު (233 އެނދު، 349 ވަޒީފާ)\nހދ. ވައިކަރަމުރައިދޫ (436 އެނދު، 600 ވަޒީފާ)\nށ. ނަލަންދޫ (1700 އެނދު، 2،000 ވަޒީފާ)\nށ. ކުޑަޅައިމެންދޫ (400 އެނދު، 600 ވަޒީފާ)\nށ. ފުށިފަރު (233 އެނދު، 349 ވަޒީފާ)\nނ. ކުންނަމަލައި (250 އެނދު، 300 ވަޒީފާ)\nރ. އެގިލި (200 އެނދު، 300 ވަޒީފާ)\nރ. އަލިފުށީ ފަޅުން 10 ހެކްޓަރު ބިން ހިއްކުމަށް ފަހު (200 އެނދު، 300 ވަޒީފާ)\nމ. ސީދީހުރާ (200 އެނދު، 300 ވަޒީފާ)\nމ. ބޯހުރާ (200 އެނދު، 300 ވަޒީފާ)\nފ. އެނބުލުފުށި (200 އެނދު، 300 ވަޒީފާ)\nފ. ޖިންނަތަގުއު (200 އެނދު، 300 ވަޒީފާ)\nތ. ކާއްޑޫ (200 އެނދު، 300 ވަޒީފާ)\nތ. ކަނިމީދޫ (200 އެނދު، 300 ވަޒީފާ)\nތ. އޮޅުފުށި (200 އެނދު، 300 ވަޒީފާ)\nލ. ކަށިދޫ (233 އެނދު، 349 ވަޒީފާ)\nލ. ދޮންބެރަހާ (233 އެނދު، 749 ވަޒީފާ)\nލ. ބޮޑުމުންޏަފުށީގައި (233 އެނދު، 300، ވަޒީފާ)\nގއ. މާރެހާ ފައި (494 އެނދު، 200 ވަޒީފާ)\nގއ. ފުނަދޫވިލިގިއްލާ (233 އެނދު)\nގދ. ކަނޑަހަލަގަލާ (215 އެނދު، 200 ވަޒީފާ)\nގދ. ފެރޭތަވިލިގިއްޔާ (233 އެނދު، 300 ވަޒީފާ)\nގދ. ކަޑެވާރެހާ (200 އެނދު، 309 ވަޒީފާ)\nސ. ހަންކެޑެ (207 އެނދު، 309 ވަޒީފާ)\nމިނިސްޓަރު ވިދާޅުވީ ޓޫރިޒަމަށް ރަށްތައް ދޫކުރުމުގައި އެ އަތޮޅެއްގެ ރައްޔިތުން ބޭނުންވާ ރަށްތަކަށް ހާއްސަ އިސްކަންދީގެން ކަމަށެވެ. އެހެންނަމަވެސް ކޮންމެ އަތޮޅަކުން ވެސް ރަށްތައް ކަނޑައެޅުމުގައި ތިމާވެށީގެ ގޮތުން ކުރާނެ އަސަރާއި ރާއްޖޭގެ އެހެން ސިނާއަތްތަކަށް މުހިއްމު ރަށްތައް ނުހިމަނަން އިސްކަންދީފައިވާ ކަމަށް އަލީ ވަހީދު ވިދާޅުވި އެވެ.\n"އަޅުގަނޑުމެން މި ބަލަނީ މި ރަށްތައް 2020ގެ ފުރަތަމަ ހަ މަސް ދުވަހުގެ ތެރޭގައި ބިޑް ޕްރޮސެސް ނިންމާ މަސައްކަތް ފެށޭވަރު ކުރަން. ޓާގެޓަކީ މި ދައުރުގެ ތެރޭގައި ރަށްތައް ނިންމާ ވަޒީފާ އަށް ރައްޔިތުން ވެއްދުން،" މިނިސްޓަރު ވިދާޅުވި އެވެ.\nއަލީ ވަހީދު އިތުރަށް ވިދާޅުވީ ސަރުކާރާ ހަވާލުވި އިރު ޓޫރިޒަމް މިނިސްޓްރީގައި ރަޖިސްޓާކޮށްފައި ވަނީ 143 ރިސޯޓު ކަމާށާއި އެއީ 32،424 އެނދާއި، 2790 އެނދުގެ 30 ހޮޓަލާއި 10،943 އެނދުގެ 703 ގެސްޓްހައުސް ކަމަށެވެ. އަދި ޓޫރިސްޓު ވެސަލްގެ ގޮތުގައި 314 އުޅަނދާއި ދެ ޔޮޓު މެރީނާ ހުރި ކަމަށެވެ. ނަމަވެސް ރައީސް އިބްރާހިމް މުހައްމަދު ސޯލިހުގެ އެއް އަހަރު ނިންމާލިއިރު ރާއްޖޭގެ އިތުރު 4968 އެނދާއެކު 21 މުޅިން އާ ރިސޯޓު ހުޅުވާފައިވާ ކަމަށާއި 72 އެނދާއެކު އެއް ހޮޓަލާއި 1544 އެނދާއެކު 101 ގެސްޓްހައުސް ރަޖިސްޓާކޮށްދީފައިވާ ކަމަށް އަލީ ވަހީދު ވިދާޅުވި އެވެ. އޭގެ އިތުރުން ފަސް ޓޫރިސްޓު ވެސަލް އާއި އެއް ޔޮޓު މެރީނާ ގާއިމްކޮށްފައިވާ ކަމަށް ވެސް އަލީ ވަހީދު ވިދާޅުވި އެވެ.\nޓޫރިޒަމް މިނިސްޓްރީން އާ ރަށްތަކެއް އިއުލާނު ކުރިއިރު މިހާރު ވެސް ރާއްޖޭގައި ރިސޯޓު ހެދުމުގެ 140 މަޝްރޫއެއް ކުރިއަށްދެ އެވެ. މީގެތެއިން 70 ތަނެއް ނުހެދި އެބައޮތެވެ. އަދި ރާއްޖޭގައި ޖުމްލަ 150 ރިސޯޓު ހިންގަމުންދެ އެވެ.


އާންމުންގެ ތެރޭގައި ކޮވިޑް-19 ނުފެތުރޭކަން ކަށަވަރު ކުރަން ދިރާސާއެއް ހަދަނީ – Dhen.mv\nއާންމުންގެ ތެރޭގައި ކޮވިޑް-19 ނުފެތުރޭކަން ކަށަވަރު ކުރަން ދިރާސާއެއް ހަދަނީ\nއާންމުންގެ ތެރޭގައި ކޮވިޑް-19 ނުފެތުރޭކަން ކަށަވަރަން ދިރާސާއެއް ހަދަމުން އަންނަކަމަށް އައިޖީއެމްއެޗްގެ ޑރ. ނަޒްލާ ރަފީގު ވިދާޅުވެއްޖެއެވެ.\nރޭ ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޑރ. ނަޒްލާ ވިދާޅުވީ އާންމުންގެ ތެރޭގައި ބަލި ފެތުރިފައިވާ ކަމުގެ އެއްވެސް އަލާމާތެއް މިހާތަނަށް އަދި ނުފެންނަ ކަމަށެވެ. ނަމަވެސް އެކަން އިތުރަށް ޔަގީން ކުރުމަށް ސާވޭއެއް ހެދުމުގެ މަސައްކަތް ކުރަމުންދާކަމަށް އޭނާ ވިދާޅުވިއެވެ.\n"ކޮވިޑް-19 ބަލި އާންމުންގެ ތެރޭގައި ފެތުރޭތޯ، ދެ ގޮތަކަށް މިދަނީ ބަލަމުން، އެއީ ނޭވާލާ ނިޒާމުގައި އިންފެކްޝަނެއް އުފެދިގެން ހޮސްޕިޓަލުގައި އެޑްމިޓްކުރާ މީހުން ޓެސްޓުކުރުމާއި، ނޭވާލާ ނިޒާމުގެ ބަލިތަކަށް ރާއްޖޭގެ ހުރިހާ ހިސާބަކުން ރިޕޯޓުކުރާ މިންވަރު ބެލުން." ޑރ. ނަޒްލާ ވިދާޅުވިއެވެ.\nއޭނާ ވިދާޅުވީ ކޮމިއުނިޓީ ސްޕްރެޑެއް ނެތްކަން ޔަގީން ކުރަމަމަށް އިތުރު ސްޓަޑީއެއް ހެދުމުގެ މަސައްކަތް މިހާރު ކުރަމުން އަންނަ ކަމަށެވެ. އަދި ސާމްޕަލް ނަގާނެ މީހުންނާއި ސާމްޕަލް ނަގާނެ އަދަދާ މެދު މަޝްވަރާ ކުރަމުން އަންނަ ކަމަށް ޑރ. ވިދާޅުވިއެވެ.\nނަޒްލާ ވިދާޅުވީ ކޮވިޑް-19 އިން ރައްކާތެރިވުމަށް މިހާރު އަޅާފައިވާ ފިޔަވަޅުތަކަށް ލުއެއް ދީފި ނަމަ އެ ބަލި ފެތުރުމުގެ ފުރުސަތު އޮތް މިންވަރު ވެސް ބަލަމުން އަންނަ ކަމަށެވެ. ކޮމިއުނިޓީ ސްޕެރެޑެއް ނެތްކަން ޔަގީންވުމުން ލުއި ކުރާނެ ފިޔަވަޅުތަކުގެ މަސައްކަތް ޓެކްނިކަލް ޓީމުން ކުރާނެ ކަމަށާއި އެ ޕްލޭންކުރުމުގެ މަސައްކަތް ފަށާފައިވާ ކަމަށް ވިދާޅުވި އެވެ.


Salman ge "Kabhi Eid Kabhi Diwali" gai Pooja Hegde\nސަލްމާންގެ "ކަބީ އީދު ކަބީ ދިވާލީ"ގެ ބަތަލާއަކަށް ޕޫޖާ\nސަލްމާން ޚާންގެ އާ ފިލްމު "ކަބީ އީދު ކަބީ ދިވާލީ" ގެ ބަތަލާ އަކަށް ޕޫޖާ ހެގްޅޭ ހަމަޖައްސައިފި އެވެ.\nޕޫޖާ ކުރި ޓުވީޓެއްގައި ބުނެފައިވަނީ އޭނާއަށް އާ އަހަރު ފެށިފައި ވަނީ ވަރަށް ހިތްހަމަޖެހޭ ފަދަ ކާމިޔާބު ގޮތަކަށް ކަމަށާއި ސަލްމާނާއެކު ޝޫޓިންގައި ބައިވެރިވާ ހިތުން ކެތްމަދުވެފައި ހުރި ކަމަށެވެ. މި ފިލްމުގައި ޕޫޖާ ކުޅެނީ ސަލްމާންގެ ލޯބިވެރިޔާގެ ރޯލެވެ.\n"ކަބީ އީދު ކަބީ ދިވާލީ" ގެ ސްކްރިޕްޓް ލިޔެ ފިލްމު ޕްރޮޑިއުސް ކުރަނީ ސާޖިދު ނަދިއަދްވާލާ އެވެ. ސާޖިދު ބުނި ގޮތުގައި "ހައުސްފުލް 4"ގައި ޕޫޖާ އާ އެކު މަސައްކަތް ކޮށްފައި ވާތީ މި ފިލްމަށް އޭނާ ވަރަށް ފިޓްވާކަން ގަބޫލު ކުރެވިގެން މި ފިލްމުގައި ޕޫޖާ ބައިވެރި ކުރީ އެވެ. ޕޫޖާ ސްކްރީނުން ފެންނަލެއް އަޖައިބެއްހާ ފުރިހަމަ ކަމަށާއި ސަލްމާނާއި ޕޫޖާގެ ޖޯޑު ވަރަށް ގުޅޭނެ ކަމަށް ވެސް ސާޖިދު ގަބޫލު ކުރެ އެވެ.\nޕޫޖާ އާއި ސަލްމާން މިހާތަނަށް އެއް ފިލްމަކުން ފެނިފައި ނުވާތީ މި ޖޯޑުން ފިލްމުގެ ވާހަކައަށް ތާޒާ ކަމެއް ގެނެސްދޭނެ ކަމަށް ޕްރޮޑިއުސަރު އުންމީދު ކުރެ އެވެ.\nސާޖިދު ބުނި ގޮތުގައި "ޖުޅްވާ" އަކީ ސަލްމާންގެ ފިލްމުތަކުގެ ތެރެއިން އީދެއްގައި ރިލީޒްކުރި ފުރަތަމަ ފިލްމެވެ. "ކިކް" ވެސް ރިލީޒް ކުރީ އޭގެ މާ ފަހުންނެވެ.\nމި ފިލްމުގައި ސަލްމާން ފެނިގެން ދާނީ ވަރަށް ތަފާތު ސިފަޔަކަށެވެ. ސަލްމާން ބަހައްޓާނެ ސިފައެއް ނިންމުމުގެ މަސައްކަތް މިހާރު ކުރިޔަށް ދާ ކަމަށް ޕްރޮޑިއުސަރު ބުންޏެވެ. ޕޫޖާ މި ފިލްމުގައި ކުޅެނީ އަވަށްގަނޑުގައި އުޅޭ ވަރަށް އާދައިގެ އަންހެން ކުއްޖެއްގެ ބައެވެ.\nފަރްހާދް ސަމްޖީ ޑައިރެކްޓްކުރާ މި ފިލްމު ތައްޔާރު ކުރަނީ 2021 ގައި އަންނަ ފިތުރު އީދު ދުވަހަށެވެ.\nކިއާރާގެ ނަމަކީ ސަލްމާން ދިން ނަމެއް!\nއެންމެ ގިނަ މީހުން ސިނަމާއިން ބެލީ "ހަމް އާޕްކެ ހޭ ކޯން"


Suvaaleh ves kurumeh nethi elhi fiyavalhaa medhu hithaama kuran, nan nunagaanan: Mughunee | Mihaaru\nސުވާލެއް ވެސް ކުރުމެއް ނެތި ޕާޓީން އެޅި ފިޔަވަޅަށް ހިތާމަ ކުރަން، ނަމެއް ނުނަގާނަން: މުޣުނީ\nމުޣްނީ (މ) ކެމްޕޭނުގައި ތިނަދޫގައި.\n18 މާޗް 2019 - 15:09\nސޯޝަލް މީޑިއާގައި މީހަކު ކުރި ޓުވީޓަކަށް ހަމައެކަނި ބަލައި، ސުވާލެއް ވެސް ކުރުމެއް ނެތި އެމްޑީޕީގެ ތާއީދު އަނބުރާ ގެންދިއުމަކީ ހިތާމަ ކުރައްވާ ކަމެއް ކަމަށާއި ނަން ނެގުމުގެ ވިސްނުމެއް ނެތް ކަމަށް ރައްޔިތުންގެ މަޖިލީހުގެ ތިނަދޫ އުތުރު ދާއިރާ އަށް ވާދަކުރައްވާ އަބްދުލް މުޣްނީ މިއަދު ވިދާޅުވެއްޖެ އެވެ.\nއަންނަ މަހު ބާއްވާ އާންމު އިންތިޚާބުގައި އެމްޑީޕީގެ ޓިކެޓުގައި ތިނަދޫ އުތުރު ދާއިރާ އަށް ވާދަކުރައްވާ މުޣުނީ މިހެން ވިދާޅުވީ، އޭނާގެ ކުރީގެ އަންހެނުންނަށް ގެވެށި އަނިޔާކުރި ކަމުގެ ތުހުމަތު ކުރެވޭތީ މުޣުނީ އަށް އެމްޑީޕީން ކުރި ތާއީދު އެ ޕާޓީން މިއަދު ގެންގޮސްފައިވާތީ އެވެ.\nއެމްޑީޕީގެ ސެކްރެޓަރީ ޖެނެރަލްގެ ނައިބު އަފްޝަން ލަތީފް ވިދާޅުވީ، މުޣްނީގެ ކުރީގެ އަންހެނުންނަށް ގެވެށި އަނިޔާކުރި ކަމުގެ ތުހުމަތު ކުރެވޭތީ އޭނާ އަށް ކުރި ތާއީދު ޕާޓީން އަނބުރާ ގެންގޮސްފައިވާ ކަމަށެވެ. އަދި މުޣުނީގެ ކެމްޕެއިންގެ އެއްވެސް ހަރަކާތެއްގައި އެ ޕާޓީގެ އެއްވެސް ބޭފުޅަކު ދެން ބައިވެރިވެވަޑައިނުގަންނަވާނެ ކަމަށާއި އެކަމަކު އޭނާގެ ނަން ނުނަގާ ނަމަ ވާދަކުރައްވާނީ އެމްޑީޕީގެ ޓިކެޓުގައި ކަމަށް ވިދާޅުވި އެވެ.\nމި މައްސަލައިގައި މުޣުނީ "މިހާރު" އަށް ވިދާޅުވީ އޭނާގެ ނަން ނުނަގާނެ ކަމަށާއި ފޯރީގައި ކެމްޕެއިން ކުރިއަށް ގެންގޮސް ގޮނޑި ވެސް ކާމިޔާބު ކުރައްވާނެ ކަމަށެވެ.\n"ޕާޓީގައި އެބަހުރި އެ ކަހަލަ ތުހުމަތެއް ކޮށްފިއްޔާ ބެލޭނެ ގުނަވަންތައް. އަޅުގަނޑަށް ސުވާލެއް ވެސް ކުރުމެއް ނެތި މިފަދަ ފިޔަވަޅެއް އެޅުމުން ހިތާމަ ކުރަން. މީހަކު ސޯޝަލް މީޑިއާގައި ކޮށްލާ ޓްވީޓަކަށް އަޅުގަނޑުގެ ބަހެއް ނެތި، އެމްޑީޕީ ކަހަލަ ތަސައްރަފު ފުދިފައިވާ ޕާޓީ އަކުން މިފަދަ ފިޔަވަޅެއް އެޅުމުން ހިތާމަ ކުރަން،" މީގެ 11 އަހަރު ކުރިން ކައިވެނި ބައްލަވައިގެން އުޅުއްވި އަންހެނުންނާ ބެހޭ ގޮތުން ކުރި ޓްވީޓަކާ ގުޅޭ ގޮތުން އެޅި ފިޔަވާ ދޭތެރޭ މުޣްނީ ވިދާޅުވި އެވެ.\n"އަޅުގަނޑުގެ އެފަދަ މައްސަލައެއް ކޯޓެއްގައި ވެސް ނޯންނާނެ. ސުވާލެއް ކުރުމަށް އެއްވެސް ތަނަކަށް ހާޒިރުކޮށްފައެއް ވެސް ނުވޭ."\n"މިއީ އަޅުގަނޑާ ވާދަވެރި ކެންޑިޑޭޓަށް ގޮނޑި ހަދިޔާ ކުރަން ސިޔާސީ ގޮތުން ރާވައިގެން ކުރި ކަމެއް. އެކަމަކު އިރާދަކުރެއްވިޔާ އަޅުގަނޑު މި ގޮނޑި ކާމިޔާބު ކުރާނަން،" ކެމްޕޭނުގައި ތިނަދޫގައި އުޅުއްވަމުން މުޣްނީ ވިދާޅުވި އެވެ.\nމުޣުނީ، ގެވެށި އަނިޔާކުރި ކަމުގެ ވާހަކަތައް ކުރީގެ އަންހެނުން އެންމެ ފުރަތަމަ ދައްކަން ފެށީ މިދިޔަ އަހަރުގެ ފަހުކޮޅު އޭނާ އެމްޑީޕީގެ ޕްރައިމަރީ އަށް ނުކުންނެވި ހިސާބުންނެވެ.\nގދ. ތިނަދޫ ރައްޔިތުންގެ މަޖިލީހުގެ އިންތިޚާބު 2019 އެމްޑީޕީ ގެވެށި އަނިޔާ ހަމަނުޖެހުން އަންހެނުން\n55 ކޮމެންޓް, 142 ރިއެކްޝަންސް\nސަލާމަތެއް ނެތް. ޕާޓީއިން ފިޔަވަޅެއް ނޭޅިނަމަ މިތާ ހުރިހާ ކޮމެންޓެއްހެން ހުންނާނީ ގެވެށި އަނިޔާއަށް ޕާޓީއިން ހިއްވަރު ދެނިއްޔޭ ކިޔާފަކަން ކަށަވަރު.\nމީހުންގެ ގަޔަށް ބޮލަށް ނާރާ ހުންނަން އެއީ ހަމަ އެހާވެސް އުނދަގޫ ކަމަކީތަ؟\n"އަޅުގަނޑުގެ އެފަދަ މައްސަލައެއް ކޯޓެއްގައި ވެސް ނޯންނާނެ. ސުވާލެއް ކުރުމަށް އެއްވެސް ތަނަކަށް ހާޒިރުކޮށްފައެއް ވެސް ނުވޭ." ލޮލް. ގެވެށި އަނިޔާ ކުރާ ނިސްބަތާ އެކަހަލަ މައްސަލަތައް ކޯޓަށް ވެއްދޭ ނިސްބަތް ރާއްޖޭގައި ދިވެހި ރުކާ ކަދުރު ރުއް ހުރި މިންވަރު ހާ ތަފާތުވާނެ. ގެވެށި އަނިޔާ މައްސަލައެއް ހުށަހަޅައިގެން މައްސަލަ ބަލަންވެސް ނަގާ ގިނަފަހަރަށް ދެތިން މަސްދުވަސް. ވަރަށް ދެރަކޮށް އޮންނަކަމެއް އެއީ.\nއެއްގޮތަކަށްވެސް ނަން ނަންގަވާނެ ކަމެއްނެތް. ޕާޓީތަކުގެ ވެރިންގެ ގޮތުގައި ތިބޭ މާލޭބޮޑުން ބޭނުންބަޔަކު ނޫން ރާއްޖޭގެ ރައްރަށު ރައްިތުން ހޮވަން ޖެހެނީ އަކީ.\nއެމްޑީޕީގެ ބޮޑުން ސާހިބުންގެ ބަހުންނަމަ، މުޣުނީ އަކީ "ރާއްޖެތެރޭ ގޮލައެއް" ވީމަ އެފަކީރަށް ހަދާލި ގޮތް ނިކަން ދެކިބަލަ! އެހެންނާ، އެއަށްވުރެ މާނުބައި ކަންތައް ކޮށްފައި ތިބި މީހުން އެމްޑީޕީ ގައި އެބަތިއްބޭ!! މިއިން އެނގުނު އެއްޗަކީ އެމްޑީޕީގެ ނަޒަރުގައި "ރާއްޖެތެރޭ" މީހުންނަކީ ހައްޕުނޑުކަން! އެހެން ކަމުން އަތޮޅުތަކުގެ ރައްޔިތުން މިކަން ދަންނަންވާނެ!!\nމައްސަލައަކީ އަދިވެސް މާލޭބޮޑުން އެގޮތުގައި އަދިވެސް ބަޔަކުމީހުން ވަކިކޮށްގެން އުޅުން. އީވާޔާ ފަރަހަނާޒް ޓްވީޓްކޮށްލާއިރަށް ރައީސްނަޝީދު ބޭނުންފުޅެއްނުވި އިތުރު އެއްވެސްއެއްޗެއްބަލާކަށް. އަބަދުވެސް އެބޭފުޅާއަކީ ހިތަށްއަރާއެއްޗެއް ވިސްނާނުލާ ބުނެލާ ބޭފުޅެއް.\nމިއަންހެނުންނަކީ ވަރަށް ފާޑެއްގެ ބައެއް! މަގޭ ކުރީގެ އަންހެނުންވެސް މަ އެހެންމީހަކާ އިނީމައި ޖޭވެއްޖެ! މީސްމީހުން ކައިރީގައި ބުނަނީ 15 އަހަރުގެ ކުއްޖަކާޔޯ އިނީ! ވަރަށް އަސަރުކޮއްފި!\nއެކްސް ވައިފް ޖޭވީދޯ\nކޮބާ އެމްޑީޕީން ވަކާލާތު ކުރާ އިންސާފު. ކުށެއް ކުރި މީހަކު ހުކުމް ތަންފީޒް ކޮށް ނިމިފަ ވަކި މުއްދަތެއްގެ ތެރޭގަ، ރައީސްކަމަށް ވެސް ކުުރިމަތިލެވޭ. މި އަދި 11 އަހަރުގެ ކުރީގެ ތުހުމަތެއް. ހޭވެސް އަހާނުލާ ގޮތް ނިންމީ. އިންސާފަކީ އަންނިއަށް ފެންނަ ގޮތްތަ. ޓެރަރިޒަމުގެ ބޮޑު ހުކުމެއް ކޮށް ޖަލަށްލީ މީހަކު އެބައުޅޭ މައްޗަށް ގޮނޑިއަށް ކުރިމަތިލައިގެން. އެމްޑީޕީން ކެރޭނެބާ އޭނާގެ ތާއީދު އަނބުރާ ގެންނަން.\nއަންނިއަށް ނުވިސްނުނަސް އިބޫއަށް އިނގޭނެ ކޮމަންޓްކިޔާފަ މި ވާނުވާ. އަންނިއަކަށް ނޭގުނު ދިވެހިންނެއް.


India-Pakistan Railway Alun Hulhuvaifi\nއިންޑާ-ޕާކިސްތާނު ރެއިލްވޭ އަލުން ހުޅުވައިފި\nއިންޑާ-ޕާކިސްތާނު ފްރެންޑްޝިޕް ރެއިލްވޭ ނުވަތަ ސަމްޖުހައުޓާ އެކްސް އަލުން ހުޅުވައިފިއެވެ.\nމި ރެއިލްވޭ މިދޭތެރެއިން ބަންދުކޮށްފައިވަނީ ކަޝްމީރު މައްސަލައިގައި އިންޑިއާއި ޕާކިސްތާނާއި ދެމެދު އުފެދުނު ހަމަނުޖެހުންތަކުގެ ސަބަބުންނެވެ.\nސަމްޖުހައުޓާ އެކްސްޕްރެސްގެ ރޭލުތައް ދަތުރުކުރަނީ އިންޑިއާއި ޕާކިސްތާނާ ދެމެދުއެވެ. މި ރޭލުވޭގެ ރޭލުތަކަށް ދަތުރުކުރެވެނީ އިންޑިއާގެ ބޯޑަރުންނާއި، ޕާކިސްތާނުގެ ބޯޑަރުން ދަތުރުކުރުމަށް އޮންނަ ދަނގަޑުގެ މަތީގައި ހަދާފައިވާ ގޭޓުތައް ހުޅުވާލުމުންނެވެ. މިރޭލު ދަތުރުކުރަނީ 30 ކިލޯ މީޓަރުގެ ރާސްތާއަކަށެވެ. ނަމަވެސް މި ދަތުރުރަށް ހަ ގަޑީރަށްވުރެ ދިގު ވަގުތެއް ހޭދަވެއެވެ. ސަބަބަކީ ދެ ގައުމުން ވެސް ރޭލުގެ ސެކިއުރިޓީ ބަލަހައްޓަން އެތައް ފަހަރެއްގެ މަތިން ރޭލު ބަލައި ފާސްކުރެއެވެ. މި ރޭލުވޭގެ ދަތުރުތަކަކީ އިންޑިއާއި ޕާކިސްތާނާ ދެމެދު ބައިބައިވެފައިވާ އާއިލާތަކަށް ބައްދަލުކުރަން އެއްގައުމުން އަނެއްގައުމަށް ދަތުރުކުރުމަށް އޮތް ހަމައެކަނި ގޮތެެވެ.\nއިންޑިއާއި ޕާކިސްތާނާ ދެމެދު ހަމަނުޖެހުން އުފެދިފައިވަނީ ޖާނުން ފިދާވެގެން ދިން ހަމަލާއެއްގައި އިންޑިއާއިން ކޮންޓްރޯލް ކުރާ ޕާކިސްތާނު ސަރަހައްދުގައި ބޮމުގެ ހަމަލާއެއްދީ 40 އަށްވުރެ ގިނަ އިންޑިއާ ސިފައިން މަރާލުމުގެ ސަބަބުންނެވެ. މި ހަމަލާއާއި ގުޅިގެން އިންޑިއާއިން ވަނީ އެގައުމުގެ ފައިޓާޖެޓެއް ޕާކިސްތާނުން ކޮންޓްރޯލް ކުރާ ކަޝްމީރުގެ ސަރަހައްދަށް ވައްދާފައެވެ. ޕާކިސްތާނުން ވަނީ އިންޑާގެ ހަނގުރާމަތީ ޖެޓު ވައްޓަލައި އޭގެން ދަތުރުކުރި ޕައިލެޓު ހައްޔަރުކޮށްފައެވެ. ނަމަވެސް ފަހުން ޕާކިސްތާނުން ވަނީ ޕައިލެޓު ދޫކޮށްލާފައެވެ.\nއިންޑިއާއި ޕާކިސްތާނާއި ދެމެދު ހަމަނުޖެހުން އިތުރުވެފައިވާއިރު، ޕާކިސްތާނުގެ ބޮޑުވަޒީރު އިމްރާން ހާން ތުހުމަތު ކުރައްވަނީ އިންޑިއާގެ ބޮޑުވަޒީ ނަރެންދުރަ މޯޑީ ހަނގުރާމަ ކުރައްވަން މަސައްކަތް ކުރައްވަނީ އިންޑިއާގެ އާންމު އިންތިހާބު ގާތްވެފައި އޮތުމުގެ ސަބަބުން އާންމުންގެ ތާއީދު ހޯދުމަށް ކަމަށެވެ. އެހެންނަމަވެސް ޕާކިސްތާނުން ހަނގުރާމަކުރަން ބޭނުން ނުވާކަމަށް ވެސް އެ ގައުމުގެ ބޮޑުވަޒީރު ވަނީ ވިދާޅުވެފައެވެ.


21 ޖޫން 2015\n[ޖޫން 18، 2015 ގެ ބަޔާ ގުޅޭ]\nއިރުކޮޅަކު ވާހަކަ ދައްކާލަން ކޮޓަރި ދޮރުމަތީގައި ތިބެފައި ދެމީހުންވެސް ނިދުމަށްޓަކައި ކޮޓަރިއަށް ވަނެވެ. ފާހާނާއަށް ވަދެ ތާޒާ ވެލައިގެން ނުކުމެ ޓީޝާޓް ބޮލުން މަހާލުމަށްފަހު ޒައިދް އެނދުގައި އޮށޯވެލީ މިރޭ ލިބިގެންދިޔަ ހިތްހަމަޖެހުމުގެ ސަބަބުން ފަސޭހައިން ނިދޭނެކަމުގެ އުއްމީދުގައެވެ. އެކަމަކު ނިދުމުގެކުރިން އަދި އެއްފަހަރު ޔާނީއާއި ވާހަކަ ދައްކާލުމަށް ހިތްއެދި ގޮވަނީއެވެ. ފޯން ނަގާ މެސެޖް ބަޔަށްގޮސް މެސެޖެއް ލިޔެލާ ޔާނީގެ ނަންބަރަށް ފޮނުވާލީ ޔާނީ ހޭލާ އުޅޭނެކަން އެނގިހުރެއެއް ނޫނެެވެ. މުޅި މޫނާއި ބޮލާއެއްކޮށް ބްލޭންކެޓް އަޅައިގެން އޮތް ޔާނީ ބްލޭންކެޓްގެ ތެރެއިން ބޯހިއްލާލީ ފޯނަށް މެސެޖެއް އައި އަޑަށެވެ. ނިދަން އިންތިހާއަށް ބޭނުންވެފައި އޮތުމުގެ ސަބަބުން ލޯނުހުޅުވާ ޔާނީ މެލީ ފޯނު އަތުޖެހޭތޯއެވެ. މަސައްކަތް ކާމިޔާބުވެ ފޯނު އަތުޖެހުމުން ޔާނީ ފޯނު ނަގާ ސްކްރީނަށް ބަލައިލިއިރު މެސެޖް ކޮށްފައި އޮތީ ޒައިދެވެ. ބޮލުގައި އަޅާފައި އޮތް ބްލޭންކެޓް ނަގައި ފުންމައިގެން މީހާ ކޮޅަށް ޖެހުނީ ހީވެސް ނުކުރާހާ އަވަހަށެވެ. ބަލާބެލުމަށް ޔާނީއަކީ މީގެ ކުޑައިރުކޮޅެއް ކުރިން ނިދާފައި އޮތް މީހެކޭ ބުނަންވެސް ދައްޗެވެ. ޒައިދްގެ މެސެޖްގައި ވަނީ “ނިދީތަ؟” މިހެންނެވެ. ހެވިފައި އިނދެ ޔާނީ ނޫނެކޭ ބުނެ ޒައިދަށް ރިޕްލައި ކޮށްލިއިރު އޭނާގެ މޫނުމަތިން ނިދީގެ އެއްވެސް އަސަރެއް ފެންނާކަށް ނެތެވެ. ހީވަނީ ފަތިހަށް ފަރިވެ ފޮޅިފައިވާ މަލެއް ހެނެވެ. އެހާވެސް އުޖާލާއެވެ.\nޔާނީގެ ޖަވާބެއް ލިބޭތޯ އިރުއިރުކޮޅަކާ ފޯނަށް ބަލަބަލާ އޮތް ޒައިދްގެ އިންތިޒާރުގެ ނިމުން އައީ ޔާނީގެ މެސެޖާއެކުގައެވެ. ޔާނީ ނުނިދަމޭ ބުނުމުން ދެން ޒައިދް ޔާނީ ގާތުން އެދުނީ އޭނާ ގުޅިޔަސް އެންމެ ރަނގަޅު ހެއްޔެވެ؟ ޔާނީގެ އަޑު ކަންފަތުގައި ނުޖެހެންޏާ ނިންޖަކީ ޒައިދްއާއި މުޅިން ބީރައްޓެހި އެއްޗަކަށް މިހާރުވަނީ ވެފައެވެ. ޒައިދްގެ ހަށީގަ ފުރާނަވާ ފަދައިން އެހިތުގެ ތެޅުމަކީ މިއަދު ޔާނީއެވެ. ޒައިދަށް ނޭނގުނު ކަމުގައިވިޔަސް އޭނާގެ މާޒީގައިވެސް އަދި މުސްތަޤުބަލުގައިވެސް ލިޔެވިފައިވަނީ ޔާނީގެ ނަމެވެ. މިފަހަރު ޒައިދް ކުރި ސުވާލުން ޔާނީގެ ނޭވާ އަވަސްވެ ދޭނެ ޖަވާބެއް ނޭނގިފައި އެތަށް އިރަކު އިނުމަށްފަހު މެސެޖް ލިޔުމަށް ފޯނު ހުޅުވާލުމާއެކު ޒައިދް ގުޅަން ފެށިއެވެ. ޔާނީގެ އަތްފައި ފިނިވެ އަނގަޔަށް އިނގިލި ލައިގެން ހުރެ ދެކޮޅަށް ދެކޮޅަށް ހިނގަމުން ދިޔައީ ފޯން ނަގާނީތޯ ނޫނީ ނުނަގާނީތޯ ވިސްނަމުންނެވެ. އެންމެފަހުން އެހެން ހުއްޓައި ފޯނު ކެނޑުމުން ޔާނީ ވަރަށް ދެރަވެއްޖެއެވެ. އަނބުރާ ގުޅާކަށްވެސް އޭނައަކަށް ނުކެރުނެވެ. ޔާނީ ފޯނު ނުނެގުމުން ޔާނީ ވަރަށް މާޔޫސްވެ ހިތަށް އުނދަގޫވާން ފެށިއެވެ. ޔާނީ ނިދީބާއޭ ހިތަށް އަރައި ދެވަނަ ފަހަރަށް ގުޅަން އުޅެފައިވެސް ޒައިދް ފޯނު ބޭއްވިއެވެ.\nމެންދަން ދެބައިވާން ދިޔައިރުވެސް ދެމީހުންކުރެ އެކަކަށްވެސް ހަމަ ނިންޖެއް ނުލިބުނެވެ. ޒައިދްގެ ހިތުގެ ހަމަޖެހުމަކީ ޔާނީ ކަމަށް ވީއިރު ޔާނީގެ އުފަލަކީވެސް ހަމަ ޒައިދެވެ. ޒައިދް ޔާނީ ދެކެ އިންތިހާއަށް ލޯބިވިނަމަވެސް އަދި އެލޯބި ޔާނީގެ ކުރިމަތީ ހާމކުރަން ޒައިދްގެ ހިތް އުޒުރުވެރިވަނީއެވެ. ޔާނީ ދޭނެ ޖަވާބަކާ ދޭތެރޭ ވިސްނާފައެވެ. ޒައިދް އެހަށް ބޭނުންވީ ޔާނީ އޭނާއާއި ދޭތެރޭ ދެކޭ ގޮތް ބަލާށެވެ. ނިދޭގޮތް ނުވުމުން ޒައިދް އެނދުން ތެދުވެގެން ގޮސް ދަބަހުން ލެޕްޓޮޕް ނަގައި އެހުޅުވާލިއެވެ. ފޮޓޯޝޫޓްގެ ތެރެއިން ނަގާފައިވާ ބައެއް ފޮޓޯތައް ބަލަމުން ދަނިކޮށް ޔާނީގެ ފޮޓޯއެއް ފެނުމުން ހުރިހާ ކަމެއް ހަނދާންނެތި އެފުން ލޮލުގެ ތެރެއަށް ޒައިދް ގެނބިގެން ދިޔައެވެ. ޔާނީގެ ޖާދޫގައި ޖެހި ޖަޒުބާތުގައި ހިތް އޮޔާ ބެހިގެން ދިޔައެވެ. ފުން ހިޔާލުތަކުތެރޭ ގެނބިފައި އިން ޒައިދް ހޭވެރިކަންވީ ފޯނު ވައިބްރޭޓް ވާން ފެށުމުންނެވެ. ސްކްރީނުން ޔާނީގެ ނަން ފެނިފައި ހުރިހާ މާޔޫސްކަމެއް އެއްފަހަރާ ފިލައިގެން ދިޔަ ކަހަލައެވެ. އެއްފަހަރު ރިންގް ވާއިރަށް ފޯނުނަގާ ހަލޯއޭ ބުނެލިއިރު އޭނާގެ ހިތުގެ ތެޅުންވަނީ އަވަސްވެފައެވެ. ޒައިދްގެ ކަންފަތުގައި ޖެހުމާއެކު ޔާނީގެ ހަށިގަނޑުގައި ހީވީ ކަރަންޓް ބާނިތަކެއް ދައުރުކޮށްލިހެނެވެ. ހުރިހާ އިސްތަށިތަކެއް ކޮޅަށްޖެހި ގައިން ހީބިހި ނަގައިގެން ދިޔައެވެ.\nޒައިދް ދެތިންފަހަރަކު ހަލޯއޭ ބުނުމުން ވަރަށް އުނދަގުލުން ޔާނީގެ އަޑު ބޭރުވިއެވެ. “ސޮރީ މިހާ ލަސްވެފައި ހުއްޓައި ގުޅުނީމަ” ދައްކާނެ ވާހަކައެއް ނޭނގިގެން ޔާނީއަށް ބުނެވުނީ ހަމައެކަނި އެހެންނެވެ. “އިޓްސް އޯކޭ! އެހެންނޫނަސް ޔާނީ ސޮރީ ބުނާކަށް ނުޖެހޭނެއެއްނު، ފުރަތަމަ ގުޅި އަހަރެންނެއްނު. ޔާނީ ފޯނު ނުނެގީމަ އަހަރެން ހީކުރީ ނިދީކަމަށް. އެހެން ދެން ނުގުޅީ” ޔާނީގެ ވާހަކައާއި ގުޅުވާލާފައި ޒައިދް ވާހަކަ ދައްކަން ފެށިއިރު އިރުއަރަންދެން ފޯންކޯލް ދިގުދެމިގެން ދާނެކަމަކަށް ދެމީހުންކުރެ އެކަކުވެސް ހިޔެއްނުކުރެއެވެ. ޒައިދްގެ ހަޔާތުގެ ލޯބީގެ ސަފްހާތަކުގެ ތެރެއަށް މުޅިން އާ ސަފްހާއެއް މިރޭ އިތުރުވެގެން ދިޔައިރު ޔާނީގެ ހިތުންވެސް ޒައިދަށް ޖާގައެއްވަނީ ދެވިފައެވެ. އެހެނަސް އެއީ ލޯބިކަމެއް ޔާނީއަކަށް ހިލަމެއް ނުވެއެވެ. ޔާނީއަށް އިނގޭހާވެސް އެއްޗަކީ ޒައިދްއާއި ވާހަކަ ދެއްކުމުން އޭނާގެ ހިތްއުފާވާ ކަމަށާއި އޭނާ ދެލޯ ހޯދުމަށް އެދޭ ސޫރައަކީ އެއީ ކަމެވެ. ޖަޒްބާތުގެ އޮއިވަރުގައިޖެހި ދެމީހުންގެ ނަޒަރު ސީދާވާ ކޮންމެފަހަރަކު ސިއްރުން ހަބަރު ދެވެމުން ދިޔައެވެ. ޔާނީއަށް ނޭގިނަމަވެސް މިވަނީ ޒައިދްގެ ހިތް އަތުލެވިފައިކަމުން ރޭދުވާ ހޭދަވެގެން ދަނީ ހަމައެކަނި ޔާނީގެ ހިޔާލުތަކުތެރެއެވެ.\nޗުއްޓީ ނިންމާލުމަށްފަހު މިއަދަކީ ޝިވަމް އޮފީހަށް ނުކުންނަ ދުވަސްކަމުން މިޝްކާ ވަރަށް ހެނދުނާ ތެދުވެ ޝިވަމް އޮފީހަށް ދާން ލާގަމީހާއި އެހެނިހެން ތަކެތި ތައްޔާރުކޮށްލިއެވެ. ސައި ތައްޔާރުކުރުމަށްޓަކައި މިޝްކާ ބޭރަށް ނުކުތްއިރު އޭނާގެ މަންމަ ޒާހިޔާ ހުރީ ރޮށިފިހާށެވެ. މިޝްކާ ފެނުމުން އެހާ ހެނދުނާ ހޭލާ ތިއުޅެނީ ކީއްވެތޯ ޒާހިޔާ ސުވާލު ކުރުމުން މިޝްކާ ޖަވާބުގައި ބުނީ އެއީ މިއަދަކީ ޝިވަމް އޮފީހަށްދާ ދުވަހަށް ވުމުން ކަމަށެވެ. ފަސްމަހުގެ ބަނޑާއެކު މިޝްކާއަށްވެސް ވަނީ ވަރަށް ބަދަލު އައިސްފައެވެ. މިޝްކާ ބަނޑުބޮޑުވިފަހުން ހޮޑުލެވޭތީ ބައެއްފަހަރު އެހާ ރަނގަޅަކަށް ނުކެވެއެވެ. ވަހެއް ޖެހުނަސް ހުންނަނީ މޭނުބައިކޮށްފައެވެ. ކާން ހަމައެކަނި ބޭނުންވާ އެއްޗަކީ ކޮންމވެސް ކަހަލަ ހުތް ނޫނީ ކުޅި އެއްޗެކެެވެ. މިއީ މާބަނޑު ދުވަސްވަރުގެ އާކޮޅު ކަމަށްވެފައި އަދި މިޝްކާގެ އަލަތު ދަރުފުޅަށް ބަލިވެއިން ފަހަރަށް ވުމުން ޑޮކްޓަރުންވެސް ލަފާ ދީފައިވަނީ ގިނަވަގުތު އަރާމް ކުރުމަށެވެ. ފޯނު އެލާމުވާ އަޑަށް ޝިވަމްއަށް ހޭލެވުމުން ލޯހުޅުވާ ބަލާލިއިރު މިޝްކާ ފެންނާކަށް ނެތެވެ. އެނދުމަތީގައި ބާއްވާފައި އޮތް އޭނާގެ އޮފީސް ގަމީހާއި ވޮލެޓް އަދި ލެޕްޓޮޕް ދަބަސް ފެނިފައި މިޝްކާ ހޭލާ އުޅޭކަން ޝިވަމްއަށް ޔަޤީން ވިއެވެ. އޮފީހަށް ދާގަޑިޖެހެން މާގިނަ ވަގުތު ނެތުމުން ޝިވަމް ތެދުވެ ފާހާނާއަށް ވަދެ ފެންވަރާލައިގެން ނުކުމެ ތައްޔާރުވެލިއެވެ. އަޅިކުލައިގެ ގަމީހާއެކު ކަޅު ޓައީ އަކާއި ކަޅު ފަޓްލޫމެއް ލައިގެން ހުރިއިރު އޭނާގެ ރީތިކަން އެތަށް ގުނައަކަށް އިތުރުވެގެން ދިޔައެވެ. އަތުކުރިގަޑި އަޅާ ބޮލުގެ އިސްތަށިގަނޑުގައި ފުނާއަޅާ ތަތްކޮށްލާފައި ހުރިއިރު އަންހެންކުދިން ހިތްކިޔާފަދަ ގޮތެއް އޭނާގެ ކިބައިން ފެންނަން ހުއްޓެވެ. (ނުނިމޭ)


Goahun Goahah Vattaalumah fahu Chairman adhi V.Chairman Isthiufaa dheefi - vNews.mv\nގޯހުން ގޯހަށް ކުލަބު ވައްޓާލުމަށް ފަހު ޗެއާމަން އާއި ވ.ޗެއާމަން ކުލަބު ދޫކޮށްލައިފި\nޙުސައިން ފަރިޔާޒް 06 October 2018, 23:13\n2016 ވަނަ އަހަރުގެ އޮކްޓޯބަރު މަހު އިންތިހާބު ކުރި ވިކްޓަރީގެ ޗެއާމަން އަދި 2017 ވަނަ އަހަރުގެ މާޗު މަހުގެ ތެރޭގައި އިންތިހާބު ކުރި ވައިސް ޗެއާމަން އެ ކުލަބު ގޯހުން ގޯހަށް ދުއްވާލުމަށް ފަހު ކުލަބު އިން އިސްތިއުފާދީފިއެވެ.\nވިކްޓަރީގެ ޗެއާމަން ރައްޔިތުންގެ މަޖިލީހުގެ ހޯރަފުށީ ދާއިރާގެ މެމްބަރު މުހައްމަދު އިސްމާއިލް އަދި ވައިސް ޗެއާމަން ކެލާ ދާއިރާގެ މެމްބަރު އަލީ އާރިފް ކުލަބާއި ހަވާލުވެ، ގިނަ ވައުދުތަކެއްވެ ކުލަބަށް ގިނަ ބަދަލުތަކެއް ގެންނާނެ ކަމަށް ވިދާޅުވި ނަމަވެސް މި ދެ ބޭފުޅުންގެ ދައުރުގައި ކުލަބު ވަނީ މީގެ ކުރިން ނުދާހާ ދަށަށްގޮސްފައެވެ.\nމިހާރު ކުރިޔަށްދާ ދިރާގު ދިވެހި ޕްރިމިއާ ލީގުގެ މެޗުތައް ނުކުޅެވޭ ހާލަތަށް ކުލަބު ގޮސްފައިވާއިރު އެތައް މަހެއްގެ މުސާރަ ކުޅުންތެރިންނަށް ވަނީ ނުދެވިއެވެ. ކުލަބުގެ ޗެއާމަން އާއި ވައިސް ޗެއާމަން އިސްތިއުފާދީފައިވާއިރު ކުލަބުގެ ހާލަތު ރަނގަޅު ކުރުމަށް އެއްވެސް ކަމެއްކޮށްފައިނުވާ ކަމަށް ވިކްޓަރީގެ ސަޕޯޓަރުން ދަނީ ބުނަމުންނެވެ.\nކުޅުންތެރިންގެ މުސާރަ ނުދެވި މާލީ ގޮތުން ދަތި ހާލަތަކަށް ކުލަބު ގޮސްފައިވާއިރު ވިކްޓަރީ އަކީ ރާއްޖޭގެ އެންމެ ވަރުގަދަ އަދި އެންމެ ކާމިޔާބު އެއް ކުލަބެވެ.\nކުލަބުގެ ހާލަތު އޮތް ގޮތުން ދިރާގު ދިވެހި ޕްރިމިއާ ލީގުގައި ޓީސީ ސްޕޯޓްސްއާ ދެކޮޅަށް ކުޅެން އޮތް މެޗަށް ވެސް އެ ކުލަބު ދަނޑަށް ހާޒިރުވެފައެއްނުވެއެވެ. ވިކްޓަރީގެ ކުޅުންތެރިންނަށް މުސާރަ ނުދޭތީ ޕްރެކްޓިސްތައް ވެސް ގަވައިދުން ކުރިޔަށް ނުގެންދާއިރު މިއީ ވިކްޓަރީގެ ތާރީހުގައި ވެސް މިފަދަ ހާލަތަކަށް އެ ކުލަބު ވެއްޓީގެން ދިޔަ ފުރަތަމަ ފަހަރެވެ.\nވިކްޓަރީގެ މިހާރުގެ ޒައާމަތުގައި ވިކްޓަރީގެ ކޯޗު ލާސްލޯ ކިސް ފުރައިގެން ދިޔައީ މުސާރަ ނުލިބުމާއި އެކު ގިނަ ޝަކުވާތަކެއްކޮށް ކުލަބުގައި މަސައްކަތް ކުރަން އެކަށީގެންވާ މާހައުލެއް ނެތް ކަމަށް ބުނެ އެވެ. ވިކްޓަރީގައި ބިދޭސީ ކުޅުންތެރިންނަށް ބަލާއިރު މިދިޔަ ޖޫން މަހު ގެނައި ޑެންމާކުގެ ކިމް އެލްގާޑް އެނބުރި ގައުމަށް ގޮސްފައިވާއިރު ކުލަބުގައި މިހާރު ތިބި ބިދޭސީ ތިން ކުޅުންތެރިން ވެސް ތިބީ މުސާރަ ނުލިބިއެވެ.\nލީގުގައި މި ވަގުތު ވިކްޓަރީ އޮތީ ފަސް ޕޮއިންޓާ އެކު ހަތް ވަނައިގަ އެވެ.\n2012 ވަނަ އަހަރު ވިކްޓަރީއަށް މައްސަލަތަކާއި ކުރިމަތިލާންފެށި ފަހުން އެޓީމަށް އެކަށީގެންވާ ކާމިޔާބެއް ނުހޯދެ އެވެ.\nޢަދުރޭކަހަލަ ކޮރަޕްޓް މީހުން ނުޖެހޭ އެކައްޗެއް ނޭގޭ ހާލު ބަސްބުނަން\nފިޔާ ބަރުކޮށްގެން ރާއްޖެއަށް ދަތުރުކުރި ބޯޓެއް އަޑިއަށް ހިނގައްޖެ\nގަރާރުން ކަރަންޓުގެ އަގު ކުޑަކުރެވިދާނެ!\nމަރުވި މީޙާގެ އައިލާ ދެނެގަނެވިއްޖެ: އޭޑީކޭ\nކަޅުވަކަރު މިސްކިތުގެ ބަރަފޯސް އަތުރާ ނިމިއްޖެ\n"މައްސަލައިގެ އޮށް އިންދި ހިސާބުން ބަލަންޖެހޭ"\nދުނިޔޭގެ ހެޕަޓައިޓިސް ދުވަސް ފާހަގަކޮށްފި\nޚިޔާލު ފާޅުކުުރަންވާނީ އާއްމު މަސްލަހަތު ނުގެއްލޭ ގޮތަށް: ރައީސް


Diet gai ulhey meehunnah finifenmaa sai – Iru\nވިހައިގެން ބަރުދަން ލުއިކުރި ގޮތް މީރާ ކިޔައިދީފި\nނާއިބު ރައީސް ހޮސްޕިޓަލުގައި އެޑްމިޓްކޮށް ފަރުވާ ދެނީ\nހިޔާ ފްލެޓްތައް އަންނަ މަހު ހަވާލުކުރަނީ\nގަންގުބާއިގެ ޓީޒާ މާދަމާ\nސާރާ ޚާން ރާއްޖޭގައި ނަގާފައިވާ ފޮޓޯތަކަށް ހިތް ދޫވެއްޖެ!\nޑައިޓުގައި އުޅޭ މީހުންނަށް ފިނިފެންމާ ސައި\nޝާޝާ· 16 ޖޫން 2020\nބަރުދަން ލުއިކުރަން ޑައިޓު ކުރާ މީހުންނަށް ގްރީން ޓީ އަކީ ކޯއްޗެއް ކަން އެނގޭނެއެވެ. ނަމަވެސް، ބަރުދަން ލުއިކުރަން ރޯޒް ޕެޓަލް ޓީ ނުވަތަ ފިނިފެންމާ ސައި ބޮއެ އުޅޭކަން އެނގޭ ހެއްޔެވެ؟\nސިއްހީ ތަޖުރިބާކާރުން ބުނާގޮތުގައި ފިނިފެންމަލުގެ ފިޔަ އަކީ ސިއްހީ އެތައް ފައިދާތަކެއް އެކުލެވިގެންވާ އެއްޗެކެވެ. އެއީ ތެދެއްކަން ގަބޫލުކުރަން ޖެހޭ އެއް ސަބަބަކީ ރީތިވާން ބޭނުންކުރާ ވަރަށް ގިނަ އުފެއްދުންތަކަށް ވެސް ފިނިފެންމާ ބޭނުން ކުރާތީއެވެ.\nހަމައެހެންމެ، ފިނިފެންމާ ސަޔަކީ ވެސް ސިއްހަތަށް ވަރަށް ފައިދާ ހުރި އެއްޗެކެވެ. ހާއްސަކޮށް ހިކެން ބޭނުންވާ މީހުންނަށް މިއީ ރަނގަޅު ހޮވުމަކަށް ވެދާނެ އެވެ. ފިނިފެންމާ ސައި ބާޒާރުން ހޯދާކަށް ވެސް މިހާރު މާ އުނދަގޫ ކަމަކަށް ނުވާނެ އެވެ. ފިނިފެންމާ ގަސްތައް ގެންގުޅޭ ނަމަ އަމިއްލަ އަށް ވެސް ފިނިފެންމަލުން ސައި ތައްޔާރު ކޮށްލެވިދާނެ އެވެ.\n– ދިރާސާތައް ދައްކާ ގޮތުގައި ފިނިފެންމަލުގެ ފިޔަ އަކީ އިންފްލަމޭޝަނާ ދެކޮޅަށް މަސައްކަތް ކުރާ ގިނަ މާއްދާތަކެއް އެކުލެވިގެންވާ އެއްޗެއް. އަދި އިންފްލެމޭޝަނާއި ބަރުދަން އިތުރުވާ ވެސް ގުޅިފައިވާ ކަމަށް ދައްކާތީ ބަރުދަން ލުއިކުރަން ފިނިފެންމާ ސަޔަކީ ރަނގަޅު ހޮވުމަކަށް ވާނެ\n– ނިފެންމާ ސައި ކޮންމެ ދުވަހަކު ބޭނުން ކުރުމަކީ ބަނޑުހައިވުން ވެސް ކުޑަކޮކޮށްދޭނެ އެއްޗެއް. އޭގެ ނަތީޖާ އަކީ ސިއްހަތަށް ރަނގަޅު ނޫން ފާޑުފާޑުގެ ކެއުންތަކާއި ބުއިންތަކާ ދުރުކޮށްދީ، ބަރުދަން ލުއިކޮށްދޭން އެހީވޭ\n– ހަޖަމު ކުރުމުގެ ނިޒާމަށް ދިމާވާ އެކި ކަހަލަ މައްސަލަތަކުން ވެސް ރައްކާތެރިކޮށްދޭން އެހީވެދޭ. އަދި މިއީ ބަނޑު ހަރުވުމާއި ބޭރަށް ހިންގުން ފަދަ ކަންކަމަށް ވެސް ރަނގަޅު ބުއިމެއް\nކޮވިޑް-19: މިއަދު 145 މީހުން ޕޮޒިޓިވްވެއްޖެ\n– ދިފާއީ ނިޒާމު ވެސް ވަރުގަދަ ކޮށްދޭ އެއްޗަކަށް ވާއިރު، ހަށިގަނޑުގައި އުފެދޭ އެކި ކަހަލަ އިންފެކްޝަންތަކުން ރައްކާތެރިވާން ވެސް މި ސައި މުހިއްމު ދައުރެއް އަދާކޮށްދޭނެ\nތާޒާ ފިނިފެންމަލުން ސައި ތައްޔާރުކުރާ ނަމަ އެއްވެސް ބާވަތެއްގެ ޕެސްޓިސައިޓެއް ނެތް ފިނިފެންމާ ހޯދާފައި ރީތިކޮށް ދޮވެލައި ފިޔަތައް ވަކިކޮށްލާށެވެ. މަދުވެގެން ދެ ޖޯޑުގެ ފިޔަ ރަނގަޅު ވާނެއެވެ. ދެން ފެނުގައި ފަސް ވަރަކަށް މިނިޓަށް ކައްކާށެވެ. އެ އަށް ފަހު ފުރާނާލައިގެން ބޯލާނީ އެވެ. ރަހަ އިތުރަށް ރަނގަޅުކޮށްލަން ބޭނުން ނަމަ މާމުއި ވެސް އެޅިދާނެއެވެ


SunOnline: JSC ge fiyavalhun nufoozuge thuhumathu! Dhen vaany kihineh?\nޖޭއެސްސީގެ ފިޔަވަޅުން ނުފޫޒުގެ ތުހުމަތު! ދެން ވާނީ ކިހިނެއް؟\nނަޖާހު މަސްއޫދު 05 Nov 2019, 14:12\n(ކ-ވ) ރައްޔިތުންގެ މަޖިލީހުގެ ރައީސް މުހައްމަދު ނަޝީދު، ކްރިމިނަލް ކޯޓުގެ ގާޒީ އަހުމަދު ހައިލަމް، ކުރީގެ ރައީސް އަބްދުﷲ ޔާމީން\nޖުޑިޝަރީއަށް ސިޔާސީ މީހުން އަތް ބާނާ ވާހަކަ އަކީ ދިވެހި ދައުލަތުގެ ތިން ބާރު ވަކި ކުރި ފަހުން ދައްކާ ނުނިމޭ ވާހައެކެވެ. އެއީ ސިޔާސީ މީހުންނަށް ކޯޓުތަކުގައި ދައުވާ ކުރާ އިރު ހާއްސަކޮށް އަޑުގަދަކޮށް ދެކެވޭ ވާހަކައެކެެވެ. މިއަދު އެ ވާހަކަ ދެކެވެނީ ކުރީގެ ރައީސް އަބްދުﷲ ޔާމީންގެ ޝަރީއަތާ ގުޅުވައިގެންނެވެ.\nރައީސް ޔާމީންގެ މަނީ ލޯންޑަރިންގެ މައްސަލަ ހުކުމް އިއްވުމާ ހަމައަށް ގޮސްފައި ވަނިކޮށް، މައްސަލަ ބައްލަވާ ކްރިމިނަލް ކޯޓުގެ އިސް ގާޒީ އަހުމަދު ހައިލަމް މިއަދު ޖުޑިޝަލް ސާވިސް ކޮމިޝަން (ޖޭއެސްސީ)އިން ވަނީ ސަސްޕެންޑްކޮށްފަ އެވެ.\nއިސް ގާޒީ ހައިލަމް އަކީ ސިޔާސީ ނުފޫޒުގައި ޖެހިގެން ހުކުމް ކުރައްވާ ބޭފުޅެއް ކަމަށް މިހާރު ސަރުކާރުގައި ތިބި ކުރީގެ އިދިކޮޅު ފަރާތްތަކުން ތުހުމަތުކޮށްފައިވެ އެވެ. ހައިލަމް މަގާމުން ވަކި ކުރެވޭނެ ވަރުގެ ބޮޑު ސުލޫކީ "މައްސަލައެއް ނެތިފައި" ހުއްޓާ، މިއަދު އޭނާ ސަސްޕެންޑު ކުރީ ނަސްރުގެ ދުވަހު އޭނާ ވައިބާ ގްރޫޕެއްގައި ކުރި ޕޯސްޓަކާ ގުޅިގެންނެވެ. ހައިލަމް ޕޯސްޓު ކުރި ފޮޓޯގައި ވަނީ ރައީސް އިބްރާހިމް މުހައްމަދު ސޯލިހާއި، ރައްޔިތުންގެ މަޖިލީހުގެ ރައީސް މުހައްމަދު ނަޝީދު ޗޭނު އަޅުވާފައި ހުރި ކާޓޫނެއް ކުރަހައިފަ އެވެ. އޭނާ ވިދާޅުވި ގޮތުގައި އެ ފޮޓޯ ޕޯސްޓު ކުރި އިރު ރައީސް އާއި މަޖިލީހުގެ ރައީސް ފޮޓޯގައި ހުރި ކަމެއް އޭނާއަކަށް ނޭނގެ އެވެ.\nއެނގިފައިވާ ގޮތުގައި ހައިލަމް ވަނީ ނަސްރުގެ ދުވަހުގެ ރޭގެ ވަގުތެއްގައި އެ ޕޯސްޓު ވައިބާ ގްރޫޕުން ޑިލީޓު ކުރައްވައިފަ އެވެ. އަދި އެއަށް ފަހު އޭނާ ގްރޫޕުން ވަކިވެވަޑައިގަތެވެ. ސްކްރީންޝޮޓުތައް ދައުރުވެ، މައްސަލަ ހޫނުވީ އޭގެ އަނެއް ދުވަހު އެވެ. އިއްޔެއާ މިއަދުގެ އެންމެ ހޫނު މައުޟޫއަކީ އެއީ އެވެ.\nފޮޓޯގެ މައްސަލައާ ގުޅިގެން ހައިލަމް ޖޭއެސްސީއަށް ހާޒިރުވާން އެންގީ މިއަދު ހެނދުނު 8:00 އަށެވެ. އޭރު ރައީސް ޔާމީންގެ މައްސަލައިގެ ހުކުމް ކުރުން އޮތީ މިއަދު މެންދުރު 1:00 އަށް ތާވަލުކޮށްފަ އެވެ. އެއީ ހައިލަމް ވަކި ގޮތަކަށް ހުކުމްކޮށްފާނެ ކަމަށް ހީކޮށް، ހުކުމަށް ނުފޫޒު ފޯރުވުމަށް ކުރި ކަމެއް ކަމަށް އިދިކޮޅުން ތުހުމަތު ކުރެ އެވެ. ހުކުމުގެ ކުރިން އޭނާ ޖޭއެސްސީއަށް ހާޒިރު ކުރުމަކީ ގޯހެއް ކަމަށް އިދިކޮޅުން ބުނަމުން ދަނިކޮށް، ޖޭއެސްސީއިން ވަނީ އެ ބައްދަލުވުމުގައި ހައިލަމް ސަސްޕެންޑުކޮށްފަ އެވެ.\nއެންމެ ބޮޑަށް ތުހުމަތުގެ އިނގިލި އަމާޒުވީ މަޖިލީހުގެ ރައީސް، ރައީސް މުހައްމަދު ނަޝީދަށެވެ. މަޖިލީހުގެ ރައީސްގެ ގޮތުގައި ހުންނަވައި، ޖޭއެސްސީ މެދުވެރިކޮށް، ގާޒީންގެ މައްސަލަތައް ބަލައި ޝަރުއީ ދާއިރާއަށް ނުފޫޒު ފޯރުވަން އުޅޭ ކަމުގެ ތުހުމަތު އިދިކޮޅުން ނަޝީދުގެ މައްޗަށް ކުރެ އެވެ. އިދިކޮޅުން ބުނާ ގޮތުގައި އެއީ ދައުލަތުގެ އެއް ބާރުން އަނެއް ބާރަށް ނުފޫޒު ފޯރުވުމެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދު --\nނައިފަރު ދާއިރާގެ މެމްބަރު އަހުމަދު ޝިޔާމް މިއަދު މަޖިލީހުގައި ވިދާޅުވީވެސް އެހެންނެވެ. ހެނދުނު ހެނދުނާ ނަޝީދު މަޖިލީހަށް ވަޑައިގެންފައި ޖޭއެސްސީގެ ބައްދަލުވުމަށް ވަޑައިގެންނެވީ ރައީސް ޔާމީންގެ މައްސަލައަށް ނުފޫޒު ފޯރުވަން ކަމަށް އޭނާ ވިދާޅުވި އެވެ.\n"ހެނދުނުގެ އިރެއް ނާރާ، މި މަޖިލީހުގެ ރައީސް މި ދަނީ ރައީސުލްޖުމްހުރިއްޔާގެ އޯޑަރަށް ޖޭއެސްސީ ބާއްވަން. ޖޭއެސްސީގެ ދޮރު ނުހުޅުވޭ، މި އިއްޒަތްތެރި މަޖިލީހުގެ ރައީސް މި ހުންނަވަނީ ޖޭއެސްސީ ހިންގަވަން އެތަނުގައި،" ޝިޔާމް ވިދާޅުވި އެވެ.\nމާވަށު ދާއިރާގެ މެމްބަރު މުހައްމަދު ސައީދުވެސް އެ މޭރުމުން ވާހަކަފުޅު ދެއްކެވި އެވެ. އޭނާ ވިދާޅުވީ، ރައީސް ނަޝީދު ހެނދުނު ހެނދުނާ ޖޭއެސްސީއަށް ވަޑައިގެން އުޅުއްވަނީ، ކާޓޫނެއް ކުރަހައިގެން ކަމަށް ބުނެ ރައީސް ޔާމީންގެ ޝަރީއަތަށް ނުފޫޒު ފޯރުވުމަށް ކަމަށެވެ\n"މި މަޖިލީހުގެ ރައީސްވީ މި މަޖިލީސް ދޫކުރައްވައި ޖޭއެސްސީގައި، ކަމަނާއާާ މަޖިލީސް ހަވާލު ކުރައްވާފައި. ވަރަށް ޒިންމާދާރުކަން ކުޑަ ގޮތެއްގައި ރައީސް ޔާމީންގެ ޝަރީއަތަށް ނުފޫޒު ފޯރުވުމަށްޓަކައި، ވަރަށް އަވަދި ނެތި ފަތިސްނަމާދުން ފެށިގެން އެ އުޅުއްވަނީ،" ސައީދު ވިދާޅުވި އެވެ.\nއެކަމަށް ބާރުދީ މަހިބަދޫ ދާއިރާގެ މެމްބަރު އަހުމަދު ތޯރިގުވެސް ވާހަކަފުޅު ދެއްކެވި އެވެ.\nމާވަށު ދާއިރާގެ މެމްބަރު މުހައްމަދު ސައީދު -- ފޮޓޯ/ މަޖިލިސް\n"ފަނޑިޔާރެއްގެ ހުކުމް ޝެޑިއުލްކޮށްފައި މިއަދު އެކެއް ޖަހާ އިރު އޮއްވާ މިއަދު ހެނދުނު ނުވަ ގަޑި ބައިގައި ޖޭއެސްސީއަށް ވަޑައިގެން އިއްޒަތްތެރި ރައީސް ތި އަންނަނީ އެ ފަނޑިޔާރުގެ ކަންފަތުގައި ހިފައި ކޯޓު ރޫމުން ނެރެފައި. މިއީތޯ ޑިމޮކްރެސީ އޮންނަ ގޮތަކީ. މިއީތޯ ތިން ބާރު ވަކިވެފައި އޮންނަ ގޮތަކީ،" ތޯރިގު ވިދާޅުވި އެވެ.\nހައިލަމްއަށް ރިޝްވަތުގެ ތުހުމަތު\nސުވާލު އުފެދޭ ފަދަ ހާލަތެއްގައި ހައިލަމް ސަސްޕެންޑު ކުރިއަސް އެމްޑީޕީގެ މެމްބަރުން އެކަން ދިފާއު ކުރައްވަ އެވެ.\nއުނގޫފާރު ދާއިރާގެ މެމްބަރު މުހައްމަދު ވަހީދު ވިދާޅުވީ، 19 މެއި 2019ގައި އަލްހާން ފަހުމީ ހައިލަމްގެ އެކައުންޓަކަށް 200،000 ރުފިޔާ ޖަމާކޮށްފައިވާ ކަމަށް ފުލުސް އޮފީހުން ޖޭއެސްސީއަށް އަންގާފައިވާ ކަމަށެވެ. އެ މައުލޫމާތު ލިބިވަޑައިގެންނެވީ ކިހިނެއް ކަމެއް އޭނާ ހާމައެއް ނުކުރައްވަ އެވެ.\nއޭޕްރީލް 30، 2018: ކްރިމިނަލް ކޯޓާއި ސިވިލް ކޯޓުގެ ފަނޑިޔާރު ކަމަށް އައްޔަން ކުރި ހަތަރު ބޭފުޅުން މަގާމުގެ ހުވާކުރުމަށް ސުޕްރީމް ކޯޓުގައި ބޭއްވި ހަފްލާގެ ތެރެއިން -- ސަން ފޮޓޯ/ ފަޔާޒު މޫސާ\nމެންބަރު ވަހީދު ވިދާޅުވީ، ރައީސް ޔާމީނަށްވެސް ހުކުމް ކުރަން ޖެހޭނީ އިންސާފުން ކަމަށެވެ. ހައިލަމް ހުރެގެން އިންސާފުން ހުކުމް ކުރެވޭނެ ކަމަށް ގަބޫލުފުޅު ނުކުރައްވާ ކަމަށް އޭނާ ވިދާޅުވި އެވެ.\nއަދި އިދިކޮޅު މެމްބަރުން ހައިލަމްގެ ދިފާއުގައި ވާހަކަދައްކަވާ ކަމަށް ވިދާޅުވެ އެކަމާ އޭނާ ސުވާލު އުފެއްދެވި އެވެ.\n"ރައީސް ޔާމީންގެ ޝަރީއަތް ހިނގާތީ ރައީސް ޔާމީންގެ ވާހަކަ ނުދައްކާ. އެކަމަކު، ފަނޑިޔާރުގެ ވާހަކަ މާ ވަރަކަށް މި ދައްކަވަނީ ހަ ރީތިކޮށް އަޅުގަނޑު ހިތައް އަރާ ހުކުމުގައި އޮތް އެއްޗެއް އެނގެނީބާއޭ،" ވަހީދު ވިދާޅުވި އެވެ.\nރައީސް ޔާމީންގެ މައްސަލައަށް ދެން ވާނީ ކިހިނެއް؟\nޖިނާއީ އިޖުރާއަތުގެ ގާނޫނު ބުނާ ގޮތުން މައްސަލައެއްގެ ޝަރީއަތުގެ އަޑުއެހުންތައް ނިމޭތާ 30 ދުވަހުގެ ތެރޭގައި ހުކުމް ކުރަން ޖެހެއެވެ. ފަސްދޮޅަސް ދުވަހަށް ވުރެ ދިގު ނޫން މުއްދަތަކަށް ހައިލަމް ސަސްޕެންޑުކޮށްފައި ވުމުން ރައީސް ޔާމީންގެ ޝަރީއަތުގެ ހުކުމަށް ދެން ވާނޭ ގޮތެއް މި އޮތީ ނޭނގުމެއްގެ ތެރޭގަ އެވެ.\nޖިނާއީ އިޖުރާއަތުގެ ގާނޫނުގެ 152 ވަނަ މާއްދާގައިވާ ގޮތުން މައްސަލަ ބެލުމަށް ފަނޑިޔާރު ނުކުޅެދޭ ހާލަތުގައި އެ ކޯޓަކަށް ކަނޑައެޅިފައިވާ އެހެން ފަނޑިޔާރަކަށް މައްސަލަ ކުރިއަށް ގެންދެވިދާނެ އެވެ. ނުވަތަ މައްސަލައިގެ ޝަރީއަތް އަލުން ބޭއްވުމަށް ވެސް ކަނޑައެޅިދާނެ އެވެ.\nގާޒީ ހައިލަމްގެ މައްސަލަ ބަލައި އޭނާ މަގާމުން ވަކިކޮށްފި ނަމަ އެހެން ގާޒީ އަކާ މައްސަލަ ހަވާލު ކުރެވޭނެ އެވެ. އެ ގާޒީއަކަށް މައްސަލަ އަލުން ފަށައިގެން ބެލުމުގެ އިހްތިޔާރުވެސް ލިބިގެންވެ އެވެ.\nރައީސް ޔާމީންގެ މައްސަލައިގައި ހުކުމާ ގާތްވެފައި ވަނިކޮށް، ކުއްލިއަކަށް އޭނާ ސަސްޕެންޑު ކުރުމަކީ ސުވާލު އުފެދޭ ކަމެކެވެ. މިހާރު ސަރުކާރުގައި ބޭފުޅުން ކުރިން އިދިކޮޅުގައި ތިއްބެވި ބޭފުޅުން އަބަދުވެސް ވިދާޅުވާ ވާހަކައެއް އޮވެ އެވެ؛ އިންސާފު ލިބޭކަން ރައްޔިތުންނަށް އިހުސާސްވާން ވާނެ އެވެ. އެކަމަކު، ފަނޑިޔާރަކު އޭނާ ބެއްލެވި މައްސަލައެއްގެ ހުކުމް އިއްވަން މަދު ވަގުތުކޮޅެއް އޮއްވައި، ސިޔާސީ ބަޔަކު ތިއްބަވައިގެން އޭނާގެ މައްޗަށް އަވަސް އަރުވާލައިގެން ފިޔަވަޅެއް އެޅުމުން އެއީ، ޝަރުއީ ދާއިރާއަށް ނުފޫޒު ފޯރުވުމުގެ އަމަލެއް ކަމަށް ބުނުމުގެ ޖާގަ ވަރަށް ވެސް ބޮޑެވެ. އަދި މިއަދު ޖޭއެސްސީއިން ތަކުރާރު ކުރި އުސޫލު ތަކުރާރު ކުރާ ނަމަ، ޝަރުއީ ދާއިރާ މިނިވަންވެ، ނުފޫޒުން ސަލާމަތްވީ ކަމަށް ރައްޔިތުންނަށް ގަބޫލު ކުރުމުގެ ފުރުސަތެއް ނޯންނާނެ އެވެ.\nމެމްބަރު މުހައްމަދު ސައީދު\nމެމްބަރު އަހްމަދު ތޯރިގު\nވައިރަހުން ނަގައިދިން އެތައް ފިލާވަޅެއް\n"އެން ޑައިވް" ހަމައަކަށް އަޅުވާ، ނޫނީ އެތައް މަރެއް


Nangahar gai maruvi meehunge adhadhu 68 ah Nangahar gai maruvi meehunge adhadhu 68 ah\nނަންގަހާރުގައި ދިން ހަމަލާގައި މަރުވި މީހުންގެ ޢަދަދު 68އަށް\nނަންގަހާރުގައި އަންގާރަދުވަހު ޓެރަރިސްޓް ހަމަލާ ދިން ސަރަޙައްދު-\nއަފްޣާނިސްތާނުގެ ނަންގަހާރުގައި އަންގާރަދުވަހު ދިން ޓެރަރިސްޓް ހަމަލާގައި މަރުވި މީހުންގެ އަދަދު 68 އަށް އަރައިފިއެވެ. އަފްޣާނިސްތާނުގެ މަސްއޫލުވެރިއަކު ވިދާޅުވީ އެ ހަމަލާގައި ގިނައަދަދެއްގެ ބަޔަކުމަރުވީ ހަމަލާދިނީ ގިނަ އަދަދެއްގެ ބަޔަކު އެއްވެފައިވާ ސަރަހައްދެއްގެ މެދުގައި ބޮމެއް ގޮއްވާލުމުގެ ސަބަބުންކަމަށެވެ.\nއެ ހަމަލާގައި 165 މީހުން ޒަޚަމްވެފައިވާއިރު ޒަޚަމްވި މީހުން ހޮސްޕިޓަލްތަކަށާއި ކްލިނިކްތަކަށް ގެންދިއުމަށް ކާރާއި އެންބިއުލަންސްގެ އިތުރުން މުދާއުފުލާ އުޅަނދުތައްވެސް ބޭނުންކުރަންޖެހުނުކަމަށް އަފްޣާނިސްތާނުގެ މަސްއޫލުވެރިޔާ ވިދާޅުވިއެވެ. ޕާކިސްތާނުގެ އެންމެ ބޮޑު ހަނގުރާމަވެރި ޖަމާޢަތްކަމަށްވާ ތާލިބާނުންވަނީ ނަންގަހާރުގައި ދިން ބޮމުގެ ހަމަލާއަކީ އެ ޖަމާއަތުގެ ޙަމަލާއެއް ނޫންކަމަށް ބުނެފައެވެ.\nޕާކިސްތާނުގެ ސަރަހައްދީ ރޮނގުގެ ކައިރީގައި އޮންނަ ނަންގަހާރަކީ ނުރައްކާތެރި އައި.އެސް. ޖަމާއަތުގެ ހަނގުރާމަވެރިން ހަރަކާތްތެރިވާ ސަރަހައްދެކެވެ.\nއަފްޣާނިސްތާނުގެ ވެރިކަން ހޯދުމަށް ތާލިބާނުން ކުރަމުންގެންދާ ހަނގުރާމައިގާ އެ ޖަމާއަތަށް އެންމެބޮޑު ގޮންޖެހުމަކަށް މިހާރުވެފައިވަނީ އައި.އެސް. ޖަމާއަތެވެ. އައި.އެސް. ޖަމާއަތާއި ތާލިބާނުން އަފްޣާނިސްތާނުގެ އެތައް ސަރަހައްދެއްގައި ހަމަލާތައް ބަދަލުކޮށް އެއްބަޔަކު އަނެއް ބަޔަކާދެކޮޅަށް ހަނގުރާމަކޮށް ލޭއޮހޮރުވަމުން ގެންދާކަމަށް ޚަބަރުތައް ބުނެއެވެ.


Verikan kuran Raees ah libunee adhi emme ahareh: Qasim\nވެރިކަން ކުރަން ރައީސަށް ލިބުނީ އަދި އެންމެ އަހަރެއް: ގާސިމް\nރައީސް އިބްރާހިމް މުހައްމަދު ސޯލިހް އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމް އެމަނިކުފާނު ހުވާކުރެއްވި ޖަލްސާގައި -- އަވަސް ފޮޓޯ\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް ވެރިކަން ކުރަން ލިބިވަޑައިގަތީ އަދި އެންމެ އަހަރެއް ކަމަށް ޖުމްހޫރީ ޕާޓީގެ ލީޑަރު އަދި ސަރުކާރު ނިސްބަތްވާ ކޯޯލިޝަންގެ އެއް ލީޑަރު ގާސިމް އިބްރާހިމް ވިދާޅުވެއްޖެ އެވެ.\nގާސިމް މިހެން ވިދާޅުވީ ކޮމަންޑޫ ދާއިރާގެ ބައި އިލެކްޝަންގައި ވާދަކުރާ އެމްޑީޕީގެ ކެންޑިޑޭޓަށް ތާއީދު ހޯދުމަށް އެ ދާއިރާގެ ރަށްތަކަށް ކުރައްވަމުން ގެންދަވާ ދަތުރުފުޅުގެ ތެރެއިން ކޮމަންޑޫއަށް ވަޑައިގެން ދެއްކެވި ވާހަކަފުޅުގައެވެ. ކެންޕެއިންގައި ގާސިމް ގެންދަވަނީ ރައީސް ސޯލިހާއި އެމްޑީޕީއަށް ވަރަށް ބޮޑަށް ތާއީދުކޮށް ވާހަކަ ދައްކަވަމުންނެވެ. އެމްޑީޕީއަށް ވޯޓް ދޭން ޖެހޭ އެތައް ސަބަބެއް ގެންދަވަނީ ވިދާޅުވަމުންނެވެ.\nކޮވިޑްގެ ބަލިމަޑުކަމާއި ގުޅިގެން ދެ އަހަރު ގެއްލިގެންދިޔަކަން ފާހަގަކުރައްވާ ގާސިމް މިއަދު ވިދާޅުވީ އަމިއްލައަށް "ތަޅުލެވި" ގެން ތިބެން ޖެހުނު ދުވަސްތައް ކެނޑުމުން ރައީސް ސޯލިހަށް ވެރިކަން ކުރަން އަދި ލިބިވަޑައިގަތީ އަހަރެއްހާ ދުވަސް ކަމަށެވެ. ބަޔަކު ގަބޫލުނުކުރިޔަސް ހަގީގަތަކީ އެއީ ކަމަށްވެސް ވިދާޅުވިއެވެ.\n"މި ހާލަތު [ކޮވިޑްގެ ބަލިމަޑުކަން] ގައި ކިހިނެތްތޯ ދެން ކަންކަން ކުރާނީ. އެހެންވީމަ ވެރިކަން ކުރަން [ރައީސް ސޯލިހަށް] އަދި އެ ލިބިވަޑައިގަތީ އެންމެ އަހަރެކޭ އިނގޭތޯ. މިއީ ހަގީގަތަކީ،" ގާސިމް ވިދާޅުވިއެވެ.\nގާސިމް އިބްރާހިމް ކޮމަންޑޫގައި ވާހަކަ ދައްކަވަނީ: ސަރުކާރާއި ރައީސް ސޯލިހަށް ވަރަށް ތައުރީފް ކުރެއްވި --\nމި ހާލަތު [ކޮވިޑްގެ ބަލިމަޑުކަން] ގައި ކިހިނެތްތޯ ދެން ކަންކަން ކުރާނީ. އެހެންވީމަ ވެރިކަން ކުރަން [ރައީސް ސޯލިހަށް] އަދި އެ ލިބިވަޑައިގަތީ އެންމެ އަހަރެކޭ އިނގޭތޯ. މިއީ ހަގީގަތަކީ\n-- ހިނގަމުން މި ދަނީ ރައީސް ސޯލިހްގެ ވެރިކަމުގެ ހަތަރުވަނަ އަހަރެވެ. ނޮވެންބަރު 17، 2018 ގައި މަގާމުގެ ހުވާ ކުރެއްވި ރައީސް ސޯލިހްގެ ރިޔާސީ ދައުރު ނޮވެންބަރު 17، 2023 އަށް ހަމަވާނެ އެވެ. --\nގާސިމް ވަނީ ކޮވިޑްގެ ހާލަތުގައިވެސް ސަރުކާރުން ރަށްރަށުގެ ތަރައްގީއަށް ކުރަމުން އައި ކަންކަން މަޑުޖެހުމެއް ނެތި ކުރިއަށް ގެންގޮސްފައިވާ ކަމަށް ވިދާޅުވެ ރައީސް ސޯލިހަށް ތައުރީފު ކުރައްވާފައެވެ. ގާސިމް ވިދާޅުވީ ސަރުކާރު ލަސް ކަަމަށް ބަޔަކު ބުނި ނަމަވެސް އެއީ ހަގީގަތެއް ނޫންކަން ރައްޔިތުން ހެކިވާނެ ކަމަށެވެ. އަދި އެއީ އިދިކޮޅުގައި ތިބޭ މީހުން އަބަދުވެސް ދައްކާނެ ވާހަކައެއްގެ ގޮތުގައި ގާސިމް ވަނީ ސިފަ ކުރައްވާގައެވެ. ގާސިމް ވިދާޅުވީ އެ ވާހަކަ ދައްކަން އިދިކޮޅު ފަރާތްތަކުން ލަދު ގަންނަން ޖެހޭނެ ކަމަށެވެ.\nމީގެ ކުރީން ގާސިމް ވަނީ ދާއިރާއަށް ތަނަވަސްކަމެއް ހޯދަން އެދޭނަމަ އޭރަކު އޮންނަ ސަރުކާރަކަށް އެހީތެރިވެ އިންތިހާބުތަކުގައި ސަރުކާރުގެ ކެންޑިޑޭޓުންނަށް ތާއީދު ކޮށްދޭން ޖެހޭ ކަމަށްވެސް ވިދާޅުވެފައެވެ. އަދި ސަރުކާރު ކެންޑިޑޭޓުން ނުހޮވާ ރައީސުލްޖުމްހޫރިއްޔާ އާއި ސަރުކާރު ހިންގާ ޕާޓީ ލަދުގަންނަވައިލައިފިނަމަ އެކަމުން ލިބޭނެ މޮޅެއް ރަނގަޅެއް ނެތް ކަމަށްވެސް ވިދާޅުވިއެވެ.\nއެމްޑީޕީ ކެންޑިޑޭޓް ނުހޮވައިފިނަމަ އެއީ ހެދޭނެ ވަރަށް ބޮޑު ގޯހެއް ކަމަށް ވިދާޅުވެ މިފަހަރުގެ އިންތިހާބަށް އެއްބަނޑުއެއްބަފާ މީހަކު ކުރިމަތިލާފައި ހުރި ނަމަވެސް އެމްޑީޕީ ކެންޑިޑޭޓް ނޫން ކެންޑިޑޭޓަކަށް ވޯޓް ނުދިނުމަށް ގާސިމް ވަނީ އެދިވަޑައިގެންފައެވެ. އަދި ވިދާޅުވީ ކޮވިޑްގެ މި ހާލަތުގައި ކޮމަންޑޫ ދާއިރާގެ ކެމްޕެއިނަށް ވަޑައިގަތީ ށ އަތޮޅުގައި އެމަނިކުފާނަށްވެސް ވަރަށް ބޮޑު އިންވެސްޓްމަންޓެއް ކުރެވި އެ އަތޮޅުގެ ރައްޔިތުންނަށް އަބަދުވެސް ހެޔޮ އެދޭތީ ކަމަށެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ގާސިމް އިބްރާހިމް + ޖުމްހޫރީ ޕާޓީ\nރައީސް މާމިގިއްޔަށް، ގާސިމްގެ ހޫނު މަރުހަބާ


Raajjey Gai Baavvaa Furathama Bainalaguvaamee Quran Mubaaraathuge Kiyevun Fashaifi - Vaguthu\nރާއްޖޭގައި ބާއްވާ ފުރަތަމަ ބައިނަލްއަޤްވާމީ ޤުރުއާން މުބާރާތުގެ ކިޔެވުން ފަށައިފި\n10 މަސް ކުރިން ( މެއި 14, 2018 )\nމުބާރާތުގައި ރާއްޖެ ތަމްސީލް ކުރާ އަޝްރަޤް ކިޔަވަނީ\nރާއްޖޭގައި ފުރަތަމަ ފަހަރަށް ބާއްވާ ބައިނަލްއަޤްވާމީ ޤުރުއާން މުބާރާތުގެ ކިޔެވުން ފަށައިފިއެވެ.\n"އައް-ނޫރުލް މުބީން"ގެ ނަމުގައި މިއަދު ފެށި ޤުރުއާން މުބާރާތަކީ ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމްގެ ދަޢުވަތަކަށް ރާއްޖޭގައި ބާއްވާ ބައިނަލްއަޤްވާމީ ޤުރުއާން މުބާރާތެވެ.\nދެ ދުވަހުގެ މުއްދަތަށް ކުރިއަށް ގެންދަން ހަމަޖެހިފައިވާ ޤުރުއާން މުބާރާތުގައި ރާއްޖެ ހިމެނޭ ގޮތަށް ނުވަ ޤައުމަކުން ވާދަކުރެއެވެ. އޭގެ ތެރޭގައި ހިމެނީ ސޫދާން، ތުރުކީ، ސަޢުދީ ޢަރަބިއްޔާ، ޕާކިސްތާން، މެލޭޝިޔާއާ، ކުވައިތް، މިޞްރް އަދި ބަންގްލަދޭޝް އަދި ރާއްޖެއެވެ.\nމި މުބާރާތުގައި ރާއްޖެ ތަމްސީލްކުރަނީ މ.ވޭވަށު ފެހިފާރުދާގެ އަޝްރަޤް ނާޒިރެވެ.\nދެ ބުރަކަށް ބަހާލައިގެން ކުރިއަށް ގެންދަން ހަމަޖެހިފައިވާ މި މުބާރާތުގެ ކޮންމެ ރައުންޑެއްގައިވެސް ކޮންމެ ބައިވެރިއަކުވެސް އެއް ފަހަރު ކިޔަވާނެއެވެ. ބައިވެރިން ކިޔަވާނީ އެ ރައުންޑެއްގައި އެ ބައިވެރިއަކަށް ނެގޭ ސުވާލަކަށެވެ.\nމި މުބާރާތުގައި ފަނޑިޔާރުކަން ކޮށްދެއްވާނީ ޢިލްމުވެރި ޤާބިލު ބޭފުޅުން ކަމުގައިވާ ސޫދާންގެ ޑރ.ޢަބްދުލް މުނީރު މުޙައްމަދު އަޙްމަދު އަލް ރާބީ، ޕާކިސްތާނުގެ ޑރ.މުޙައްމަދު ޔޫނުސް، މެލޭޝިއާގެ ޑރ.ވާން ހިލްމީ ވާން ޢަބްދުﷲ، ޔަމަންގެ ޑރ.ޢަބްދުލްހަމީދު ނާޞިރު ޞާލިޙް އަލް ޣައުސީ އަދި ރާއްޖޭގެ އަލްޤާރީ އަޙްމަދު ތަޢުފީޤް ޢަބްދުއްރަޙްމާނެވެ.\nމި މުބާރާތުގެ މަޤްޞަދަކީ މީހުންގެ ހިތްތަކުގައި ތަޖްވީދުގެ ހަމަތަކާއި އެއްގޮތަށް ޤުރުއާން ކިޔެވުމަށް ލޯބި އިތުރުކުރުމާއި، ޤުރުއާން ހިތުދަސްކުރުމަށް އިތުރަށް ބާރުއެޅުމެވެ.\n"އައްނޫރުލް މުބީން" ޤުރުއާން މުބާރާތުން އެއްވަނައަށްދާ ފާރާތަކަށް ފައިސާގެ އިނާމުގެ ގޮތުގައި ދިވެހި ދައުލަތުން 30 ހާސް ޑޮލަރު ދޭގޮތަށް ވަނީ ހަމަޖެހިފައެވެ. އަދި ދެވަނައަށް ދާ ބައިވެރިއަކަށް 15 ހާސް ޑޮލަރު، ތިންވަނައަށް5ހާސް ޑޮލަރުގެ އިނާމެއް ވަނީ ހުށަހަޅާފައެވެ.\n"އައް ނޫރުލް މުބީން" މުބާރާތުގެ ނަތީޖާ ފާޅުކުރުން އޮންނާނީ އަންނަ ރަމަޟާން މަހުގެ ދެވަނަދުވަހުގެ ރޭ އޮންނަ އިހްޔާ ފޯރަމްގައެވެ. އިނާމް ހަވާލުކޮށްދެއްވާނީ ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމެވެ.\nމިއީ އިސްލާމިކް މިނިސްޓްރީ އާއި ކީރިތި ޤުރުޢާނާއިބެހޭ މަރުކަޒާއި ޕީއެސްއެމް ގުޅިގެން ކުރިއަށް ގެންދާ މުބާރާތެކެވެ.


ރިސޯޓެއްގައި 50 މީހުން ހަމަވާ ނަމަ ވޯޓު ފޮށި ބަހައްޓާނެ: އީސީ – Dhen.mv\nރިސޯޓެއްގައި 50 މީހުން ހަމަވާ ނަމަ ވޯޓު ފޮށި ބަހައްޓާނެ: އީސީ\nDecember 22, 2019 - 11:40 am\nކުރިއަށް އޮތް ލޯކަލް ކައުންސިލް އިންތިހާބްގައި، ރިސޯޓްތަކުގައި 50 މީހުން ރަޖިސްޓްރީކޮށްފިނަމަ އެ ރިސޯޓްތަކުގައި ވޯޓްފޮށި ބަހައްޓާނެ ކަމަށް އިލެކްޝަންސް ކޮމިޝަންގެ ނައިބު ރައީސް އަހުމަދު އަކުރަމް ވިދާޅުވެއްޖެއެވެ.\nރާއްޖެ ޓީވީއިން ރޭ ގެނެސްދިން ފަލަ ސުރުހީ ޕްރޮގްރާމްގައި ވާހަކަ ދައްކަވަމުން އަކްރަަމް ވިދާޅުވީ ”ރިސޯޓްތަކުގައި 50 މީހުން ރަޖިސްޓްރީކޮށްފިނަމަ އެ ރިސޯޓްތަކުގައި ވޯޓްފޮށި ހުންނާނެ. އަޅުގަނޑުމެން މީގެ ކުރިއާ ހިލާފަށް މިފަހަރު ހުޅުވާލާނަން ހުރިހާ ރިސޯޓެއްގައި ރަޖިސްޓްރީކުރަން.“ އަކްރަމް ވިދާޅުވި އެވެ.\nމީގެ އިތުރުން އަކުރަމް ވިދާޅުވީ ރާއްޖެއިން ބޭރުގައި ކޮންސިއުލޭޓް ނުވަތަ އެމްބަސީ ހުންނަ ގައުމުތަކުގައި 150 މީހުން ވޯޓްލާން ރަޖިސްޓްރީކޮށްފިނަމަ އެގައުމުތަކުގައި ވެސް ވޯޓް ފޮށި ބަހައްޓާނެކަމަށެވެ.\nއޭގެ އިތުރުން ޖަލުތަކުގެ ތެރެއިން ޖަލެއްގައި 25 މީހުން ރަޖިސްޓްރީކޮށްފިނަމަ އެ ޖަލުގައިވެސް ވޯޓްފޮށި ބަހައްޓާނެކަމަށް އަކްރަމް ވިދާޅުވި އެވެ.\nކުރިއަށް އޮތް ކައުންސިލް އިންތިހާބުގައި ކައުންސިލްތަކާއި އިންތިހާބީ ދާއިރާތަކުގެ ވަގުތީ ރިޕޯޓް އާންމުކޮށްފައިވާއިރު އެ ރިޕޯޓަށް ޝަކުވާ ހުށަހެޅުމުގެ ފުރުސަތު އަންނަ ހޯމަ ދުވަހާ ހަމައަސް މިހާރު ވަނީ ހުޅުވާލައިފަ އެވެ.\nކައުންސިލް އިންތިހާބް ބޭއްވުމަށް ހަމަޖެހިފައިވަނީ އަންނަ އަހަރުގެ އޭޕްރީލް4ގައެވެ.\nއެންމެ ރަނގަޅު ގޮތަކީ އާންމު ހާލަތަކަށް ރުޖޫއަވުމަށް ފަހު އިންތިހާބު ބޭއްވުން: އީސީ ޝަރީފް


Mohamed Mursi ge janaazaa baavvaifi - vNews.mv\nސައިފް އަޒްހަރު 18 June 2019, 21:59\nއިއްޔެ އަވަހާރަވި މިސްރުގެ ކުރީގެ ރައީސް ޑރ. މުހަންމަދު މުރްސީގެ ޖަނާޒާ ބާއްވައިފިއެވެ.\nމުހަންމަދު މުރްސީގެ ހަށިކޮޅު ފަސްދާނުލާފައިވަނީ، ގާހިރާގެ ނަސްރު ސިޓީގައި މުސްލިމް ބްރަދަރހޫޑްގެ އެހެންވެސް އިސް ލީޑަރުންތަކެއް ފަސްދާނުލާފައިވާ ގަބުރުސްތާނުގައި ކަމަށް، މުރްސީގެ ފިރިހެން ދަރިކަލުން އަހްމަދު މުރްސީ ވިދާޅުވިއެވެ.\nއަހްމަދު މުރްސީ މިކަން ހާމަކުރައްވާފައިވަނި އޭނާގެ ޕޭސްބުކްގައި ކުރެއްވި ޕޯސްޓެއްގައެވެ.\nމުހަންމަދު މުރްސީގެ ޖަނާޒާގައި ގާހިރާގެ ނަސްރު ސިޓީގައި ތިއްބެވި މުރްސީގެ އާއިލާގެ މެމްބަރުން ބައިވެރިވި ކަމަށް އަހްމަދު މުރްސީ ވިދާޅުވިއެވެ.\nކުރީގެ ރައީސް މުހަންމަދު މުރްސީއަކީ، މިސްރުގެ ނީލަކޯރުގެ އައްސޭރިފަށުގެ ޕްރޮވިންސެއް ކަމަށްވާ ޝަރްގިޔާއަށް އުފަން ބޭފުޅެއް ނަމަވެސް، މިސްރުގެ ކަމާބެހޭ ފަރާތްތަކުން މުރްސީގެ ޖަނާޒާ އެ ރަށުގައި ބާއްވަން ހުއްދަ ނުދިންކަމަށް، މުރްސީގެ ދަރިކަލުން އަހްމަދު މުރްސީ ވިދާޅުވިއެވެ.\n"ބައްޕަގެ ހަށިކޮޅު ހިނަވާފައިވަނީ ޓޯރާ ޖަލު ހޮސްޕިޓަލްގައި. އޭގެފަހުން ބައްޕަގެ މައްޗަށް ކަށުނަމާދު ކުރެވުނު. ވަޅުލެވުނީ މުސްލިމް ބްރަދަރހޫޑްގެ އިސްލީޑަރުންތަކެއް ފަސްދާނުލާފައިވާ ގަބުރުސްތާނުގައި" އަހްމަދު މުރްސީ ޕޭސްބުކްގައި ލިއުއްވާފައި ވެއެވެ.\nމިސްރުގެ ކުރީގެ ރައީސް އަދި މިސްރުގެ އެންމެބޮޑު ސިޔާސީ ޕާޓީކަމަށްވާ އިޚްވާނުލް މުސްލިމޫން ނުވަތަ މުސްލިމް ބްރަދަރހޫޑްގެ ލީޑަރ ޑރ. މުހަންމަދު މުރްސީ އުމުރުފުޅުން 67 އަހަރުގައި އިއްޔެ އަވަހާރަވީ، އޭނާގެ މައްޗަށް ކުރިއަށްގެންދާ ސިލްސިލާ ޝަރީއަތްތަކުގެ ތެރެއިން އިއްޔެ އޮތް ޝަރީއަތުގެ ތެރޭގައި، ޝަރީއަތް މެދުކަނޑާލި ވަގުތުއެވެ. އޭނާ އަވަހާރަވެގެން ވެއްޓިވަޑައިގެންނެވީ ޝަރީއަތުގެ މަޖިލީހުގައި ހުންނަ ކޮށިގަނޑު ތެރެއަށެވެ.\nހަކުރުބައްޔާއި، މޭފުޅުގެ ބައްޔާއި، ކިޑްނީ ބަލީގައި ދުވަސްތައް ހޭދަކުރައްވަމުން ގެންދެވި ކުރީގެ ރައީސަށް ބޭސްފަރުވާގެ ފުރުސަތުވެސް މިސްރު ސަރުކާރުން ނުދިންކަން ހާމަވެފައިވާއިރު، ރިޕޯޓްތައް ބުނާގޮތުން މުރްސީ އަވަހާރަވީ ހާޓްއެޓޭކެއް ޖެހިވަޑައިގެންނެވެ.\nމިސްރުގެ މިހާރުގެ ރައީސް އަބްދުލްފައްތާހް އައްސީސީ، އޭރު ސިފައިންގެ ވެރިޔަކަށް ހުންނަވައި މުރްސީގެ ވެރިކަން 2013 ގެންނެވި އަސްކަރީ އިންގިލާބަކުން ވައްޓާލިފަހުން މުރްސީ ހުންނަވަނީ ޖަލުގައެވެ. ޖަލުގައި މުރްސީއާމެދު ވަރަށް އިހާނެތިކޮށް ކަންތައްކޮށް އަނިޔާވެސް ކުރާކަމުގެ ރިޕޯޓްތައް ފެތުރިފައި ވެއެވެ.\nމުރްސީ އިއްޔެ އަވަހާރަވުމާ ގުޅިގެން، މިސްރުގެ މިހާރުގެ ސަރުކާރުގެ އިންސާނީ ހައްގުތަކުގެ މައްސަލަތަކުގައި ބައިނަލްއަގްވާމީ މުޖުތަމައުގެ ފިއްތުންތައް ކުރިމަތިވާނޭ ކަމަށް މުހައްލިލުން ވިދާޅުވެއެވެ.\nޚާއްސަކޮށް ޖަލުތަކުގެ ހާލަތާ ގުޅޭގޮތުން ބޮޑެތި ފިއްތުންތައް ކުރިމަތިވާނޭ ކަމަށް ވިދާޅުވެއެވެ. ސަބަބަކީ، މިހާރުވެސް އެތައްހާސް ބަޔަކު ޖަލަށްލާފައި ވާއިރު އެމީހުންގެ ހާލަތު ނޭނގޭތީއެވެ.\nމުހަންމަދު މުރްސީގެ ނަންފުޅު މިސްރުގެ ތާރީޚްގައި ލިޔެވިގެން ގޮސްފައިވަނީ، ދީމިގްރާތީ ހަމަތަކުގެމަތިން ބޭއްވި، މިނިވަން، އެތެރެފެންނަ، އިންސާފުވެރި އިންތިޚާބުގައި މިސްރުގެ ރައްޔިތުން ވޯޓްލައިގެން އިންތިޚާބު ކުރި ފުރަތަމަ ރައީސްގެ ގޮތުގައެވެ.\nމުރްސީ އިއްޔެ އަވަހާރަވުމާއެކު މިސްރުގެ ބައެއް ފަރާތްތަކުން ބުނަމުން ގެންދަނީ މުރްސީއާއެކު މިސްރުގެ ޑިމޮކްރަސީވެސް މަރުވީ ކަމަށެވެ. ޑިމޮކްރަސީގެ އުންމީދުގެ ހުޅުކޮޅުވެސް ނިވުނީ ކަމަށެވެ.\nމުހަންމަދު މުރްސީގެ ޖަނާޒާ މިއަދު ބާއްވާފައި ވާއިރު، ތުރުކީއާއި، އިސްލާމީ އުންމަތުގެ ވަރަށް ގިނަ ގައުމުތަކުގައި މުރްސީގެ މައްޗަށް މިއަދުވަނީ ޣައިބަށް ކަށުނަމާދު ކޮށްފައެވެ.\nބޭރުގެ އެއްވެސް ބާރަކަށް ތުރުކީ ނުހުއްޓުވޭނެ: އުރުދުޣާން


Cancer baleege meehaku maruvi mahssalaigai media gai dhahkkaa vaahakathah sahha eh noon: IGMH - One Online\n1 މެއި 2020، މާލެ، އިންދިރާ ގާދީ މެމޯރިއަލް ހޮސްޕިޓަލް (އައިޖީއެމްއެޗް) -- ވަން ފޮޓޯ: މުހައްމަދު ހައްޔާން\nކެންސަރު ބަލީގެ މީހަކު މަރުވި މައްސަލައިގައި މީޑިއާގައި ދައްކާ ވާހަކަތައް ސައްހައެއް ނޫން: އައިޖީއެމްއެޗް\nކެންސަރު ބަލީގެ މީހަކު މަރުވި މައްސަލައިގައި މީޑިއާގައި ދައްކާ ވާހަކަތައް ސައްހަ ނޫން ކަމަށް އައިޖީއެމްއެޗުން ބުނެފިއެވެ.\nއައިޖީއެމްއެޗުން މިއަދު މިހެން ބުނެފައިވަނީ އެ ހޮސްޕިޓަލުން އާންމު ކުރި ނޫސް ބަޔާނެއްގައެވެ.\nއެގޮތުން މިފަދަ ނާޒުކު މައްސަލަތަކުގައި ކަމުގެ ހަގީގަތް އޮޅޭ ގޮތަށް ހޮސްޕިޓަލުގެ ބަހެއް ނުހޯދައި ހަބަރު ފެތުރުމަކީ އެކަމާ ހޮސްޕިޓަލުން ހިތާމަ ކުރާކަމެއް ކަމަށް އައިޖީއެމްއެޗްގެ ބަޔާނުގައި ބުނެފައި ވެއެވެ. މި މައްސަލައިގައި ރިވިއުކޮށް، އިސްލާހުކުރަން ޖެހޭ ކަމެއް ނުވަތަ ހޮސްޕިޓަލުން މިހާރު އަމަލު ކުރަމުން އަންނަ ގޮތަށްވުރެ ރަނގަޅަށް ކުރެވޭނެ ކަމެއް އޮތްތޯ ބަލަމުން އަންނަ ކަމަށާއި، ބަދަލެއް ގެންނަން ޖެހޭނަމަ އެފަދަ ބަދަލުތައް ގެންނާނެ ކަމުގެ ޔަގީންކަން ރައްޔިތުންނަށް ދޭ ކަމަށްވެސް ބުނެފައި ވެއެވެ.\nއައިޖީއެމްއެޗުގެ ބަޔާނުގައި މި ހާދިސާގައި މަރުވި މީހާ މަރުވެފައިވަނީ އެޑްމިޓުކޮށްފައި އޮންނަތާ ހަމަސް ވީ ފަހުން، ފަރުވާއެއް ނުލިބި ކަމަށް މީޑިއާތަކުގައި ރިޕޯޓު ކޮށްފައިވާކަން ފާހަގަ ކޮށްފައި ވެއެވެ. އަދި މިއީ ސައްހަ މައުލޫމާތެއް ނޫން ކަމަށާއި، އެމީހާ އައިޖީއެމްއެޗަށް އެންމެ ފުރަތަމަވެސް ދައްކާފައިވަނީ މިދިޔަ އަންގާރަ ދުވަހު ކަމަށް ބުނެފައި ވެއެވެ.\nމީގެ އިތުރުން މި މީހާ އައިޖީއެމްއެޗް ހޮސްޕިޓަލަށް ދައްކާފައިވަނީ ފުވައްމުލަކު ސިޓީ ހޮސްޕިޓަލުން އެމީހާގެ ކޭސް އައިޖީއެމްއެޗަށް ރިފާ ކުރުމުން ކަމަށް އައިޖީއެމްއެޗުން ބުނެފައި ވެއެވެ. އަދި ފުވައްމުލަކު ހޮސްޕިޓަލުން މި ކޭސް ރިފާ ކޮށްފައިވަނީ އެ ހޮސްޕިޓަލަށް މިއީ އެޑްވާންސް ކެންސަރުކަން ދެނެގަނެވި، ސީރިއަސް ކޭހެއްގެ ގޮތުގައި ފާހަގަ ކުރެވުމުން ކަމަށްވެސް އައިޖީއެމްއެޗުން ބުނެފައި ވެއެވެ.\nއެގޮތުން ކޮވިޑް 19 އާއި ގުޅިގެން އެ ހޮސްޕިޓަލުގެ ހިދުމަތްތައް ހުއްޓާލާފައިވާ މި ދަނޑިވަޅުގައިވެސް ބަލިމީހާ އައިޖީއެމްއެޗަށް ގެންދެވުމާއެކު ލަސް ނުވެ ސީޓީ ސްކޭން ހަދާފައިވާކަން އައިޖީއެމްއެޗުން ފާހަގަކޮށްފައި ވެއެވެ. އަދި ސީޓީ ސްކޭނުން ބަލި މީހާގެ ހަށިގަނޑަށް ކެންސަރު ފެތުރިފައިވާ މިންވަރު ދެނެގަނެ، ދެން ދިމާވެދާނެ ކަންކަން އާއިލާއާ ހިއްސާ ކޮށްފައިވާނެ ކަމަށްވެސް އައިޖީއެމްއެޗްގެ ބަޔާނުގައި ބުނެފައި ވެއެވެ.\nއައިޖީއެމްއެޗްގެ މި ބަޔާނުގައި ބުނެފައިވާ ގޮތުގައި މި މީހާ މަރުވެފައިވަނީ ފަރުވާގެ ކަންކަން ކުރިޔަށް ގެންދަނިކޮށް، އައިޖީއެމްއެޗްގައި އެނދުމަތި ކުރިތާ ދެދުވަސް ފަހުން މިދިޔަ ހުކުރު ދުވަހުއެވެ.\nހޮސްޕިޓަލުގައި ފަރުވާދެމުން އަންނަ ބަލިމީހަކު މަރުވުމަކީ އެ ބަލި މީހާޔަށް ފަރުވާ ދޭ ޑޮކްޓަރުންނާއި ނަރުހުންނަށް އަދި ހޮސްޕިޓަލުގެ އެހެން މުވައްޒަފުންނަށް އެކަމުން ބޮޑު ހިތާމައެއް ކުރިމަތިވާ ކަމެއް ކަމުގައި އައިޖީއެމްއެޗުން ފާހަގަކޮށްފައި ވެއެވެ. އަދި މި ދަނޑިވަޅުގައި އާއިލާގެ ހިތާމައިގައި ހޮސްޕިޓަލުން ބައިވެރިވާ ކަމަށާއި މައްޔިތާގެ ފުރާނަޔަށް ރަހުމަތް ލައްވައި، ސުވަރުގޭގެ ދާއިމީ ނިއުމަތް ދެއްވުން އެދި ދުއާ ކުރާކަމަށް ވެސް އައިޖީއެމްއެޗްގެ ބަޔާނުގައި ބުނެފައި ވެއެވެ.\nގުޅޭ ޓެގު ޏ. ފުވައްމުލައް އައިޖީއެމްއެޗް މަރު ސިއްހަތު ކެންސަރު


Enme mussandhi anhen musician akee Rihannna | Mihaaru\nއެންމެ މުއްސަނދި އަންހެން ލަވަކިޔުންތެރިޔަކީ ރިއާނާ\n07 ޖޫން 2019 - 08:38\nމިހާރު އެންމެ މުއްސަނދި އަންހެން ލަވަކިޔުންތެރިޔަކީ ރިއާނާ ކަމަށް ފޯބްސް އިން ބުނެފި އެވެ.\nފޯބްސް އިން ބުނި ގޮތުގައި 31 އަހަރުގެ ލަވަކިޔުންތެރިޔާގެ މިލްކިއްޔާތު 600 މިލިއަން ޑޮލަރަށް އަރަ އެވެ. މި އަދަދާ އެކު އޭނާ ވަނީ މިއުޒިކްގެ ދުނިޔޭގެ ގަދަފަދަ ނަންތައް ކަމަށްވާ މެޑޯނާ އާއި ބިޔޯންސޭ އަދި ސެލީން ޑިއޯން ފަދަ މަޝްހޫރު ފަންނާނުން ވެސް ފަހަތަށް ޖައްސާލައިފަ އެވެ.\nފޯބްސް އިން ބުނީ ރިއާނާގެ މިލްކިއްޔާތު މިހާރު މެޑޯނާ އަށް ވުރެ 300 މިލިއަން ޑޮލަރު، ބިޔޯންސޭ އަށް ވުރެ 200 މިލިއަން ޑޮލަރު އަދި ޑިއޯން އަށް ވުރެ 150 މިލިއަން ޑޮލަރު ގިނަ ކަމަށެވެ.\nInside the list of America's richest #SelfMadeWomen 2019: https://t.co/WJ972IvDb7 pic.twitter.com/qBl96roerJ\n— Forbes (@Forbes) June 5, 2019\nބާބެޑޯސް އަށް އުފަން މި ލަވަކިޔުންތެރިޔާ އަށް އާމްދަނީ ލިބެނީ ހަމައެކަނި މިއުޒިކުންނެއް ނޫނެވެ. އޭނާ އަށް އާމްދަނީ ލިބޭ މަސައްކަތުގެ ތެރޭގައި އަމިއްލަ ކޮސްމެޓިކާއި ފެޝަން ލައިން ފެންޓީ އާއި ފްރާންސްގެ ކުންފުނި އެލްއެވީއެމްއެޗާ ގުޅިގެން ހިންގާ ވިޔަފާރި ހިމެނެ އެވެ.\nފޯބްސް އަށް ރިއާނާ ބުނީ މާ މުއްސަނދި މީހަކަށް ވާން އެއް އިރެއްގައި ވެސް މަސައްކަތް ނުކުރާ ކަމަށެވެ. އެކަމަކު ކުރާ ކޮންމެ މަސައްކަތަކެއް ކުރަނީ އެކަމަކާ ވަރަށް ގަޔާވެގެން ލޯތްބާ އެކު ކަމަށް ބުންޏެވެ.\n"އެ މަސައްކަތްތަކަކަށް ދުވަހަކު ވެސް ހުއްޓުމެއް ނާންނާނެ. އަހަރެންގެ ޕެޝަނަކީ މިއީ،" އަދި ކައިވެންޏެއް ނުކުރާ ލަވަކިޔުންޔެރިޔާ ބުންޏެވެ.\n"އަމްބްރެއްލާ" އާއި "ޑައިމަންޑްސް" އަދި "ވަޓް އިޒް މައި ނޭމް؟" ފަދަ މަގުބޫލު އެތައް ލަވައެއް އެހުންތެރިންނަށް ދޫކޮށްލާފައިވާ ރިއާނާ ވަނީ މިހާތަނަށް 8 އަލްބަމެއް ނެރެފަ އެވެ. އޭނާ އެންމެ ފަހުން ނެރުނު އަލްބަމަކީ 2016 ގެ "އެންޓި" އެވެ.\nއިތުރު ލިޔުންތައް ފޯބްސް މިލިއަނަރުން


Africa ga covid jehunu meehunge adhadhu million ah!\nއެފްރިކާގައި ކޮވިޑް ޖެހުނު މީހުންގެ އަދަދު މިލިއަނަކަށް!\n08 އޯގަސްޓް 2020 - 11:38:40\nހަލުވިކަމާއެކު ކޮވިޑް-19 ފެތުރި، އެފްރިކާގައި ކޮވިޑް-19 ޖެހުނު މީހުންގެ އަދަދު މިލިއަނަށްވުރެ މައްޗަށް އަރައިފިއެވެ.\nބައިނަލްއަގްވާމީ މީޑިއާތަކުން ރިޕޯޓުކުރާ ގޮތުގައި އެފްރިކާގެ ސެންޓާ ފޯ ޑިސީސް ކޮންޓްރޯލް އެންޑް ޕްރިވެންޝަން އިން އެ އަދަދު ރިޕޯޓުކުރެވިފައިވަނީ އިއްޔެގެ ވަގުތެއްގައެވެ. އެކަމާއި ގުޅިގެން ހެލްތް އެކްސްޕާޓުން ތަޖުރިބާކާރުން ބުނީ އެގައުމުގައި ކޮވިޑް ޕީކަށް ނުދާ ކަމަށެވެ.\nއެފްރިކާގައި މިލިއަނަކަށް ވުރެ ގިނަ މީހުންނަށް ކޮވިޑް ޖެހިފައިވާ އިރު އެގައުމުގައި 22،000 އަށް ވުރެ ގިނަ މީހުން ވަނީ ކޮވިޑްގައި މަރުވެފައެވެ. އަދި 690،000 އަށް ވުރެ ގިނަ މީހުން ބަލިން ރަނގަޅުވެފައިވާ ކަމަށްވެސް މައުލޫމާތު ލިބިފައިވެއެވެ.\nއެފްރިކާގައި ކޮވިޑް ހަލުވިކަމާއެކު ފެތުރުމާއި ގުޅިގެން މިދިޔަ މަހު ޑަބްލިއުއެޗްއޯއިން ވަނީ ކަންބޮޑުވުން ފާޅުކޮށްފައެވެ. ފަހަކަށް އައިސް ކޭސްތައް އިތުރުވުމުގެ ކުރިން ދުނިޔޭގެ އެހެން ގައުމުތަކާއި އަޅާކިޔާފައި އެފްރިކާގައި ކޮވިޑްގެ އަސަރު އެހާ ބޮޑަށް ފޯރާފައި ނުވާ ކަމަށް މައުލޫމާތު ލިބެއެވެ. އެހެން ނަމަވެސް ކޮވިޑް ޖެހުނު މީހުންގެ އަސަލު އަދަދު އެއަށް ވުރެ ގިނަ ކަމަށް ތަޖުރިބާކާރުން ގަބޫލުކުރެއެވެ.\nއެފްރިކާ ސަރަހައްދުގެ ގައުމުތަކުގެ ތެރޭގައި ދެބައި ކުޅަ އެއްބަޔަށް ވުރެ ގިނަ ކޭސް ފެނިފައިވަނީ ސައުތް އެފްރިކާއިން ނެވެ. ކޮވިޑްގެ އަސަރު އެންމެ ބޮޑަށް ފޯރާފައިވާ އެފްރިކާ ސަރަހައްދުގެ ގައުމަކަށް ވެސް މިހާރުވެފައިވަނީ ސައުތު އެފްރިކާ އެވެ. އަދި އެ ގައުމު ވަނީ ދުނިޔޭގައި ކޮވިޑް އެންމެ ގިނައިން ފެނިފައިވާ ފަސް ވަނަ ގައުމަށް ވެފައެވެ.\nފަންސާސްއަށް މިލިއަން މީހުންގެ އާބާދީއެއް އޮތް ސައުތް އެފްރިކާގައި ގާތްގަނޑަކަށް 10 މިލިއަނެއްހާ މީހުން ސްކްރީން ކޮށްފައިވާއިރު އެގައުމުގައި ތިން މިލިއަނަށްވުރެ ގިނަ ޓެސްޓު ވަނީ ހަދާފަ އެވެ.


BREAKING: Fandiyaaru Didi magaamun vaki koffi\nފަނޑިޔާރު އަބްދުﷲ ދީދީ--\n28 އޯގަސްޓު 2019 1 ކޮމެންޓް\nފަނޑިޔާރު ދީދީ މަގާމުން ވަކިކޮށްފި\nސުޕްރީމް ކޯޓުގެ ފަނޑިޔާރު އަބްދުﷲ ދީދީ މަގާމުން ވަކިކޮށްފި އެވެ.\nރައްޔިތުންގެ މަޖިލީހުގައި މިއަދު ނެގި ވޯޓުގައި ބައިވެރިވެވަޑައިގެންނެވި 73 މެމްބަރުންގެ ތެރެއިން 72 މެމްބަރުން ވޯޓު ދެއްވީ ދީދީ މަގާމުން ވަކިކުރަން ފެންނަ ކަމަށެވެ. ވަކި ގޮތަކަށް ވޯޓުލާން ބޭނުން ނުވި އެއް މެމްބަރަކު އިންނެވި އެވެ.\nފަނޑިޔާރަކު ވަކި ކުރެވޭނީ ޖުޑީޝަލް ސާވިސް ކޮމިޝަން (ޖޭއެސްސީ) އިން ނިންމާ ގޮތެއްގެ މައްޗަށް މަޖިލީހުގެ ޖަލްސާއެއްގައި ނަގާ ވޯޓެއްގައި ބައިވެރިވާ މެމްބަރުންގެ ތިންބައި ކުޅަ ދެބައި މެމްބަރުންގެ އަގުލަބިއްޔަތުންނެވެ.\nދީދީ މަގާމުން ވަކި ކުރަން ނިންމާ، ޖޭއެސްސީން އެކަން މަޖިލީހަށް ފޮނުވީ އިއްޔެ އެވެ. މަޖިލީހުގެ ޖުޑިޝަރީ ކޮމިޓީން އެ މައްސަލަ ދިރާސާ ކުރުމަށް ފަހު ރޭ ނިންމާފައި ވަނީ ދީދީ މަގާމުން ވަކި ކުރުމަށް ފެންނަ ކަމަށެވެ.\nފަނޑިޔާރު ދީދީ އާ ބެހޭ މައްސަލައެއް ޖޭއެސްސީން ބަލަމުން ދަނިކޮށް އަދި ތުހުމަތު ކުރި ކޮރަޕްޝަންގެ މައްސަލަތަކެއް ފުލުހުން ތަހުގީގު ކުރަމުން ދަނިކޮށް އޭނާ ވަނީ ޖޫން މަހު ރާއްޖެ އިން ބޭރަށް ވަޑައިގެންފަ އެވެ. ދީދީ އަށް ތުހުމަތު ކުރެވޭ ކޮރަޕްޝަންގެ މައްސަލަތަކެއް ފާހަގަވީ ފުލުހުންނާއި ހަވާލާދީ ޖޭއެސްސީން ބުނެފައިވާ ގޮތުގައި، މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ)ގެ ހިޔާނާތުގެ ތަހުގީގުގެ ތެރެއިންނެވެ.\nއޭނާގެ މައްޗަށް ކުރާ އެންމެ ބޮޑު ތުހުމަތަކީ އެމްއެމްޕީއާރުސީގެ ހިޔާނާތުގެ މައްސަލައިގެ ތުހުމަތު ކުރެވޭ މީހަކު ވަކި ގޮތަކަށް ހުކުމްތައް ނެރުމަށް ފަނޑިޔާރުންނަށް ފައިސާ ދިން އިރު ދީދީ އަށް ވެސް ފައިސާ ލިބިފައި އޮތުމެވެ. ތުހުމަތު ކުރެވޭ މީހާ އާއި ދީދީ އާ ގާތް ގުޅުމެއް އޮންނަ ކަމަށް ފޯނުގެ މެސެޖުތަކުން އެނގޭ ކަމަށް ވެއެވެ.\nދީދީ އަށް ކުރާ ހުރިހާ ތުހުމަތުތަކެއް އޭނާ ދޮގު ކުރެ އެވެ. ދީދީ ވިދާޅުވެފައި ވަނީ ރިޝްވަތުގެ އެއްވެސް އަމަލެއް އަދި ޖިނާއީ އެއްވެސް ކުށެއް ދުވަހަކު ވެސް ކޮށްފައި ނުވާނެ ކަމަށެވެ.\nދެން ވެއްޖެ ނޫންތަ މަހާތިރަށް ގުޅައިގެން މީނަ މާލެ ގެނެެސް ޖިނާއީ ދައުވާ ހިންގާ މީނަ އާ ދޭތެރޭ ފިޔަވަޅު އަޅަން!


SunOnline:2Audit report ge massala vaki vakin balai, Gulhun huri idhaaraa thah haaziru kuranee\nދެ އޮޑިޓް ރިޕޯޓުގެ މައްސަލަ ވަކިވަކިން ބަލައި، ގުޅުން ހުރި އިދާރާތައް ހާޒިރުކުރަނީ\nމުހައްމަދު މުޒައްޔިން ނާޒިމް 17 Aug 2020, 11:55\nމާލިއްޔަތު ކޮމިޓީގެ ބައްދަލުވުމުގެ ތެރެއިން -- ފޮޓޯ/ މަޖިލިސް\nކޮވިޑް-19ގެ ހަރަދުތަކާ ގުޅޭ ގޮތުން އޮޑީޓާ ޖެނެރަލް އޮފީހުން އާންމު ކުރި، ހެލްތް މިނިސްޓްރީ އާއި ޓޫރިޒަމް މިނިސްޓްރީގެ ކޮމްޕްލަޔަންސް އޮޑިޓުތަކުގައިވާ މައްސަލަތައް ވަކިވަކިން ބަލައި ގުޅުން ހުރި އިދާރާތައް ހާޒިރުކުރުމަށް ރައްޔިތުންގެ މަޖިލީހުގެ މާލިއްޔަތު ކޮމިޓީން ނިންމައިފި އެވެ.\nއޮޑިޓާ ޖެނެރަލް އޮފީހުން އާންމުކޮށްފައިވާ ހެލްތް މިނިސްޓްރީ އަދި ޓޫރިޒަމް މިނިސްޓްރީގެ ކޮވިޑް19 ކޮމްޕްލަޔަންސް އޮޑިޓްގައި ބޮޑެތި މަކަރާއި ހީލަތުން ކޮރަޕްޝަނަށް ތުހުމަތުވާ ގޮތަށް އެތައް މިލިއަން ރުފިޔާއެއް ހަރަދުކޮށްފައިވާކަން ވަނީ ފެންމަތިވެފަ އެވެ.\nއެ ދެ ރިޕޯޓުގެ މައްްސަލައާ ގުޅިގެން މާލިއްޔަތު ކޮމިޓީން މިއަދު ބޭއްވި ބައްދަލުވުމުގައި ނިންމާފައިވަނީ އެ ދެ ރިޕޯޓުގެ މައްސަލަ ވަކިވަކިން ދިރާސާ ކުރުމަށެވެ. އަދި އެކަންކަން ކުރުމަށް ގުޅުން ހުރި އިދާރާތައް ކޮމިޓީއަށް ހާޒިރުކުރުމަށް ކޮމިޓީން ވަނީ ފާސްކޮށްފަ އެވެ.\nއެގޮތުން މާދަމާ މެންދުރު 2:00 އަށް އޮޑިޓް އޮފީސްގެ ބޭފުޅުން ދެ ރިޕޯޓު ވަކި ވަކިން ކޮމިޓީއަށް ހުށަހެޅުމަށް ވަނީ ފާސް ކޮށްފަ އެވެ. އަދި ދެ އޮޑިޓްގައި ހުރި ކަންކަން ސާފު ކުރުމަށް މާދަމާ ފިނޭސް މިނިސްޓްރީ ވެސް ހާމަ ކުރުމަށް ވަނީ ނިންމާފަ އެވެ.\nކޮމިޓީން ނިންމާފައިވަނީ ފުރަތަމަ ހެލްތް މިނިސްޓްރީގެ އޮޑިޓް ރިޕޯޓުގެ ކަންކަން ދިރާސާ ކުރުމަށެވެ. އަދި އެ ރިޕޯޓުގެ މައްސަލަ ބެލުމަށްފަހު، ދެން ޓޫރިޒަމްގެ އޮޑިޓް ރިޕޯޓުގެ މައްސަލަ ބެލުމަށެވެ.\nކޮމިޓީން ނިންމާފައިވަނީ، އޮޑިޓް އޮފީސް އަދި ފިނޭސް މިނިސްޓްރީއާ ބައްދަލުކުރެއްވުމަށް ފަހު، މާދަމާ ހެލްތް މިނިސްޓްރީއާ ވެސް ބައްދަލު ކުރުމަށެވެ.\nބަލިވާ މީހުންނަށް ފަރުވާ ދިނުމަށްޓަކައި 75 ވެންޓިލޭޓަރު ރާއްޖެ ގެނައުމަށް ދުބާއީގެ އެގްޒެކިއުޓާސް ޖެނެރަލް ޓްރޭޑިންގް ކިޔާ ކުންފުންޏަކަށް ހަވާލުކުރި މައްސަލައިގައި ބޮޑެތި ކޮރަޕްޝަން ހިމެނޭތީ، އެކަން ތަހުގީގު ކުރުމަށް ހެލްތް މިނިސްޓްރީގެ އޮޑިޓް ރިޕޯޓުގައި ވަނީ ފާހަގަކޮށްފަ އެވެ. އަދި އެހެނިވެސް ވަރަށް ގިނަ އޮޅުވާލުންތަކާއި ކޮރަޕްޝަން އެ ރިޕޯޓުގައި ވަނީ ފާހަގަ ކޮށްފަ އެވެ.\nކޮވިޑް19 އާ ގުޅިގެން ޓޫރިޒަމް މިނިސްޓްރީ އިން ހަރަދު ކުރި 26 މިލިއަންގެ ތެރެއިން 99 ޕަސަންޓަކީ މިނިސްޓްރީގެ ޒިންމާއާ ނުގުޅޭ ހަރަދުތަކެއް ކަމަށް ޓޫރިޒަމްގެ އޮޑިޓް ރިޕޯޓުގައި ފާހަގަކޮށްފައިވެ އެވެ. އަދި އެހެނިވެސް ވަރަށް ގިނަ އޮޅުވާލުންތަކާއި ކޮރަޕްޝަން އެ ރިޕޯޓުގައި ވަނީ ފާހަގަ ކޮށްފަ އެވެ.\nކޮވިޑް ކޮރަޕްޝަންގެ އޮޑިޓް ރިޕޯޓުތަކާ ގުޅިގެން މިއަދު މަޖިލީހަށް ކުއްލި މައްސަލައެއް ވެސް ވަނީ ހުށަހަޅާފަ އެވެ. އެ މައްސަލައިގައި ބަހުސް މިހާރު ހިނގަމުންދާއިރު، ބައެއް މެމްބަރުން ދަނީ ހެލްތް މިނިސްޓަރު އަމީން މަގާމުން ވަކިކުުރުމަށްވެސް ގޮވާލަމުންނެވެ.


Tottenham adhi AC Milan Europa League qualification match thakun molhu vejje\nޓޮޓެންހަމް އަދި އޭސީ މިލާން ޔޫރޯޕާ ލީގް ކޮލިފިކޭޝަން މެޗުތަކުން މޮޅުވެއްޖެ\nޓޮޓެންހަމް އަދި އެސީ މިލާން ޔޫރޯޕާ ލީގުގެ ދެވަނަ ކޮލިފައިން ބުރުން މޮޅުވެ ތިންވަނަ ބުރުން ޖާގަ ކަށަވަރު ކޮށްފިއެވެ.\nމުބާރާތުގެ ތިންވަނަ ކޮލިފައިން ބުރަށް ޓޮޓެންހަމް ދަތުރުކުރީ ބަލްގޭރިއަށް ނިސްބަތްވާ ލޮކޮމޯޓިވް ޕްލޮވްޑިވްގެ މައްޗަށް 2-1 ގެ ނަތީޖާއަކުން ކުރި ހޯދައިގެންނެވެ.\nމެޗުގެ ފުރަތަމަ ގޯލް 71 ވަނަ މިނެޓުގައި ލޮކޮމޯޓިވުން ކާމިޔާބުކޮށް ޓޮޓެންހަމް ޕްރެޝަރަށް ވައްޓާލިއިރު ޓޮޓެންހަމް އަށް ސަލާމަތްވެވުނީ 80 ވަނަ މިނެޓުގައި ލިބުނު ޕެނަލްޓީއަކުން ހެރީ ކޭން ޖަހައިދިން ގޯލުންނާއި ބަދަލު ކުޅުންތެރިޔެއްގެ ގޮތުގައި ކުޅެން ނުކުތް އެންޑޮމްބެލޭ 85 ވަނަ މިނެޓުގައި ޖެހި ގޯލުންނެވެ. މި ދެގޯލުގެ ކުރިން ލޮކޮމޯޓިވްގެ ދެކުޅުންތެރިންނަށް ވަނީ ރަތް ކާޑު ދައްކާ ދަނޑުން ފޮނުވާލާފަކަން ފާހަގަކޮށްލަން ޖެހެއެވެ.\nމެޗަށް ފަހު ޓޮޓެންހަމްގެ ކޯޗް މޮރީނިއޯ ބުނީ ދެވަނަ ލެގެއް ކުޅޭ ގޮތަށް ހަމަޖެހިފަ ނެތުމުގެ ސަބަބުން މި މެޗަށް ވަރުގަދަ ފުރަތަމަ އެގާރައެއް އަރުވަން ޖެހުނު ކަމުގައެވެ. ކޮރޯނާވައިރަސް ޕެންޑަމިކްގެ ސަބަބުން މި މުބާރާތުގެ ކޮލިފައިން މެޗުތައް ފެށުން ލަސްވުމާއި ގުޅިގެން ހުރިހާ ކޮލިފައިން މެޗުތަކެއް ކުޅުމަށް ހަމަޖެހިފަވަނީ އެއް ލެގަށެވެ.\nޔޫރަޕުގެ ގަދަ ބާރެއްގެ ގޮތުގައި އަލުން ފައި ހަމަކުރުމަށް ވިއްދާފަ އޮތް އޭސީ މިލާން އެޓީމް ކުޅުނު މެޗް ކާމިޔާބު ކުރީ 2-0 ކުންނެވެ. އަޔަލެންޑްގެ ޝެމްރޮކް ރޯވާސްއާއި ދެކޮޅަށް އޭސީ މިލާނުގެ ގޯލްތައް ކާމިޔާބު ކޮށްދިނީ އިބްރަހީމޮވިޗް އަދި ކަލްހޭނޯގްލޫ އެވެ.\nމެޗާ ގުޅޭ ގޮތުން މިލާނުގެ ކޯޗް ޕިއޯލީ ބުނީ ކޮލިފިކޭޝަނުން ކަޓައިގެން ގޮސްފިނަމަ ނިމިދިޔަ ސީޒަނުގައި އޭނާގެ ޓީމް ކުރި ހުރިހާ ކަމެއް ބޭކަރުވީސް ކަމަށައި މެޗަށް ނުކުތީ މޮޅުވުމުގެ އަޒުމުގަ ކަމަށެވެ. މެޗުގައި ޓީމުގެ ފަރާތުން ފެނުނީ ރަނގަޅު ކަންތައްތަކެއް ކަމަށްވެސް އޭނާ ވަނީ ފާހަގަކޮށްފައެވެ.\nޔުއެފާގެ ފައިނޭންޝިއަލް ފެއާރ ޕްލޭ ރޫލްތަކައި ހިލާފުވެގެން ލިބުނު ސަސްޕެންޝަނާއި ގުޅިގެން މިދިޔަ ސީޒަނުގައި އޭސީ މިލާނަށް ވަނީ ޔޫރަޕުގައި ކުޅުމުގެ ފުރުސަތު ގެއްލިފައެވެ.\nއޭސީ މިލާން އެންމެ ފަހުން ކުޅުން 14 މެޗުން ވަނީ ބިލިނުވެ ހިފަހައްޓާލާފައެވެ. މިއީ 2008 ގެ ފަހުން މިފަދަ ރެކޯޑެއް އެޓީމުން ދަމަހައްޓާ ފުރަތަމަ ފަހަރުކަން ފާހަގަކޮށްލެވެއެވެ.\nޔޫއެފާ ޔޫރޯޕާ ލީގް\nޓޮޓެންހަމް އަދި އޭސީ މިލާން ޔޫރޯޕާ ލީގް ކޮލިފިކޭޝަން މެޗުތަކުން މޮޅުވެއްޖެ010 months ago\nޗެލްސީން ދެވަނަ ފަހަރަށް ޔޫރޮޕާ ލީގު ކާމިޔާބު ކޮށްފި02 years ago


ރައީސް ނަޝީދުގެ ރަނިންގމޭޓް ޑރ.މުސްތަފާ ލުތުފީއާއި އެކު ‘ނެތޭ ވެވޭކަށް ބާޣީއަކަށް’ ޖަލްސާ ވިލިމާލޭގައި ރޭ (25 ޖުލައި) ބާއްވައިފި – Maldivian Democratic Party\nރައީސް ނަޝީދުގެ ރަނިންގމޭޓް ޑރ.މުސްތަފާ ލުތުފީއާއި އެކު ‘ނެތޭ ވެވޭކަށް ބާޣީއަކަށް’ ޖަލްސާ ވިލިމާލޭގައި ރޭ (25 ޖުލައި) ބާއްވައިފި\nރައީސް މުހައްމަދު ނަޝީދުގެ ރަނިންގމޭޓް ޑރ.މުސްތަފާ ލުތުފީއާއި އެކު ‘ނެތޭ ވެވޭކަޝެއް ބާގީ އަކަށް’ ކެމްޕޭން އިވެންޓެއް ވިލިމާލޭގައި އެމްޑީޕީ އަށް ސަޕޯޓު ކުރައްވާ އެތައް ސަތޭކަ ރައްޔިތުންނާއިއެކު ރޭ (25 ޖުލައި) ގައި ބާއްވައިފިއެވެ.\nމިޖަލްސާގައި ވާހަކަފުޅު ދައްކަވަމުން މައްޗަންގޯޅީ އުތުރު ދާއިރާގެ މެންބަރު މާރިޔާ ދީދީ އެމްޑީޕީން އަނިޔާވެރި ކަމުގެ މައްޗަށް އޯގާތެރިކަން އިސްކޮށް ކުރި ވެރިކަން ވައްޓާލުމަށްފަހު މިއަދު ފެންނަމުން މިދަނީ އަނިޔާވެރިކަނއ ކަމަށެވެ. އެގޮތުން 6،7، އަދި 8 ފެބުރުއަރީގައި ރައްޔިތުންނަށް ކުރި އަނިޔާ ހަނދާން ނުނެތޭ ކަމަށާއި މި އަނިޔާވެރިކަން ނިމުމަކަށް ގެންނަން ޖެހޭ ކަމަށެވެ. އަދި ‘ރީނދޫ ލަޝްކަރު’ ދައްކަމުންދާ ހިތްވަރަށް ޝުކުރު ޢަދާކުރެއްވިއެވެ. މީގެ އިތުރުން ރައީސް ނަޝީދުގެ ފުރަތަމަ ވަޢުދު ފުއްދިފާވައިވާ ކަމަށާއި ހުރިހާ ބާޣީންވި ގޮތާއި ރޭވިރޭވުމާއި ހިލާފަށް ރައީސްގެ ނަންފުޅު ވޯޓު ކަރުދާސްކޮޅުގައި އޮންނާނެ ކަމަށެވެ.\nޑރ.މުސްތަފާ ލުތުފީގެ ވާހަކަފުޅު ފެއްޓެވީ އެއްބުރުން މިއިންތިހާބު ކާމިޔާބު ކުރައްވާނެ ކަމަށް ތަކުރާރުކުރައްވަމުންނެވެ. އަދި މިކަމަށްޓަކައި އެމްޑީޕީއިން ބާރު ދުވެލީގައި ކެމްޕޭނުކުރަމުންދާކަމަށެވެ. މާރިޔާ އޭ އެއްފަދައިން ޑރ.މުސްތަފާ ފާހަގަކުރެއްވީ ރައީސް ނަޝީދު ފިޔަވައި ވެރިކަމަށް ވާދަކުރައްވަނީ ހަރާމް ބަގާވާތެއް ކޮއްފައިވާ ބާޣީން ކަމަށެވެ. އަދި މިބައެއްގެ އަތްމައްޗަށް ވެރިކަން ހިނގައްޖެނަމަ ލިބޭނީ މިއަދު ފަދަ ނިކަމެތިކަމެއް ކަމަށެވެ. ހަމައެހެންމެ ދިވެހިރާއްޖޭ 21 ވަަނަ ގަރުނާ ފައި ހަމަ ކުރުމަށްޓަކައި ބޭނުންވާ ވިސްުނުމާއި ހިތްވަރު ރައީސް ނަޝީދު ފިޔަވައި އެހެން ކެންޑިޑޭޓެއްގެ ކިބައިގައި ނެތް ކަމަށެވެ.\nޑރ.މުސްތަފާ ލުތުފީއަށްފަހު އެމްޑީޕީގެ ޗެއާޕާރސަން ރިކޯ މޫސާ މަނިކު ވިދާޅުވީ ބަޣާވާތުގެ ސަރުކާރު ބަދަލުނުވެ ކުރިއަށްގޮސްފިނަމަ ދިވެހިރާއްޖޭގެ މިިނިވަންކަން ގެއްލި ހިނގައިދާނެ ކަމަށެވެ. ބާޣީން ދިވެހި ދިދަ އަށާއި ގާނޫނު އަސާސީ ހުރުމަތެއް ނުކުރާ ކަމަށެވެ. އެގޮތުން ވެރިކަމަކީ ރައްޔިތުންގެ ކިބައިން ފެށިގެން އަންނަ ކަމެއް ކަމަށް ގާނޫނު އަސާސީގެ ދެވަނަ ބާބުގައި އޮންނަ ކަމަށާއި މުޅި ގާނޫނު އަސާސީގެ މަފްހޫމް ބާގީން ގަޑުބަޑުކުރާކަމަށެވެ.\nމީގެ އިތުރުން އެމްޑީޕީގެ މަޖިލިސް މެމްބަރުންގެ ތެރެއިން އިމްތިޔާޒް ފަހްމީ އާއި އިލްޔާސް ލަބީބުވެސް ރައްޔިތުންނާ މުހާތަބު ކުރެއްވިއެވެ. މިބޭފުޅުންވެސް ފާހަގަ ކުރެއްވީ ބަގާވާތަށްފަހު އެމްޑީޕީ އިން ހަލުވިމިނުގައި ކުރަމުންއައި ތަރައްގީގެ މަޝްރޫއުތައް ހުއްޓިފައިވާ ކަމަށެވެ. އަދި ފެންނަމުން މިދަނީ ދީނާއި ގައުމަށްޓަކައިވެސް އުޅޭ ބަޔަކީ އެމްޑީޕީ ކަމަށެވެ. މިޖަލްސާގައި އެމްޑީޕީއަށް އިތުރުވަމުން އަންނަ ސަޕޯޓު ފެނިފައިވެއެވެ.